Fiyavathin positive vi kudhinge therey high risk kuhjeh – Iru\nފިޔަވަތިން ޕޮޒިޓިވްވި ކުދިންގެ ތެރޭ ހައިރިސްކު ކުއްޖެއް\nފިޔަވަތިން ޕޮޒިޓިވްވި ކުދިންގެ ތެރޭގައި ރިސްކް ކެޓަގަރީގެ ކުއްޖަކު ހިމެނޭތީ އެ ކުއްޖާ ކެއާވޯކަރާއިއެކު ހުޅުމާލޭ މެޑިކަލް ފެސިލިޓީއަށް ބަދަލު ކޮށްފައިވާ ކަމަށް ޖެންޑާ މިނިސްޓްރީން ބުނެފި އެވެ.\nފިޔަވަތީގައި މަސައްކަތް ކުރަމުންދާ މުވައްޒަފެއް، ރޯގާގެ އަލާމާތްތައް ހުރުމާއި ގުޅިގެން ފްލޫ ކްލިނިކްއަށް ދައްކާ ޓެސްޓް ކުރުމުން ކޮވިޑަށް ޕޮޒިޓިވްވެފައި ވަނީ މިދިޔަ މަހުގެ 30 ވަނަ ދުވަހު އެވެ. އެ މީހާއަކީ 10 އަހަރާއި 13 އަހަރުގެ ފިރިހެން ކުދިން ބަހައްޓާފައިވާ ފަންގިފިލާގައި މަސައްކަތް ކުރަމުން އައި މުވައްޒަފެކެވެ. ޖެންޑާ މިނިސްޓްރީން ބުނީ ޕޮޒިޓިވް ކޭސްއާ ގުޅިގެން އެ ފަންގިފިލާގެ ކުދިން ކަރަންޓީން ކޮށްފައިވާ ކަމަށެވެ. މި ކުދިންގެ ޓެސްޓް ކުރިއިރު 8 ކުއްޖަކު ވަނީ ޕޮޒިޓިވްވެފައެވެ. ކުދިންގެ ތެރޭގައި ރިސްކް ކެޓަގަރީގެ ކުއްޖަކު ހިމެނޭތީ އެ ކުއްޖާ ކެއާވޯކަރާއިއެކު ހުޅުމާލޭ މެޑިކަލް ފެސިލިޓީއަށް ބަދަލުކޮށްފައިވާ ކަމަށެވެ.


Misarukaarun Dhanee Inthihaabaai Dhimaakoh Rayyitunnah Huvafen Dhakkamun - Idhikolhu - Vaguthu\nމިސަރުކާރުން ދަނީ އިންތިހާބާއި ދިމާކޮށް ރައްޔިތުންނަށް ހުވަފެން ދައްކަމުން - އިދިކޮޅު\nމިސަރުކާރުން ދަނީ މިއަހަރުގެ އޭޕްރީލް މަހުގައި ބޭއްވުމަށް ތައްޔާރު ވަމުން އަންނަ ލޯކަލް ކައުންސިލް އިންތިހާބާއި ދިމާކޮށް ރައްޔިތުންނަށް ހުވަފެން ދައްކަމުން ކަމަށް، އިދިކޮޅު ކޯލިޝަނުން ބުނެފިއެވެ.\nއެ ކޯލިޝަނުން މިހެން ބުނެފައި ވަނީ މިކަމާއި ގުޅޭގޮތުން ރޭ ނެރުނު ނޫސް ބަޔާނެއްގައެވެ.\nއިދިކޮޅު ކޯލިޝަނުން ނެރުނު ނޫސް ބަޔާޏުގައި ބުނެފައި ވަނީ އެމްޑީޕީގެ ރައީސް ރައީސް މުހައްމަދު ނަޝީދު މިހާރު ދަނީ އަތޮޅުތަކަށް ދަތުރުކޮށް އިންތިހާބާއި ދިމާކޮށް އެޖެންޑާ 19 ޕްރޮމޯޜް ކުރަމުން ކަމަށާއި އެހެން ނަމަވެސް މިސަރުކާރުން ވަނީ މިސަރުކާރަށް ފުއްދޭވަރުގެ ވައުދުތަކެއް ނޫންކަން މިހާރު ފެންނަމުން ދާކަމަށެވެ. އަދި މިހާރު ރައީސް ނަޝީދު ކުރައްވަމުން ގެންދަވާ ދަތުރުފުޅު ަކުގައި ވަމުން ދަނީ ހައްތަހާވެސް ދޮގު ވައުދު ކަމަށާއި، އެއީ އިންތިހާބާއި ދިނާމިށް ރައްޔިތުންނަށް ހުވަފެން ދެއްކުމަށް ވަމުން އަންނަ ވައުދުތަކެއް ކަމަށް އެބަޔާނުގައި ވަނީ ބުނެފައެވެ.\nއެހެން ކަމުން އެޕާޓީއަށް ސަޕޯޓުކުރާ ރައްޔިތުންނާއި، ގައުމުދެކެ ލޯބިވާ ރައްޔިތުން އެމްޑީޕީ އިން ވަމުން އަންނަ ދޮގު ވައުދުތަކަށް ނުހެއްލުމަށް އެބަޔާނުގައި ވަނީ އިލްތިމާސްކޮށްފައެވެ.\nއެ ބަޔާނުގައި އިތުރަށް ބުނެފައި ވަނީ މިގައުމު ވެެއްޓިފައި މިއޮޮތް އަނދަވަޅުން އެރޭނީ މި އިންތިހާބު ޕީޕީއެމަށް ކާމިޔާބުކޮށްދީގެން ކަމަށެވެ.\nމީގެ އިތުރުން އިންތިހާބާއި ދިމާކޮށް އެމްޑީޕީ އިން އިސްވެ ތިބެ ރައްޔިތުންނަށް ވަމުން އަންނަ ދޮގު ވައުދުތައް ހުއްޓާލުމަށް ވަނީ އިލްތިމާސްކޮށްފައެވެ. އަދި ސަރުކާރުގެ ފައިސާ ނަހަމަގޮތުގައި ބޭނުންކޮށް ރައީސް ނަޝީދު އިސްވެހުންނަވައިގެން ދައްކަވަމުންދާ ވާހަކަތައް އެކޯލިޝަނުން ބަލައި ނުގަންނަކަމަށް އިދިކޮޅު ކޯލިޝަނުން ރޭ ނެރުނު ނޫސް ބަޔާޏުގައި ވަނީ ބުނެފައެވެ.\nޖެނުއަރީ 11, 2020 14:00\nމިސަރުކާރުން ކޮންމެ ހުވަފެނެއްދެއްކިއަސް އެވާނެހިޓަކަށް!އެބަލާފައި ސެލްފީނަގާހުތުން ތިބެނީ ކެތްމަދުވެފައި!ދައްކާދަޅައިގައި ނުޖެހިތިބީ މަދުބައެއް!\nޖެނުއަރީ 11, 2020 14:22\nކައުންސިލް އިންތިހާބަށް އެމްޑީޕީ ކިތަމެވަރަކަށް ހުވަފެން ދެއްކިޔަސް މިފަހަރު ދިވެހިރަށްޔަތުން އެމްޑީޕީ އާއިކޯލިޝަން ހެދި އެއްވެސް ޕާޓީ އަކަށް މިދިވެހިރާއްޖެއި ންޖާގަދޭގޮތަކަށް ނޫން ދިވެހިރަށްޔަތުން ތިބީ އިގޭނތޯ މިފަހަރު ދަރިޔެއް ކޮޮއްކޮއް ބޭބެއެއް ފަހަރިޔެއް މަންމައެއް ޕައްޕައެއް އެއްބަޑެއް އެއްބަފައެއް ގާތްއެކުވެރިޔެއް ރަށު މީހެއް ކިޔާނެކަމެއް ނެތް މިފަހަރު އެމްޑީޕީގެ ލާދީނީ ވަގުންގެ ވެރިކަން ގެންނަން މަސައްކަތް ކުރިހުރިހާމީހު ފެއިލް\nޖެނުއަރީ 11, 2020 15:09\nއަހުރެމެންގެ ރަށް ހަކަނަށް މުޑިޖަހައިގެން ހަބުރިއަށް ހިއްލާދެން ބުންޏަސް މަގޭވޯޓު އެމްޑީޕީއަކަށް އަދި އެ ޕާޓީއާ އެކުގައިއޮތް ޕާޓީއެއްގެ މީހަކަށްވެސް ނުދޭނަށް!\nޖެނުއަރީ 11, 2020 18:32\nސާބަހޭ ރާނީ ތިއީ ހާދަ ބިރުކުޑަ ކެރޭ ހިތްވަރުގަދަ ދަރިޔެކޭ ތިހެންތިބޭނީ ތެދުވެރި މިޤައުމާ ދީންދެކެ ލޯބިވާދަރީން ﷲ ތިފަދަ ހިތްވަރު ގަދަ ދާރީތަކެއް މިބިމުގައި ގިނނަ ކުރަށްވާ މިބިމުން އަނިޔާވެރީން ނެތިކުރަށްވާށި އާމީން\nޖެނުއަރީ 11, 2020 20:57\nއިންތިމެން ދައްކާ ވާހަކަތަކުންވެސް އެނގިއްޖެ އިންސާފެއްނެތްކަން މިފަހަ ވޯޓުދޭނީ ޔާމީނަށް ތާޢިދު ކުރާ ބައިގަނޑަށް\nޖެނުއަރީ 12, 2020 12:10


Mdaya ge 40,000 meehun bandah jehumun dhuniye rovvalaifi\nމަދާޔާގެ 40،000 މީހުން ބަނޑަށް ޖެހުމުން ދުނިޔެ ރޮއްވާލާއިފި!\nމަދާޔާ އަވަށުގެ ދެ ކުދިން: މަލްނިއުޓިޝަންއާ ދަނީ ހަނގުރާމަކުރަމުން\n"އަހަރެމެން ކީއްތަކުރީ؟ އަހަރެން ކީއްތަކުރީ! އަހަރެމެންގެ ދަރިން އެ މަރުވަނީ، ބަޑިން ވިޔަސް ޕަރީން ގެނެސްގެން ވިޔަސް އަހަރެމެންނަށް އެހީވޭ،" މިއީ ސީރިއާގެ މަދާޔާ އަވަށުގެ ބައްޕައެއްގެ ހިތުގެ އާދޭހެވެ. ލުބްނާން އާއި ސީރިއާ ގުޅޭ ސަރަހައްދުގައި އޮންނަ މަދާޔާ އަވަށުގެ ވާހަކަ މިހާރު ދަނީ ދުނިޔޭގެ މީޑިއާގައި ފެތުރެމުންނެވެ. އެ އަވަށުގެ މީހުން އުޅެމުންދާ ހާލު ފެނުމުން ދުނިޔޭގައި އިންސާނިއްޔަތުކަން އޮތް މިންވަރު ފެނިގެންދެއެވެ.\nމަދާޔާ އަވަށުގެ ބައެއް މީހުން ވަނީ އެމީހުން އުޅެމުންދާ ހާލު ބަޔާންކޮށްދީ ސޯސަލް މީޑިއާއަށް ފޮޓޯތަކާއި ވީޑިއޯތައް ލާފައެވެ. އަދި އެމީހުންނަށް އެހީތެރިކަން ފޯރުކޮށްދިނުމަށް އެ ސަރަހައްދުގައި ހަރަކާތްތެރިވާ ބައެއް އެކްޓިވިސްޓުން ވެސް ވަނީ އެމީހުންގެ ހާލު ބަޔާންކޮށްދީފަ އެވެ. އެ ވީޑިއޯތަކާއި ފޮޓޯތައް ފެނުމުން ކޮންމެ މީހެއްގެ ހިތްތައް ވެސް ކަތިލެވިގެންދާނެ އެވެ.\nކާނެ އެއްޗެއް ނެތް، ކައި އުޅުނީ ބުޅަލާއި މީދާ\nމަދާޔާ އަވަށް ވަނީ ބަނޑަށް ޖެހިފައެވެ. އެ އަވަށުގެ ރައްޔިތުން އުޅެމުންދާ ހާލު މީޑިއާއަށް ހާމަވެގެން ދިޔައީ އަވަށުގެ ރައްޔިތުންގެ އަމިއްލަ މަސައްކަތުންނެވެ. ނަމަވެސް ވަރަށް ފަހުންނެވެ. އެމީހުން އެތައް ވޭނެއް އުފުލިފަހުންނެވެ.\n"މިހާރު މި އަވަށުގައި ބުޅަލާއި މީދަލެއް ނޫޅޭނެ، ގަސްތަކުގެ ފަތް ވެސް ވަރަށް މަދުވާނެ، އެ ހަމަ އަހަރެމެން ކެއީ،" ސީރިއާގެ ކުޑަކުދިންތަކެއްގެ ބައްޕަ ބުންޏެވެ.\nކާނެ އެއްޗެއް ނެތުމުން ކައި އުޅުނީ ގެންގުޅުނު ޖަނަވާރުތަކެވެ. ނަމަވެސް އެތަކެތި ވެސް މިހާރު އެ އަވަށުން ވަނީ ހުސްވެފައެވެ. މިހާރު އިތުރަށް ކާނެ އެއްޗެއް ނެތްއިރު ކައްކާނެ ގޭހެއް ވެސް އެ އަވަށުގައި ނެތެވެ. ސިއްހީ ފަރުވާއެއް ހޯދެން ވެސް އެ އަވަށުގައި ނެތެވެ. ކާނެ އެއްޗެއް ނެތުމުން މިހާރު އެ އަވަށު މީހުން ކައި އުޅެނީ ވިނަ އެެވެ.\n"ގޭގައި ތިބެނީ މާގިނަ ހަރަކާތެއް ނުކުރަން، ކޮންމެހެން ކުރަންޖެހޭ ހަރަކާތެއް ކުރަނީ، ބޭކާރަށް އެއްވެސް ހަކަތައެއް ދުއްވާލަން ބޭނުމެއް ނޫން، ހަކަތައެއް ލިބޭނެ ގޮތެއް ނެތް،" މަދާޔާ އަވަށުގެ ރައްޔިތަކު ބުނެފައިވެއެވެ.\nކެއުމަށް ބުޅަލެއް ކަތިލަނީ\nކުޑަކުދިންގެ ވީޑިއޯތަކާއި ފޮޓޯތައް، ހިތްތައް ކަތިލާ\n"އެ ރޮނީ ލޮނާއި ފެން ބޯން ޖެހޭތީ،" ކުޑަ ކުއްޖެއް ރޮމުން ގެންދާ މަންޒަރު ފެންނަ ވީޑިއޯއެއްގައި މީހަކު ބުނާ އަޑުއިވެއެވެ. މަދާޔާ އަވަށުގެ ކުޑަކުދިންގެ ގިނަ ފޮޓޯތަކަކާއި ވީޑިއޯތައް ސޯޝަލް މީޑިއާގައި ވަނީ އާންމުވެފައެވެ. އެ ފޮޓޯތައް ޝެއާކޮށް އެ ކުދިންނަށް އެހީތެރިވުމަށް ގޮވާލާ ފަރާތްތައް ވެސް ވަނީ ގިނަވެފައެވެ. އަވަށުން މިހާތަނަށް ހަ ކުޑަ ކުއްޖެއް ބަނޑު ހައިހޫނު ކަމުގައި މަރުވެ ގޮސްފައިވެއެވެ.\n"އެ ކުދިންނަށް ދޭނެ ކިރެއް ނާދޭ،" ކުޑަ ކުއްޖެއްގެ މަންމަ ބުނެފައިވެއެވެ. އެ އަވަށުގައި ކާނެ ބޯނެ އެއްޗެއް ނެތުމުން، ޅަދަރިންނަށް ގާތުން ކިރު ވެސް ވަނީ ދެވޭ ގޮތް ނުވެފައެވެ. ގާތްގަނޑަކަށް 40،000 މީހުން ދިރިއުޅެމުންދާ އެ އަވަށުގައި 300 އެއްހާ ކުޑަކުދިން ދަނީ މަލްނިއުޓްރިޝަންއާ ހަނގުރާމަކުރަމުން ކަމަށް އިނގިރޭސިވިލާތުގެ މޮނިޓަރިން ގުރޫޕަކުން ބުނެއެވެ.\nމަދާޔާ އަވަށުގެ ކުއްޖެއް\nއަވަށަށް އެހީތެރިވުމަށް ވަނުމަށް ވަނީ ހުއްދަދީފަ\nމަދާޔާ އަވަށުގެ ވާހަކަތައް ދުނިޔޭގެ މީޑިއާގައި ފެތުރިގަތުމުން ސީރިއާގެ ސަރުކާރުން ވަނީ އިންސާނިއްޔަތަށް މަސައްކަތްކުރާ މީހުން ވަނީ މަދާޔާ އަވަށަށް ވަނުމުގެ ހުއްދަދީފައެވެ. އެއާއެކު އދ. އިން ވަނީ މީހުން ފޮނުވުމުގެ މަސައްކަތް ފަށާފައެވެ.\nއދ. ގެ ރެފިއުޖީ އެޖެންސީގެ ޗީފް ސްޕޯކްޕާސަން މެލީސާ ފެލެމިން ވިދާޅުވާ ގޮތުގައި ސީރިއާގެ އެތައް ސަތޭކަ ހާސް މީހުންނެއް ދިރިއުޅެމުން ދަނީ މަދާޔާ އަވަށުގެ ރައްޔިތުން ދިރިއުޅެމުންދާ ފަދަ ހާލަތެއްގަ ކަމަށެވެ.\nމަދާޔާ އަވަށުގެ ހާލަތު ފެނުމުން ގިނަ ބަޔެއްގެ ހިތްތަކަށް އަސަރުކޮށް، ސޯޝަލް މީޑިއާގައި އެމީހުންނަށް އެހީތެރިކަން ފޯރުކޮށްދިނުމަށް ގޮވަމުންދާ އުސޫލުން އަމަލީ ގޮތުން ވެސް މަދާޔާ އަވަށުގެ ރައްޔިތުންނަށް އެހީތެރިވާނެ ބަޔެއްވުމަކީ އެދެވޭ ކަމެކެވެ.\nސީރިއާގައި ހިނގަމުންދާ ދާހިލީ ހަމަނުޖެހުމަށް ފަސް އަހަރަށްވުރެ ގިނަ ދުވަސްވެފައިވާއިރު ވެސް އެ ހަމަނުޖެހުންތަކަށް ހައްލެއް އަދިވެސް ވަނީ ނުލިބިއެވެ. މި ހަމަނުޖެހުންތަކުގައި އެ ގައުމުގެ 250،000 އެއްހާ މީހުން މަރުވެފައިވާއިރު އެތައް މިލިއަން މީހުން ވަނީ ގައުމު ދޫކޮށް، ރެފިއުޖީންއަށްވެފަ އެވެ.


"Loan thakugai massala eh neih, kanboduvumakee mashroou thakuge agu"\nމާލެ އާއި ހުޅުލެ ގުޅޭ ސިނަމާލެ ބުރިޖު ހުޅުވުމަށް 2018 ވަނަ އަހަރު ބޭއްވި ހިނގާލުން. -- ފޮޓޯ: އަވަސް އާކައިވް\nކުރީގެ ސަރުކާރުން ޗައިނާ އާއި އަދި ދޭދޭ އެހެން ގައުމުތަކުން ނަގާފައިވަނީ ހަމަ ރަނގަޅު ކޮންސެޝަނަލް ލޯނުތަކެއް ކަމަށާއި، ނަމަވެސް، ކަންބޮޑުވުމަކީ ގިނަ ލޯނުތައް ނަގާފައިވަނީ މަޝްރޫއުގެ އަގު ބޮޑުކޮށްކަމަށްތީ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nދައުލަތުގެ ނަމުގައި ދޫކޮށްފައިވާ ގެރެންޓީ އަދި ނަގާފައިވާ ލޯނާގުޅޭ މައުލޫމާތު ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ދެއްވަމުން އަމީރު ވިދާޅުވީ 2017 ވަނަ އަހަރުން ފެށިގެން ނެގި ބޮޑެތި ލޯނުތަކާއެކު ދައުލަތުގެ ދަރަނި ކުއްލިއަކަށް އިތުރުވެގެން ގޮސްފައިވާ ކަމަށެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާއިން ލޯނު ނަގައިގެން ހިންގާފައިވާ ސިނަމާލެ ބްރިޖު ފަދަ މަޝްރޫއުތަކާއެކު ޗައިނާގެ "މަޅީގައި" ޖެހި "އަޑި ނޭނގޭ" އެއްބަސްވުންތަކުގެ ދަށުން ދިވެހިންގެ ބޮލުގައި ވެސް 3.1 ބިލިއަން ޑޮލަރުގެ ދަރަންޏެއް އެޅިފައިވާކަމަށް ޗައިނާގެ ދަރަންޏާ ގުޅޭގޮތުން އަބަދުވެސް ކަންބޮޑުވުންފާޅު ކުރައްވާ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ތަކުރާރުކޮށް ވިދާޅުވެފަ އެވެ.\nއަދި ގިނަ މަޝްރޫއުތައް ހިންގާފައިވަނީ ހަގީގީ އަގަށް ވުރެ ބޮޑުކޮށްކަމަށްވެސް ނަޝީދު ގެންދަވަނީ ތުހުމަތު ކުރައްވަމުންނެވެ.\nމިއަދުގެ ކޮމިޓީގައި ރާއްޖޭގެ ދަރަންޏާ ގުޅޭގޮތުން ވާހަކަ ދައްކަވަމުން އަމީރު ވިދާޅުވީ ލޯނު ނަގައިގެން ހިންގާ މަޝްރޫއުތަކަކީ އެކަމުން އާމްދަނީ އިތުރުވާ ފަދަ، ފީސިބަލް މަޝްރޫއުތަކަށް ވުމަކީ މުހިއްމުކަމެއް ކަމަށެވެ.\n"ކުރީގެ ސަރުކާރުތަކުން ސޮވެރިން ގެރެންޓީ ދީގެން އަދި އެހެނިހެން ގޮތް ގޮތުން ނަގާފައިވާ ލޯނުތަކުން ހިންގާފައިވާ މަޝްރޫއުތަކަކީ ފީސިބަލް މަޝްރޫއުތަކެއް ނޫންވީމާ، އޭގެ ޒާތުގަ އާމްދަނީ އެއް ނުލިބޭ. އެހެންވީމާ ސަރުކާރުން މިޖެހެނީ ދައުލަތަށް ލިބޭ ފައިސާއިން އެ ސަބްސިޑައިސްކޮށްދޭން،" އަމީރު ވިދާޅުވި އެވެ.\nއޭގެ އިތުރުން ކުރީގެ ސަރުކާރުން އެ މަޝްރޫއުތައް ކުރިއަށް ގެންގޮސްފައިވާ ގޮތާބެހޭ ގޮތުންވެސް މިނިސްޓަރު ވަނީ ސުވާލު އުފައްދައިފަ އެވެ.\nމިސާލެއްގެ ގޮތުގައި އަމީރު ވިދާޅުވީ 2018 ވަނަ އަހަރު އިންޑިއާ އިން ދިން އެހީގެ ޕެކޭޖުގައި ހިމެނޭ 800 މިލިއަން ޑޮލަރުގެ ލައިން އޮފް ކްރެޑިޓުން (އެލްއޯސީ)ގެ ދަށުން ހިންގާ ޕްރޮޖެކްޓުތަކަކީ ޕްރޮޕޯސަލްތައް ހަދައިގެން އިންޑިއާގައި ޓެންޑަރަށް ހުޅުވާލައިގެން ޕްރީ ކޮލިފައިވެގެން އަންނަ ހުށަހެޅުންތައް ރާއްޖޭގެ ޓެންޑާ ބޯޑުން ބެލުމަށްފަހު ހިންގާނެ މަޝްރޫއުތައް ކަމަށެވެ.\n""ތިބޭފުޅުން އަސްލު ރަނގަޅަށް ބައްލަވާލެއްވިއްޔާ އެނގޭނެ މިދިއަ ސަރުކާރުތަކުން ކޮށްފަ ހުރި ގިނަ ޕްރޮޖެކްޓްސްތަކަކީ 100 ރުފިޔާއަށް ކުރެވޭ ކަމެއް ކޮށްފައި މި އޮންނަނީ 200 ރުފިޔާއަށް. މިއީ އަޅުގަނޑުމެން އަބަދުވެސް މި ދައްކާ ވާހަކައަކީ. އެ 200 ރުފިޔާ ލިބިފައި މި އިންނަނީ ހަމަ ކޮންސެޝަނަލް ލޯނެއްގެ ގޮތުގައި. އިންޓްރެސްޓް ރޭޓުވެސް ހަމަ ދޭދޭ ގައުމުތަކުން ދޭ ރަނގަޅު ރޭޓުގައި. ޓެނުއާވެސް ހަމަ ރަނގަޅު. އެކަމަކު ހަގީގަތުގައި އެކަން ކުރެވޭނެއޭ 100 ރުފިޔާ އަށް،" މިސާލެއްގެ ގޮތުގައި އަމީރު ވިދާޅުވި އެވެ.\nލޯނުތަކުގެ އިތުރުން ބޮންޑު ވިއްކުމުގައި ވެސް ކުރީ ސަރުކާރުން ގޯސްކޮށް އަމަލުކޮށްފައިވާކަމަށްވެސް މިނިސްޓަރު ފާހަގަކޮށްދެއްވި އެވެ.\nއެގޮތުން، އަމީރު ވިދާޅުވީ 2017 ވަނަ އަހަރު 250 މިލިއަން ޑޮލަރުގެ ޓްރެޜަރީ ބޮންޑެއް ވިއްކާފައިވަނީ ހަތް ޕަސަންޓުގައި ފަސް އަހަރަށް ކަމަށެވެ.\nނަމަވެސް، ކޮވިޑް-19 އިގެ ދަތި ހާލަތުގެ ތެރެއިން، ދާދި ފަހުން އިންޑިއާ ސަރުކާރުން މެދުވެރިވެގެން ސްޓޭޓް ބޭންކް އޮފް އިންޑިއާ (އެސްބީއައި) އަށް މި ސަރުކާރުން 250 މިލިއަން ޑޮލަރުގެ ޓްރެޜަރީ ބޮންޑު ވިއްކާފައިވަނީ 3.5 ޕަސަންޓުގައި 10 އަހަރަށް ކަމަށެވެ.\n"އެއީ އަޅުގަނޑުމެން ކުރި މަސައްކަތުން. މިއީ މިކަމުގައި ހުރި ތަފާތަކީ،" އަމީރު ވިދާޅުވި އެވެ.\n"ރަނގަޅު ދެ ފުށް ފެންނަ އުސޫލެއްގެ ތެރެއިން އެކަން ކޮށްފައި ނެތީމަ އޭގެ ގެއްލުން އަޅުގަނޑުމެންނަށް ވެގެން މި ދަނީ."\nނަމަވެސް، ދަރަނި ދެއްކުމުގެ ގާބިލުކަން ހުރި ކަމަށާއި، ޑެޓް ޑިފޯލްޓަކަށް ނުދާނެކަމުގެ ޔަގީންކަން އަމީރު މިއަދުވެސް ވަނީ ދެއްވާފައި އެވެ.\nފިނޭންސް މިނިސްޓްރީ ދައުލަތުގެ އާމްދަނީ އިގްތިސޯދު + އިބްރާހިމް އަމީރު ދިވެހި ރާއްޖެއާ ޗައިނާގެ ގުޅުން ބޭރުގެ އެހީ ދިވެހި އިންޑިއާގެ ގުޅުން\nއިންޑިއާ އިން ނެގި ލޯނުގެ ތަފްސީލް ސާފުކޮށް ދީފި


Worldcup Qualifying: Brazil aai Argentina ah molheh\nވޯލްޑްކަޕް ކޮލިފައިން: ބްރެޒިލް އާއި އާޖެންޓީނާއަށް މޮޅެއް\nވޯލްޑްކަޕް ކޮލިފައިންގެ ދެކުނު އެމެރިކާގެ ކޮލިފައިންގައި ގަދަ ދެ ބާރު ކަމަށްވާ ބްރެޒިލް އާއި އާޖެންޓީނާ ކުޅުނު މެޗުތަކުން މޮޅުވެއްޖެ އެވެ.\nއެންމެފަހުގެ ކޮޕަ އެމެރިކާ ޗެމްޕިއަން އާޖެންޓީނާ މޮޅުވީ ފަސޭހަކަމާއެކު 3-1 ގެ ނަތީޖާއަކުން ވެނެޒުއޭލާ ބަލިކޮށްގެންނެވެ. އަދި ބްރެޒިލް މޮޅުވީ 1-0 ގެ ނަތީޖާއަކުން ޗިލީ ބަލިކޮށްގެންނެވެ.\nމިއީ ޕީއެސްޖީއަށް ބަދަލުވިފަހުން އާޖެންޓީނާ ކެޕްޓަން ލިއޮނަލް މެސީ ކުޅުނު ފުރަތަމަ މެޗެވެ. ނަމަވެސް މި މެޗުގައި މެސީގެ އަސްލު ކުޅުމެއް ނުފެނުނެވެ. އޭނާ ބޮޑަށް ފެނުނީ މަޑުމަޑުން ހުރިތަނެވެ.\nމެޗުގެ ވަރަށް ކުރީކޮޅު ވެނެޒުއޭލާގެ ލުއިސް މާޓިނޭޒް އަށް ވަނީ ރަތްކާޑެއް ދައްކާފައެވެ. މެޗުގެ 32 ވަނަ މިނެޓުގައި ރަތްކާޑު ދެއްކީ މެސީއަށް ކުރި ނުރައްކާތެރި ފައުލަކާއި ގުޅިގެންނެވެ.\nއާޖެންޓީނާ އިން މެޗުގެ ފުރަތަމަ ލަނޑު ޖަހާފައިވަނީ ފުރަތަމަ ހާފުގެ ފުރިހަމަ މިނެޓު ހަމަވެގެން ރެފްރީ ދެއްކި އިތުރުވަގުތުގެ ދެވަނަ މިނެޓުގައެވެ. ލައުޓާރޯ މާޓިނޭޒް މި ލަނޑު ކާމިޔާބުކޮށްފައިވަނީ ޖިއޮވާނީ ލޮ ސެލްސޯގެ އެހީއާއެވެ. ފުރަތަމަ ހާފު މި ނަތީޖާއާއެކު ނިމުނުއިރު ދެވަނަ ހާފުގައި އާޖެންޓީނާއިން ދެވަނަ ލަނޑު ޖެހީ މެޗުގެ 71 ވަނަ މިނެޓުގައެވެ. ލައުޓާރޯ މާޓިނޭޒްގެ އެހީއާއެކު މި ލަނޑު ކާމިޔާބުކޮށްދިނީ ޔޯކިން ކޮރެއާއެވެ.\nމި ލަނޑު ޖެހިތާ ތިން މިނެޓުފަހުން އާޖެންޓީނާގެ ތިންވަނަ ލަނޑު ކާމިޔާބުކޮށްފައިވަނީ އެންޖަލް ކޮރެއާ އެވެ. މެޗުގައި ވެނެޒުއޭލާގެ ހަމައެކަނި ލަނޑަކީ މެޗުގެ ފުރިހަމަ ވަގުތު ހަމަވެގެން ރެފްރީ ދެއްކި އިތުރުވަގުތުގެ ތެރޭގައި ލިބުނު ޕެނަލްޓީއަކުން ކާމިޔާބުކުރި ލަނޑެކެވެ. މި ޕެނަލްޓީ ކާމިޔާބުކޮށްދިނީ ޔެފަސަން ސޮޓެލްޑޯ އެވެ.\nބްރެޒިލް މޮޅުވީ ޗިލީ އާއި ވާދަކޮށް 1-0 ގެ ނަތީޖާއަކުންނެވެ. މި މޮޅާއެކު ބްރެޒިލް ވަނީ ކޮލިފައިންގައި މޮޅުވުމުގެ ރެކޯޑު ދަމަހައްޓާފައެވެ. މި މެޗުގައި ބްރެޒިލްގެ ހަމައެކަނި ލަނޑު ދެވަނަ ހާފުގެ 64 ވަނަ މިނެޓުގައި ކާމިޔާބުކޮށްދިނީ އެވަޓަން ރިބެއިރޯ އެވެ.\nމި މޮޅާއެކު ވޯލްޑްކަޕް ކޮލިފައިންގެ ދެކުނު އެމެރިކާ ގްރޫޕުގެ އެއްވަނައިގައި ކުޅުނު ހަތް މެޗުން ބްރެޒިލް އެއްވަނައިގައި އޮތީ 21 ޕޮއިންޓާއެކު އެވެ. ދެވަނައިގައި އާޖެންޓީނާ އޮތީ ކުޅުނު ހަތް މެޗުން 15 ޕޮއިންޓާއެކު އެވެ.


Yaameen beyrah fonuvaalan Raees pressure kurahvaa: Jameel\nޔާމީން ބޭރަށް ފޮނުވާލަން ރައީސް ޕްރެޝަރުކުރައްވާ: ޖަމީލް\nޖަލުގައި ހުންނެވި ކުރީގެ ރައީސް އަދި އިދިކޮޅުގެ ލީޑަރު އަބްދުﷲ ޔާމީން އަބްދުގައްޔޫމް ރާއްޖެއިން ބޭރަށް ފޮނުވާލެއްވުމަށް ސަރުކާރާއި ރައީސް އިބްރާހިމް މުހައްމަދު ސޯލިހް ޕްރެޝަރު ކުރައްވާ ކަމަށް އެމަނިކުފާނުގެ ގާނޫނީ ވަކީލުންގެ ޓީމުގައި އިސްކޮށް ހުންނެވި ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nރައީސް ސޯލިހު އިއްޔެ ވިދާޅުވި ގޮތުގައި ވަރަށް ކުރިން ކުރީގެ ރައީސް ޔާމީން މެޑިކަލް ޓެސްޓް ތަކެއް ހައްދަވަން ބޭރަށް ވަޑައިގަތުމަށް އެދިވަޑައިގެންނެވުމުން އެ ފުރުސަތު އެރުވި އެވެ. ނަމަވެސް ފަހުން ރައީސް ޔާމީން ބޭރަށް ވަޑައި ނުގެންނެވީ އެވެ. އޭގެ ފަހުން ސިއްހީ އެއްވެސް ކަމެއްގައި ރައީސް ޔާމީނު އެހީއަކަށް އެދި ވަޑައި ނުގަންނަވާ ކަމަށް ވެސް ރައީސް ސޯލިހު ވިދާޅުވި އެވެ.\nޖަމީލް ވިދާޅުވީ ކުރީގެ ނާއިބު ރައީސް އަހުމަދު އަދީބު އާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އިބްރާހިމް ޒިޔަތު ގޭގައި ތިބީ ޑޮކްޓަރެއްގެ ލިޔުމެއް އޮތުމުން ކަމަށް ރައީސް އިބްރާހިމް މުހައްމަދު ސޯލިހް ވިދާޅުވި ވިދާޅުވުމަކީ ރައްޔިތުންނަކީ ތަނެއްދޮރެއް ނޭނގޭ ބައެއް ކަމަށް ސިފަކުރުން ފަދަ ކަމެއް ކަމަށެވެ. އަދި ޑޮކްޓަރުންގެ ލިޔުން ލިބޭނެ އެނޫން ބަޔަކު ނެތީތޯ ޖަމީލް ސުވާލު ކުރެއްވިއެވެ.\n"ހަގީގަތަކީ ރައީސް ޔާމީނާ ދެކޮޅަށް ހެކިދިނުމުން ބަދަލުގައި އިނާމަކަށް އެ ދެ މީހުން ގެއަށް ބަދަލުކުރި. މިކަމުގެ ހެކި އެބަހުރި. ރައީސް ޔާމީން ގެއަށް ބަދަލުކޮށް ސްޓްރެސް ފްރީ މާހައުލެއްގައި ބަހައްޓަންޖެހޭ ކަމުގެ ލިޔުން ތަކުރާރުކޮށް ހުށަހެޅުމުންވެސް ގަބޫލެއް ނުކުރި،" ޖަމީލް ވިދާޅުވިއެވެ.\nޖަމީލް ވިދާޅުވީ ވަކިވަކިން ރައީސް ސޯލިހުގެ ފަރާތުން އެކިފަރާތްތައް މެދުވެރިކޮށް ޕްރެޝަރު ކުރަމުންދަނީ ރައީސް ޔާމީން ރާއްޖެއިން ބޭރަށް ވަޑައިގަތުމަށް ކަމަށެވެ.\n"އެވަރުން ރައީސް ޔާމީން ރާއްޖެއިން ބޭރަށް ފޮނުވަން ކެތްމަދުވެގެން އުޅުއްވަނީ ކީތްވެބާ،" ޖަމީލް ސުވާލު ކުރެއްވިއެވެ.\nރައީސް ޔާމީންގެ ގާނޫނީ ވަކީލުންގެ ޓީމުގައި އިސްކޮށް ހުންނެވި ޑރ. މުހައްމަދު ޖަމީލް އަހުމަދު -- އަވަސް ފޮޓޯ\nވަކިވަކިން ރައީސް އިބްރާހިމް މުހައްމަދު ސޯލިހް ފަރާތުން އެކި ފަރާތްތައް މެދުވެރިކޮށް ޕްރެޝަރު ކުރަމުން ދަނީ ރައީސް ޔާމީން ރާއްޖެއިން ބޭރަށް ވަޑައިގަތުމަށް. އެވަރުން ރައީސް ޔާމީން ރާއްޖެއިން ބޭރަށް ފޮނުވަން ކެތްމަދުވެގެން އުޅުއްވަނީ ކީތްވެބާ\nޑރ. މުހައްމަދު ޖަމީލް އަހުމަދު | ރައީސް ޔާމީންގެ އިސް ވަކީލް\nމި މައްސަލާގައި ކުރީން ހޯމް މިނިސްޓަރު އިމްރާން ވިދާޅުވީ ރައީސް ޔާމީންގެ ސިއްހީ ހާލަތާއި ގުޅޭ ގޮތުން ޑޮކްޓަރުން ދީފައިވާ ލިޔުމެއްވާ ކަމަށާއި އެ ލިޔުމުގައި ދެ ކަމަކަށް ލަފާ ދީފައިވާ ކަމަށެވެ. އެއީ ޓެސްޓެއް ހެއްދެވުމާއި އެ މަނިކުފާނު ސްޓްރެސްފްރީ މާހައުލެއްގައި ބެހެއްޓުން ކަމަށެވެ. އެ ދެ ޓެސްޓަކީ ރާއްޖެއިން ހެދޭނެ ޓެސްޓެއް ނޫން ކަމަށް ވެސް ވިދާޅުވި އެވެ.\nރައީސް އަބްދުﷲ ޔާމީން މޯލްޑިވްސް ކަރެކްޝަނަލް ސާވިސް ރައީސް އިބްރާހިމް މުހައްމަދު ސޯލިހު + ޑރ. މުހައްމަދު ޖަމީލް އަހުމަދު މިނިސްޓްރީ އޮފް ހޯމް އެފެއާޒް


އިންސާފު ކޮބާ؟: މިއަދު ހަވީރު މުޅި ރާއްޖޭގައި ބޮޑު އިހުތިޖާޖެއް | Sandhaanu\nއިންސާފު ކޮބާ؟: މިއަދު ހަވީރު މުޅި ރާއްޖޭގައި ބޮޑު އިހުތިޖާޖެއް\nޖެނުއަރީ 29, 2021\nމިއަދު ހަވީރު “އިންސާފު ކޮބާ؟” މިނަމުގައި ރާއްޖޭގެ ހުރިހާ ރަށެއްގައި އިހުތިޖާޖެއް ބާއްވާނެކަމުގައި ޕީޕީއެމް-ޕީއެންސީ ކޯލިޝަނުން ބުނެފިއެވެ.\nޕީޕީއެމް-ޕީއެންސީ ކޯލިޝަނުން ހާމަކުރިގޮތުގައި ވެރިރަށް މާލޭގައި އިހުތިޖާޖު ހަވީރު 4.30ގައި ފަށާނީ ބޮޑުތަކުރުފާނުމަގުގައި ހުންނަ ޕީޕީއެމް އޮފީސް ކުރިމަތީގައެވެ.\nހޯރަފުށީ ދާއިރާގެ ރައްޔިތުންގެ މަޖިލީހުގެ ކުރީގެ މެންބަރު މުޙައްމަދު އިސްމާޢީލު ވިދާޅުވިގޮތުގައި މި އިހުތިޖާޖުގެ ބޭނުމަކީ ރާއްޖޭގެ ރައްޔިތުންނަށް އަދުލު އިންސާފު ނުލިބޭތީ، އަދުލު އިންސާފު ހޯދުމަށް ބާރުއެޅުމާއި އަނިޔާވެރިކަމާ ދެކޮޅަށް އަޑުއުފުލުމެވެ.\n“މިއީ މާތްވެގެންވާ އިސްލާމްދީނާއި އަދުލު އިންސާފުގެ ހައްގުގައި ކުރާ އިހުތިޖާޖެއް.” އޭނާ ވިދާޅުވިއެވެ. “އިހުތިޖާޖު މި ބާއްވަނީ ގައުމުގެ ހައްގުގައި، ރައްޔިތުންގެ ހައްގުގައި. މި އިހުތިޖާޖު ބާއްވަނީ ސަރުކާރުގެ އަނިޔާވެރިކަން ހާމަކުރުމަށް. އެއްވެސް ކުށެއްނެތި ޖަލަށްލެވިފައި ތިބި މީހުންގެ ހައްގުގައި. ޚިޔާލުފާޅުކުރުމާއި މިނިވަންކަމުގެ ހައްގުގައި.”\nޕީޕީއެމް އޮފީސް ދޮރުމަތީގައި ރޭ ބޭއްވި މުޒާހަރާގައި ވާހަކަފުޅުދައްކަވަމުން މުޙައްމަދު އިސްމާޢީލު ވިދާޅުވީ ގައުމުގައި އަދުދުލު އިންސާފެއް ނެތްކަމަށާއި މިނިވަންކަމެއް ވެސް ނެތްކަމަށެވެ.\n“ސުލްހަވެރި މުޒާހަރާއަށް ހަމަ ނިކުންނަތަނުން އެބަ ހައްޔަރުކުރޭ.” އޭނާ ވިދާޅުވިއެވެ.\nޕީޕީއެމް ދޮރުމަތީގައި ބުރާސްފަތި ދުވަހުގެރޭ ބޭއްވި އެއްވުމުގައި ވާހަކަފުޅު ދައްކަވަމުން، ރައްޔިތުންގެ މަޖިލީހުގެ ނައިފަރުދާއިރާގެ މެންބަރު އަހުމަދު ޝިޔާމު ވިދާޅުވީ މުޒާހަރާއަށް ނިކުތުމުން ބަންދުކުރުމަށްފަހު ދޫކޮށްލާއިރަށް ހަމަ މުޒާހަރާއަށް ނިކުންނަވާނޭކަމަށެވެ.\nޕީޕީއެމް އޮފީސް ކުރިމަތީގައި ރޭ ބޭއްވި އެއްވުމުގައި ވާހަކަފުޅުދައްކަވަމުން ފަރެސް މާތޮޑާ ދާއިރާގެ ރައްޔިތުންގެ މަޖިލީހުގެ މެންބަރު ޙުސޭން މުޙައްމަދު ލަޠީފު ވިދާޅުވީ، ސަރުކާރުން ގެންދަނީ ދިވެހިރައްޔިތުން އަޅުވެތި ކުރަމުންކަމަށެވެ.\n“ދިވެހިރައްޔިތުން ނިކަމެތިވަމުންދަނީ. ވިޔަފާރިތައް ބަނގުރޫޓުވަމުން ދަނީ.” އޭނާ ވިދާޅުވިއެވެ. “ބޭރު ގައުމުތަކުން ކޮވިޑުގެ އެހީގެ ގޮތުގައި ދިން އެތައް މިލިއަން ޑޮލަރަށް ވީ ގޮތެއް ނޭނގުނު. ސަރުކާރުން ގެންދަނީ ފުލުހުން ނެރެގެން އަޅުގަނޑުމެންނަށް ރައްޔިތުންނަށް އަނިޔާކުރުވަމުން.”\nޕީޕީއެމްއިން ބުނިގޮތުގައި މޮނިޓަރުންގެ ހާލަތުގައި ނެތް ރާއްޖޭގައި މީހުން އުޅޭ ހުރިހާ ރަށެއްގައި ހަވީރު ބާއްވާ އިހުތިޖާޖު ފަށާގަޑިއާއި ނިންމާ ގަޑި ކަނޑައަޅާނީ އެރަށެއްގެ ސްޓިއަރިން ކޮމިޓީއިންކަމަށެވެ.


Aniyakuri fuluhunge massala balan CP amurukoffi\nއަނިޔާކުރި ފުލުހުންގެ މައްސަލަ ބަލަން ސީޕީ އަމުރުކޮށްފި\nސީޕީ މުހައްމަދު ހަމީދު: އަނިޔާކުރި ފުލުހުންގެ މައްސަލަ ބަލާނެ -- ފޮޓޯ: އަވަސް އޮންލައިން\nމަސައްކަތުގެ މާހައުލުގައި މުވައްޒަފުންނަށް ކުރާ ޖިންސީ ގޯނާ އާއި ދެކޮޅަށް ޒުވާނުންތަކެއް އިސްނަގައިގެން ރޭ ބޭއްވި އިހުތިޖާޖުގެ ބައިވެރިންނާއި ދެކޮޅަށް ފުލުހުން ބާރުގެ ބޭނުންކުރި މައްސަލަ ބަލަން ޕޮލިސް ކޮމިޝަނަރު މުހައްމަދު ހަމީދު އަމުރުކުރައްވައިފި އެވެ.\nހަމީދު މިއަދު ވިދާޅުވީ އެކަމާ ގުޅިގެން ރައްޔިތުންގެ ކަންބޮޑުވުންތައް ހުންނާނެ ކަން ގަބޫލުކުރައްވާ ކަމަށެވެ. އަދި ވަނީ އެ އަމަލްތައް ހިންގި ފުލުހުންގެ މައްސަލަ ހާއްސަ ސަމާލުކަމެއް ދެއްވައިގެން ބަލާނެ ކަމަށް ވިދާޅުވެފަ އެވެ.\nމޯލްޑިވްސް ޕޮލިސް ސާވިސް މުޒާހަރާ ޖިންސީ ފުރައްސާރަ + މުހައްމަދު ހަމީދު


Sarukaarun Husha Alhanee Anzamaanu Kara Ah Vai Eri Iru Ge Bill: Nasheed - Vaguthu\nއަރަބި ގައުމުތަކުގެ ހާލަތު ގޯސްވެދާނެ ކަމުގެ ބިރު ބޮޑުވަނީ -4ގަޑިއިރު ކުރިން\nސަރުކާރުން ހުށަހަޅަނީ އަންޒަމާނު ކަރައަށް ވައި އެރި އިރުގެ ބިލް: ނަޝީދު\nރައްޔިތުންގެ މަޖިލިހުގެ އިއްޔެގެ ޖަލްސާގައި ނަޝީދު ވާހަކަފުޅު ދައްކަވަނީ. --- ފޮޓޯ: މަޖިލިސް\nސަރުކާރުން ރައްޔިތުންގެ މަޖިލިހަށް ހުށަހަޅަނީ "އަންޒަމާނު ކަރައަށް ވައި އެރި އިރު" ގެ ބިލްތައް ކަމަށް ވިދާޅުވެ، ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު، ސަރުކާރަށް ބަހުގެ ހަމަލާތަކެއް މިއަދު ދެއްވައިފިއެވެ.\nރައްޔިތުންގެ މަޖިލިހުގެ ޖަލްސާ ފައްޓަވައި ދެއްވުމަށް ފަހު، ނަޝީދު ވިދާޅުވީ ބައެއް ފަހަރު މަޖިލީހަށް ބިލުގެ ގޮތުގައި ހުށަހަޅަނީ ސުރުހީއެއް ކަމަށާއި، އެހެންކަމުން އެފަދަ ބިލްތަކަށް ރައްޔިތުންގެ ވިންދު އަހައި، ބަދަލުގެނެސް ބިލު ބިލަކަށް ހަދަނީ މަޖިލިހުން ކަމަށެވެ. އެގޮތުން މިދިޔަ ދައުރުގައި 56 ބިލެއް އެއް ފަހަރާ މަޖިލިހަށް ލިބުނު އިރު، އެއީ އެމްޑީޕީގެ މެނިފެސްޓޯގައި ހުރި ކަންކަން ނޫން ކަމަށް ވެސް ނަޝީދު ވިދާޅުވިއެވެ.\n"ސަރުކާރުން ހުށަހަޅާފައި ހުރި ބިލްތަކަކީ އެއްވެސް ހާލެއްގައި އެމްޑީޕީގެ މެނިފެސްޓޯގައި އަމާޒުތައް ސީދާ ގޮތުގައި ފާހަގަވާ ބިލްތަކެއް ނޫން،" ރާއްޖޭގެ ވެރިކަން ތިން އަހަރެއްހާ ދުވަސް ވަންދެން ކުރެއްވި ނަޝީދު މަޖިލިހުގައި ވިދާޅުވިއެވެ.\nނަޝީދު ސިފަ ކުރެއްވި ގޮތުގައި މިހާރު މަޖިލިހަށް ހުށަހެޅީ 1980 ގެ އަހަރުތަކުން އެކިއެކި ވުޒާރާތަކުން ހެދި ބިލްތަކެވެ. އެކަމާ ގުޅިގެން ޒުވާނުން ކަންބޮޑުވުން ފާޅުކުރާ އިރު، އެކަން ބަލައިގަންނަ ކަމަށް ވެސް ނަޝީދު ވިދާޅުވިއެވެ.\n"އެ ހުރިހާ ރައްޔިތުންނަށް ވެސް ސާފުކޮށްދޭން ބޭނުންވާ ކަމަކީ މިދެންނެވި ބިލްތަކަކީ އަންޒަމާނު ކަރައަށް ވައި އެރި އިރުގެ ތަކެތި ކަމަށް،" ނަޝީދު ވިދާޅުވިއެވެ.\nވަޒީފާގެ ޕްރޮބޭޝަންގެ މުއްދަތު ހަމައަށް އިތުރު ކުރަން ހުށަހަޅައިފި\nނަޝީދު އެގޮތަށް ވިދާޅުވި އިރު، ދާދި ފަހުން ސަރުކާރުން މަޖިލިހަށް ހުށަހެޅި ބައެއް ބިލްތަކާ މެދުގައި އާންމުންގެ ބޮޑެތި ކަންބޮޑުވުންތަކެއް އެބަހުއްޓެވެ. އޭގެ ތެރޭގައި ވަޒީފާއާ ބެހޭ ގާނޫނަށް އިސްލާހު ގެނައުމުގެ ބިލް ހިމެނެއެވެ.\nނަޝީދު ވިދާޅުވީ މަޖިލިހަށް މި ފަހުން ހުށަހެޅި ބިލްތަކަކީ ޔޫއެންޑީޕީ އާއި ދުނިޔޭގެ ޖަމިއްޔާތަކާއި ޖަމާއަތްތަކުންނާއި އެކުވެރި ދައުލަތްތަކުގެ ޕްރެޝަރާ ހެދި ސަރުކާރުގެ ވުޒާރާތަކުން ބަހަނާ ދެއްކުމުގެ ބޭނުމުގައި ހެދި ބިލްތަކެކެވެ. އެ ބިލްތަކުގައި ލިޔެފައި ހުރީ ވެސް ބަހަނާ ކަމަށާއި، އެހެންކަމުން އެ ބަހަނާތަކަށް ބައްލަވައިގެން މެންބަރުން ބިލްތައް ހުށަހެޅުއްވަމުން ނަޝީދު އެދިވަޑައިގެންނެވިއެވެ.\nފެބުރުއަރީ 19, 2020 10:47\nބަލަ ތިޔަށްވުރެ ބޮޑު ސަރުކާރެއް ނެތެއްނު\nޓީއެމްއޭއަށް ޓަރމިނަލް ދޭންކަމަށް 13 މިލިޔަން ޑޮލަރު ތިމާ ޖީބަށް. ސަރުކާރުން އުއްފުވެސް ނުބުނަނީސް ތިމާ ތިހިރަ ތެޅިފޮޅެނީ އެތަން ނުދެވިގެން ގައިމު ފައިދާތަކެއް ވެފަ އޮތީމައެއްނު ނަމުގަ މަޖުލީސް ރައީސް ނަމުގަ3ބާރު ވަކިވެފަ\nފެބުރުއަރީ 19, 2020 11:03\nހަހަހަހަހަ!!!!! ކަލޭމެން ދެބޯގެރި ދުއްވަންވީނު....\nފެބުރުއަރީ 19, 2020 11:51\nހީ ނޯ ގޫޑް ދިވެހި\nފެބުރުއަރީ 19, 2020 12:08\nއަންނި ގެންނަން އުޅޭ ޖަޒީރާ ގޮތައް!!\nފެބުރުއަރީ 19, 2020 12:45\nލޮލޮ މިހާރު މި ބިލްތައް ވެސް މި ވީ އެމްޑީޕީގެ ބިލްތަކަކަށް ނޫންދޯ.. ކެކެކެކެ\nފެބުރުއަރީ 19, 2020 13:00\nޓީއެމްއޭގެ އެގްރިމެންޓްވެސް އޮތީ އަންޒަމާންކަރައަށް ވައި އެރިއިރުގަ ހަދާ ނިންމާފަ. މިހާރު ހަމައެކަނީ ވީކަމަކީީ ގަޔަށް ބޮލަށް ހިނިއެރުން.\nފެބުރުއަރީ 19, 2020 13:14\nވެރިކަމާއި މަޖިލިސް މެޖޯރިޓީ ކިބުނީމަ ހިންގާލަން ނޭނގުނު ފުރަތަމަ ޕާޓީ އެމްޑީޕީ. އަތަށް ގޮވަނީ\nފެބުރުއަރީ 19, 2020 13:56\nއެހެން އެއްޗިއްސަށް ވައި އަރައިގެން އެ ވައި ބޭރުކުރަން ލަންޑަނުގައި އޮޕަރޭޝަންކޮށްފައި ތިބޭ މީހުން ރިއާސަތުގައި ތިބެންޏާ ހީވާނެ ސަރުކާރުން ހުޅައަޅާ ބިލެއްގެ ސަބަބުން އަނެއްކާވެސް އެޔަށް ވައިއަރާފާނެހެން!\nފެބުރުއަރީ 19, 2020 14:16\nތިއީ އަންޒަމާން ކަރައިގެ ބޮޑު މީހާ ނޫންތޯ ޖަޒީރާ ގޮތަށް ދީނުގެ ކަންތައް ބައްޓަން ކުރަން އުޅެނީ\nފެބުރުއަރީ 19, 2020 14:37\nއެހެންވީމާ މަނިފާނުން އަމުރު ކުރައްވަންވީނޫންތޯ މީގެ ފަހުން ސަރުކާރުން އެއްވެސް ބިލެއް މަޖިލީހަކަށް ހުށައެއް ނޭޅޭނޭ. މަޖިލީހަށް ބިލް ހުށަހެޅޭނީ ހަމައެކަނި އެމްޑީޕީ އަށޭ. އޭރުން އަންޒަމާނު ކަރައަށް ވައި އަރާގެން އުޅޭކަށްނުޖެހޭނެ.


އެޑްމިން – Page 153 – Liyuntheringe Gulhun\nVisitors online  84:users  0guests  53bots  31The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nއޭރުގެ ފަތްފުށްތަކުން…. (59)\n13 ޖެނުއަރީ 2014ބަހާއި އަދަބު, އަދަބިއްޔާތުއެޑްމިން\nއެކުގައި މަސައްކަތްކުރާ މުއައްޒަފުންގެ ބިރު\nއ.ވ.އ އ.ވ.އ ގެ ނަމުގައި އެއްދުވަސްވަރެއްގައި ވަރަށް މަޝްހޫރުވެގެންދިޔަ މޮޅު ލިޔުންތެރިޔާއަކީ، ހއ. ހޯރަފުށީ، އަލްފާޟިލް އަޙްމަދު ވަޙީދު ޢަލީއެވެ. އޭނާއަކީ، މޮޅު ލިޔުންތެރިއެކެވެ. ހުނަރުވެރި މުދައްރިސެކެވެ. އަދަބީ މުބާރާތްތަކަށް ކުދިން ތައްޔާރުކޮށްދެއްވުމުގައި ޙަރަކާތްތެރިވެވަޑައިގަތް މުދައްރިބެކެވެ. އިދާރީ ހިންގުންތެރިއެއްވެސްމެއެވެ. މައުލިދުއްނަބަވީ ފާހަގަކުރުން\n12 ޖެނުއަރީ 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 2286\nރައްޓެއްސެއްގެ އުފަން ދުވަސް އައުމުގެ އެތައް ދުވަސް ކުރިން، އެ ދުވަހަށްޓަކައި ބޮޑެތި ތައްޔާރީތައް ވުމަކީ، އަހަރެމެން އެންމެންވެސް ވަރަށް ފަރުވާތެރި ކަމާއިއެކު ކުރާ ކަމެކެވެ. ލޯބިޖެހިފައިވާ ނުވަތަ ތާއިދު ކުރާ ފިލްމީ ތަރިއެއް އުފަންވި ދުވަހަކާއި އަހަރެއް އަދި އެމީހެއްގެ ” ރާހި ” އޭ މި ކިޔޭ އެއްޗެއްވެސް ހޯދައި ބަލައި، ތިމަންނައާއި މިވެނި ބަޠަލާއެއް ނުވަތަ ބަޠަލަކާއި އުފަންވީ އެއް ދުވަހެއްގައޭ ކިޔައި، ފަޚްރުވެރި ވާތަން ފެނެއެވެ.\n11 ޖެނުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2899\nމުޙައްމަދު ޤާސިމް، އއ.މަތިވެރި(5 ޖެނުއަރީ 2014 (އާދީއްތަ) ދުވަހު ޝާއިޢުކުރި ބަޔާ ގުޅޭ)\n“އެހެންވީރު ހިނގާ އަހަރެމެން ގެއަށް ދާން! ތިހެން އަބަދު ގޭގަ އިންނަންވެއްޖިއްޔާ ވަރަށް ބޯ ގޮވާނެ.”\n“އަންނާނަން މަންމަ ގާތު ބުނެފަ.” އިރުކޮޅަކު އެއްޗެއް ނުބުނެ ހުރެފައި ރަޝާޤާ މިހެން ބުނަމުން އެނބުރި ހިނގައިގަތެވެ.\nބޭރުބަހެއް މޮޅަށް ދަސްކުރުމަށްޓަކައި އެ މީހެއްގެ މާދަރީ ބަހަށް މޮޅުވުން މުހިއްމެވެ.\n10 ޖެނުއަރީ 20141 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 7765\nމިއަދު ކޮންމެ މަޔަކާއި ކޮންމެ ބަފަޔަކު ނުވަތަ ކޮންމެ ބެލެނިވެރިޔެއްގެ ވެސް އުންމީދަކީ އެ ބަޔެއްގެ ދަރިން ތަޢުލީމީ ގޮތުން މޮޅު ކުދީންތަކަކަށް ހެދުމެވެ. ކިތަންމެ ބޮޑު ހޭދައެއް ކޮށްގެން ކިތަންމެ ބޮޑު ބުރައެއް އުފުއްލައިގެން ވިޔަސްވެހެވެ. މިއީ ދިވެހީން ތަޢުލީމަށް ލޯބިކުރާ މިންވަރުގެ މަތިވެރިކަން ހާމަކޮށްދޭ ކަމެކެވެ. މިކަމަށް ޓަކައި އެންމެހާ ދިވެހީންނަށް ތަހުނިޔާ ދަންނަވަމެވެ.\n10 ޖެނުއަރީ 2014ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 3010\nދިވެހި ސިންގާސަނާއިން (1)\nއައްސުލްޠާން މުޙައްމަދު ޝަމްސުއްދީން (ތިންވަނަ) ދެ ފަހަރެއްގެ މަތީން ދިވެހި ތަޚުތުގައި ރެދަލި ކުރެއްވިއެވެ. ހުރާގޭ ދަރިކޮޅުން، މުލީގޭ ޢާއިލާއިން ރަސްކަން ކުރެއްވި އައްސުލްޠާން މުޙައްމަދު ޝަމްސުއްދީން (III) އިސްކަންދަރު، (ސިރީކުލަސުންދުރަ ކައްތިރި ބަވަނަ މަހާރަދުން)ނަކީ ދިވެހި ސިންގާ ސަނާގައި ރެދަލި ކުރެއްވި 81 ވަނަ ރަދުންނެވެ. ރަސްކަން ދައުރު ކުރުމުގެ ގޮތުން ބަލާއިރު 91 ވަނަ ރަދުންނެވެ.\nކީރިތި ރަސޫލާ ޢާއިޝަތުގެފާނާ ކާވެނިބައްލަވައިގަތުން\n9 ޖެނުއަރީ 2014ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 2776\nސ: ޢާއިޝަތުގެފާނުގެ ޢުމުރުފުޅުން9އަހަރުގައި، ކީރިތި ރަސޫލާ ޞައްލައްﷲ ޢަލައިހި ވަސައްލަމަ އެކަމަނާއާއި ކައިވެނި ބައްލަވައިގަތް ވާހަކަ އެއީ ތެދެއްހެއްޔެވެ؟\n8 ޖެނުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4745\nއެތަނާއި މިތަނުންކުދިވާހަކަ (30)\nޢައްބާސް އިބްރާހީމް އަހަރެންނަކީ ސިކުނޑީގެ ބައްޔެއް ހުންނަ މީހެކެވެ. އަބަދުވެސް ހުންނަނީ ކަމަކަށް ބޭނުން ވެފައެވެ. ޑިޕްރެސްވެފައެވެ. ހަމައެއާއެކު ވަރަށްބޮޑަށް ސެލްފިޝް ވެފައިވެސް މެއެވެ. އެހެންކަމުން އަބަދުވެސް އަހަރެންގާތުގައި އެންމެން ބުނަމުންދަނީ އަހަރެން ބަދަލުވާށޭއެވެ. ރަސްމީ ކަންކަމުގައި ސިޓީ ލިޔާއިރު ވިސްނައިލުން މުހިއްމު ދެތިން ނުކުތާ\n8 ޖެނުއަރީ 2014ބަހާއި އަދަބު, މަޢުލޫމާތުއެޑްމިން\nކިޔާފައިވާ ޢަދަދު: 8172\nސިޓީއެއް ނަމަވެސް އަދި ކޮންމެ ލިޔުމެއް ނަމަވެސް އެ ލިޔުމަކީ ބަހުގެ ހަމަތަކަށް ތަބާވެ، އިމްލާ ކުށްތަކުން ސަލާމަތްވެފައިވާ ލިޔުމަކަށް ހަދަންޖެހޭނެކަން އެންމެ ފުރަތަމަ ޤަބޫލުކުރަމާތޯއެވެ! މިކަން ވިސްނުންފުޅުގައި ބަހައްޓައިގެން ސިޓީއެއްލިޔުއްވާއިރު، މިދަންނަވާ ކަންކަމަށް ސަމާލުކަންދެއްވުން އެދެވިގެންވެއެވެ.\nތަރައްޤީގެ މަގުގައި ދަރަވަންދޫ\n8 ޖެނުއަރީ 2014ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 3789\nބ.ދަރަވަންދޫ އަކީ ބ. އަތޮޅުގައި މީހުން ދިރިއުޅޭ ރަށްތަކުގެ ތެރެއިން އާބާދީގެ ގޮތުން އެންމެ ބޮޑު ފަސް ރަށުގެ ތެރޭގައި ހިމެނޭ ރަށެކެވެ. އަދި މި ރަށަކީ ބ. އަތޮޅުގައި އެންމެ ފުރަތަމަ އަތޮޅުވެރިކަން ކުރި ރަށެވެ. ދަރަވަންދޫން އަތޮޅުވެރިކަން ބަދަލު ކުރީ4ޖޫން 1962 ވަނަ އަހަރު އިބްރާހިމް ނާސިރުގެ ވެރިކަމުގައި އޭދަފުއްޓަށެވެ. މިއިޢުލާން ދެކެވަޑައިގަތީމުތޯ؟…….(14)\nކިޔާފައިވާ ޢަދަދު: 2608\nމިނިސްޓްރީ އޮފް ފިނޭންސްޕީ.އާރް.އެފް ޑިވިޝަން މާލެ،ދިވެހިރާއްޖެ نمبر70/10


Covid-19 Jehumun Vaagoeh Hageegee Video Akun - Vaguthu\nކޮވިޑް-19 ޖެހުމުން ވާގޮތް ހަޤީޤީ ވީޑިއޯއަކުން\nކޮވިޑް-19 އަކީ މިއަދު ދުނިޔެއަށް ކުރިމަތިވެފައިވާ އެންމެ ބޮޑު ބިރުވެރިކަމެވެ. ކޮވިޑް-19 ޖެހުނު މީހުންގެ ތެރެއިން 11200 އަށް ވުރެ ގިނަ މީހުން މިބަލީގައި މިހާރު މަރުވެއްޖެއެވެ. ބަލީގެ ނުރައްކާތެރިކަން ވިސްނައި ދިނުމަށް ފަހު، ސިއްހީ އެހީތެރިންދޭ ނަސޭހަތަކީ ގޭގައި މަޑުކުރާށެވެ. އަތް ދޮންނާށެވެ. ސިއްހީ ރަނގަޅު އާދަތަކުގައި ހިފާށެވެ.\nކޮވިޑް-19 ޖެހުނު އެތައް ބަޔަކު ވަނީ އެމީހުންނަށް ބަލި ޖެހުމުން ކުރެވުނު އިހްސާސްތައް މީޑިއާ އާއި ހިއްސާކޮށްފައެވެ. އޭގެ ތެރެއިން އެކަކީ އިނގިރޭސިވިލާތުގެ 39 އަހަރުގެ އަންހެނެއް ކަމަށްވާ ޓަރާ ޖޭން އެވެ. ދެކުދިންގެ މަންމައެއް ކަމަށްވާ ޓަރާ އަކީ ސިއްހަތު ރަނގަޅު މީހެކެވެ. ބަރާބަރަށް ޖިމަށް ގޮސް ކަސްރަތު ކުރަމުން އައި މީހެކެވެ. ނަމަވެސް ކޮވިޑް-19 އާއި އެކު އޭނާ ވެސް ވަރަށް ބޮޑަށް ބަލިވެއްޖެއެވެ.\nހޮސްޕިޓަލްގައި އޮވެ ނަގާފައިވާ ވީޑިއޯއެއް މީސް މީޑިއާގައި ހިއްސާކޮށް ޓަރާ ވަނީ އޭނާގެ ހާލަތު ކިޔައިދީފައެވެ. ޓަރާ ބުނާ ގޮތުގައި އޭނާ ނޭވާލާއިރު ހީވަނީ ފުއްޕާމޭގައި "ބިއްލޫރި ގަނޑެއް" އިންނަހެނެވެ.\nގާތް އެކުވެރިން ވެސް ކޮވިޑް-19 އިން ރައްކާތެރިވުމަށް ނަސޭހަތް ދިނުމުގެ ގޮތުން ޓަރާ އާއްމުކުރި ވީޑިއޯ އިން އެނގޭ ގޮތުގައި އޭނާ ކެއްސާވަރުން ވާހަކަ ކުރިއަށް ގެންދަން ވެސް އުނދަގޫ ވެއެވެ.\n"ކޮންމެ ނޭވާއެއް ލުމަކީ ހަނގުރާމައެއް ކުރުން ފަދަ ކަމެއް." ޓަރާ ބުންޏެވެ.\nޓަރާ އަށް ފުރަތަމަ ކޮންމެ ދުވަހަކު ހަ ލީޓަރުގެ އޮކްސިޖަން ދެމުން ގެންދިޔައެވެ. ނަމަވެސް މިހާރު އޭނާ އަށް ބޭނުން ވަނީ ދުވާލަކު އެއް ލީޓަރުގެ އޮކްސިޖަންއެވެ. މިހާރު އޭނާގެ ހާލު އަންނަނީ ރަނގަޅު ވަމުންނެވެ.\nމާޗް 24, 2020 17:24\nމާޗް 25, 2020 18:27\nވީޑިއޯ ނެތީ ވައްތަރު ހުންނަނީ، މައްސަލަ ހުންނަނީ.. ބިރުގަންނަނީ ހުންނަނީ، އެހެންވީމަ ވީޑިއޯ ނުދައްކަނީ ވައްތަރު ހުންނަނީ\nމާޗް 25, 2020 08:33\nމާޗް 25, 2020 18:23\nވީޑިއޯ އިން ފެންނަނީ ސައިކަލެއް\nމާޗް 25, 2020 22:04\nމާޗް 26, 2020 01:13\nތިވިދާޅުވި ވީޑިއޯ ކޮބައިތޯ ނުފެނުނު ފެނުނީ ފޮޓޯ\nމާޗް 26, 2020 12:17\nތަނަކުން އެއްޗެއް ފެންނަ އިރަށް ވާނެ މީގަ ޖަހަން. ނޯންނާނެ ބެލުމެއް ހަގީގަތެއް ތޯ ވެސް. ތިއޮތީ ނޫސް ވެރިކަން ކުރެވިފަ ކަލޭ މެންނަށް!!!\nމާޗް 26, 2020 18:59\nބިއްލޫރިގަނޑެއް ނޫން ފުޅިތޮށި ގަނޑެއް


Raudha Ge Karugai Huri Nishaanthakuge Photo Thah Aanmukoh Aathif Ge Faadukiyun Commission Ah - Vaguthu\n1 އަހަރު ކުރިން ( ޑިސެމްބަރު 8, 2019 )\nބަންގްލަދޭޝްގައި ކިޔަވަން ހުއްޓާ މަރުވި ރައުދާ އާތިފްގެ މަރާއި މެދު އޭނާގެ ބައްޕަ ޑރ.މުހައްމަދު އާތިފް ދައްކަމުން ގެންދާ ވާހަކަތައް އަނެއްކާވެސް ތަކުރާރުކޮށް، ރިޔާސީ ކޮމިޝަނަށް ވަރަށް ބޮޑަށް ފާޑުކިޔައިފިއެވެ.\nއާތިފް ފޭސްބުކްގައި ކުރި ޕޯސްޓެއްގައި ވަނީ ރައުދާ މަރުވެފައި އޮއްވާ ކަރުން ނަގާފައިވާ ފޮޓޯތަކެއް ވެސް އާއްމު ކޮށްފައެވެ. އެ ފޮޓޯތަކުގައި ރައުދާގެ ކަރުގައި ހުރި ނިޝާންތައް ވެސް ފެންނަން ހުއްޓެވެ.\nއާތިފް ފޭސްބުކްގައި ކުރި ޕޯސްޓްގައި ބުނެފައި ވަނީ ރައުދާ ދަންޖެހިފައި ހުއްޓާ ފެނުނު މީހަކު އަދި ޕޮޓޯއެއްވެސް ނުދެއްކުނު ކަމަށެވެ.\n"އަހަރެންގެ މާމައަށްވެސް އެނގޭނެ ރޯނު ޖޯއްޔެއްގައި ގިނައިރު އޮތުމުން ބުރަކައްޓަށް އަރާނީ ރޯނުގެ ގެތުންކަން. ނަމަވެސް މަރު ކަމިޝަނުގައި ތިބި މީހުނަށް ނޭންގެނީތޯ ރައުދާގެ ކަރުގަހުރީ ސްކާފެއްގެ ނީޝާން ނޫންކަމެއް." އާތިފް ލިޔެފައި ވެއެވެ.\nއާތިފް ބުނީ ރައުދާގެ ކަރުގައި ހިފާ މަރާލުމުން ކަރުގައި ހިފި މީހާގެ ތިން އިނގިއްޔާ ބޮޑުވާއިނގިލީގެ ނިޝަން ހުރިކަމަށް ރާޖްޝާހީ ޕޮލިސް އިންކުއެސްޓް ރިޕޯޓްގަވާކަމަށެވެ. "ރައުދާގެ މޫނުގައި އަނިޔާގެ ނިޝާން ވޭ. ޕޯސްޓް މޯޓަމް އޮޓޮޕްސީ ޕޮޓޯތަކުންވެސް މިކަން ޕްރޫވް ކޮށްދޭ. ރައުދާއަށް ޕޮނުވިކަމަށް ސީއައީޑީ ފުލުހުންބުނި ޓްވީޓާ މެސެޖު އައި އެކައުންޓް ހޯދުނުކަމަށް ހުސްނު ސޫދު ބުނޭ." އާތިފް އިތުރަށް ލިޔެފައި ވެއެވެ.\nމިހުރިހާހެކި ހުރި އިރުވެސް މަރު ކޮމިޝަނުން ބުހުތާން ދޮގުހަދާ ރައުދާގެ މަރުގެ ހަގީގަތް އޮޅުވާލާ އާއިލާއަށް އިތުރު ހިތްދަތިކަމެއްދީ ރައްޔިތުންނަށް އޮޅުވާލާފައިވާ ކަމަށް އާތިފް ބުންޏެވެ.\nރައުދާ ދަންޖެހިފަ ހުއްޓަ ފެނުނުމީހަކު އަދި ޕޮޓޮއެއްވެސް ނުދެއްކުނު.އަހަރެންގެ މާމައަށްވެސް އެނގޭނެ ރޯނު ޖޯއްޔެއްގަ...\nPosted by Mohamed Athif on Saturday, December 7, 2019\nރައުދާގެ މަރާއި ގުޅޭ ރިޕޯޓް ރިޔާސީ ކޮމިޝަނުން ވެސް އަދި އެހެން އިދާރާއަކުން ވެސް މިހާތަނަށް އާއްމެއް ނުކުރެއެވެ. ނަމަވެސް ދައުރުވަމުންދާ މައުލޫމާތުތަކުން އެނގޭ ގޮތުގައި ބަންގްލަދޭޝްގެ ފުލުހުން ހޯދި އަދި ތަޙްޤީޤުގައި ނިންމި ނިންމުންތަކަށް ބަދަލެއް އަންނަ ވަރުގެ ހޯދުމެއް ރިޔާސީ ކޮމިޝަނަށް ލިބިފައެއް ނެތެވެ.\nރައުދާގެ މަރާއި ގުޅިގެން ބަންގްލަދޭޝް ފުލުހުން ކުރި ތަޙްޤީޤާއި މެދު ވެސް އާތިފް އަންނަނީ ސުވާލު އުފައްދަމުންނެވެ. އާތިފް ރައުދާގެ މަރާއި މެދު ސުވާލު އުފައްދާތީ ރައުދާގެ ގަބުރު ނަގައިގެން ވެސް އޮޓޮޕްސީއެއް ހެދިއެވެ. ނަމަވެސް ހުރިހާ ރިޕޯޓަކުން ވެސް ދެއްކީ ރައުދާ މަރުވީ އަމިއްލައަށް ދަންޖެހިގެން ކަމަށެވެ.\nޑިސެމްބަރު 8, 2019 11:40\nއެއްވެސް ނަޔަކައް ތިޔަމީހުންނަކައް އިންސާފެއް ނުދެވޭނެ، އިންސާފު ކިޔާފަ ގުބޯ ހެއްދީ މޮޅު ކަމިޝަންތައް ހަދައިގެން. އެއްވެސް ރިޒަލްޓެއް ނުފެނޭ ނަތީޖާ ނުފެއްނަ އިންސާފު ތިޔައީ ނުވާކަންކަމުގެ ވަޢުދު ނުވާނީ\nޑިސެމްބަރު 8, 2019 12:11\nދިވެހިންގެތެރެއިން މަދަބަޔަކު ޤަބޫލުކުރިއަސް ރައިސްސާލިހު މަރުކޮމިޝަންގެ ނަމުގައި ކޮމިޝަނެއްއުފެއްދީ އެފަދަ މައްސަލަތަކުގައި ފުލުންނަށް ނުކުރެވިފައިހުރި އައުކަމެއްކުރާކަށްނޫން އެއީ ޕާޓީއަށްސުޢޫދުކޮށްދިންމަސައްކަތަށް ކޮރަޕްސަނާއި ރިސްވަތުނުހިމެނޭގޮތަށް ފައިސާއިން ބަދަލުދިނުމަށް މިއީ އެއްއަހަރެއްހާދުވަހުން އެކަންއެވަނީ ކޮށްދެވިފައި އަދި ސިޔާސީ އެކުޓިއުސްޓެއްގެގޮތުގައިހުރެ ފުރަތަމަފަހަރަށް ސުޢޫދު އެވަނީ ސްޕްރިންކޯޓްގެ ފަޑިޔާރަކަށް އައްޔަންކޮށްފައި ރައުދާގެ މަރާބެހޭގޮތުން އާޠިފް އެދައްކާ ވާހަކަތައް އެއީ ޙަޤީގަތްކަން ފޮޓޯތަކުން ސާބިތުވޭ\nޑިސެމްބަރު 8, 2019 12:15\nއޭނަވަނީ އަމިއްލައަށް ދަންޖެހި މަރުވެފައި އާތިފުއާއި އޭނާގެ ބިޓުގެ ސަބަބުން ދިމާވި ހިތްދަތިކަމުގެ ސަބަބުން. އެހެންމީހެއްގެ ބޮލުގައި އިލްޒާާމް އަޅުވަންނޫޅެ ދެންވެސް މައިތިރިވެ އާތިފު ހުރެވޭތޯބަލާބަލަ، ދަރިއަށް އެއްވެސް އަޅާލުމެއްދިން މީހެއްނޫނެއްނު.\nޑިސެމްބަރު 8, 2019 12:19\nއާއިލާއިން ބޭނުންވާ އިންސާފަކީ ކޮބައިތޯ. ބޭރުގައުމެއްގަ ހިނގި ކަމެއްގަ އެގައުމުގެ އިދާރާތަކުން ގޮތްނިންމާފަނޫންތޯ އެއޮތީ. ހުސްނުއްސުއޫދު ތީގަ ވަކި ކީއްތޯކުރާނީ. ތިޕޮޓޯތައް ދައްކަންވީ ބަންގާޅު ފުލުހުންނަށްނޫންތޯ.\nޑިސެމްބަރު 8, 2019 12:58\nތިޔަ ސޫދަކީ، ޕަޕެޓެއްކަން މިހާރު ކަލޭމެންނަށް ކަށަވަރުވާނެ. ދެން އިންސާފު ހޯދައިދޭން އެ ޕަޕެޓު އެ ލަނީ އެންމެ މަތީ ކޯޓަށް. ދެން ކަލޭމެން ވިސްނަންވީ މިގައުމުގައި އިންސާފު ހޯދޭނެ މަގު ބަންދުވީކަން ހުޅުވުނީކަން. ސޫދަށް ތުހުމަތުކުރާ އެއްވެސް ކަމެއްވެސް ބެލޭނެ އެއްގޮތެއްވެސް ދެން ނޯންނާނެ. ބަލާނެ ބަޔަކު ދެން މިގައުމަކު ނެތް. ސިޔާސީ އެކްޓިވިސްޓެއްކަން އެންމެންނަށް އެނގި ފާޅުވާއިރުވެސް އެކަކުވެސް އަޅައެއްނުލާ ތި ތިބެނީ ދޮޅީގައި އަތްވިއްދައިގެން އަނގަބަންދުކޮށްގެން. އެ ސޫދަށް ތުހުމަތުކުރާ ބޮޑެތި މައްސަލަތައް އެނގި ފާޅުވާއިރުވެސް ސަރުކާރުން އޭނަ އެ އައްޔަނުކުރަނީ މަތީ ކޯޓަށް. ގައުމަށް ސަލާން.\nޑިސެމްބަރު 8, 2019 13:06\nއިންސާފު ލިބޭނީ މަހުސަރު ބިމުގައި މިދުނިޔޭގައި އިންސާފު ހޯދަން ނޫޅޭ މޮޅު ނަންނަމުގައި ތަންތަން ހަދާނެ ވާނެ ކަމެއް ހަރާމް ފްލެޓް ކޮމެޓީން ތޮލާލު އަދި މުއިއްޒު އިސްތިއުފާ ދިނީ ކުރިއަށް ވުރެ ގޯސްކޮށް ލިސްޓް ތައްޔާރު ކުރާތީ އަދި ދެން ހުރި މީހާ ވެސް ވަރަށް އަވަހަށް އިސްތިއުފާދޭނެ.... އިސްތިއުފާ ދެއްވި ތަނުން އެއް ބޭފުޅަކު ވިދާޅުވި ކުރިންއޮތް ލިސްޓް ވެސް މާރަނގަޅޭ.... މިހާރު ތައްޔާރު ކުރަނީ ސީދާ އެމް ޑީ ޕީ މީހުންނަށް އިސްކަން ދޭ ލިސްޓެކޭ ... ހުރި ހިތާމައެއްގެ ބޮޑު ކަމާ...... އިންސާފުގެ މަގަށް މިހިރަގެންދަނީ ......\nޑިސެމްބަރު 8, 2019 13:21\nމަށްސަލައެއްނެތްތާ ރައްޔިތުންނަށް އެއިރު ދަށްކަމުން ގޮވަމުން އައީ ސިޔާސީ ފަރާތްތަކުން ކޮމިސަންތަށް ހަލާކުކޮއް ވަކިމީހަކު ބުނާގޮތޭހަދަނީ! މިހާރު މިކިހިނެތް މިވަނީ، މަރުކޮމިސަންގެ ބޮޑަށް ހުރި ސިޔާސީ އެކްޓަރ މިއަދު މިވަނީ އެކޮމިސަނުން ދެމުންދިޔަ 50،000 ބޮޑު މުސާރައިން އެކަހެރިވެ ފެށުނީންސުރެ ތަހުތުގެ ހުވަފެން ދެކެމުން އައި އަޅިކަން ސްޕްރީމްކޯޓްގެ ފަނޑިޔާރުކަން ލިބި 77000 ގާތްކުރާވަރު ކަށަވަރުކޮއްފަ. އަނެއްކާ ބޮރޮޑްކޮމް އަށްވެސް ސިޔާސީފަރާތެއް.\nޑިސެމްބަރު 8, 2019 13:37\nއެ އުޅެނީ ބަންގްލަދޭޝްއާ ދިވެހި ރާއްޖެއާ ދެމެދު އޮތް ގުޅުން ހީނަރުވެދާނެތީ. އެހެންވެ އަމިއްލަ އަށް މަރުވީއޭ ކިޔާފަ އަވަހަށް ރިޕޯޓު ނެރުނީ، މިއީ އާދައިގެ ކަމެއް ނޫން\nޑިސެމްބަރު 8, 2019 13:46\nވޯޓް ވަގު ސެކިއުލަރ ސަރުކާރުން ހެޔޮ ކަމެއް ކުރާނެތަ\nޑިސެމްބަރު 8, 2019 15:10\nވެރިކަން ހޯދުމަށް ކުރި ވައުދު ތަކެއްގެ އަވައި ގައި ޖެހިފަ ޤަވްމަށް ގައްދާރުވީ ގިނަ ރައްޔިތުން.\nޑިސެމްބަރު 8, 2019 15:37\nދެން އާތިފްވެއްޖެއްނު ތިތަ މައްސަލައިގަ ތިޔަ ހުރި ހެކިތަކާއެކު ކޯޓަކަށް ހުށަހަޅާނަ އެއީ ދަންޖެހިގެން މަރުވީކަމަށް ކަނޑައަޅައިދޭން..\nޑިސެމްބަރު 8, 2019 16:32\nއައޫފް ރަށްޔަތުންނެއް ނޫން ގައްދާރުވީކީ ރަށްޔަތުމްގެ ވޯޓު އޮޅުވާލައި ރަށްޔަތުން ނަށް މިހާލުޖެއްސީ އީސީޝަރީފް އޭނަޔަށް ހައްޤުއަދަބު ދިނުމަށްޓަކައި ދިވެހިރާއްޖެއިން ހަވަރުނިކުތުމަކީ ދިވެހިގަޤައުމާއި އިސްލާމްދީނުގެ ހައްޤުގައި ކުރެވޭޖިހާދެއްފަދައެވެ.\nޑިސެމްބަރު 8, 2019 17:07\nމި ކޮމިސަނުން ނެރުނު3ރިޕޯޓަކީ ހަގީގީ ގާތިލުން ފޮރުވަން ނެރުނު ރިޕޯޓް ތަކެއްކަމ،ަށް ސައްކުކުރެވޭ .އަފްރާސީމާ ރިޒްވާން އެއީ މިހާރު ބާރުގާ ހުރި މީހެއްގެ އޯޑަރަށް ހިންގާފައިވާ ޖަރީމާ އެއްކަމަށް ތުހުމަތު ކުރެވޭ. ސަބަބަކީ ރިޕޯޓް ނުކުތުމާއެކު ރިޕޯޓް ގަ ނުބުނާ ވަހަކަތަކެއް އަމިއްލަޔަށް ބޭފުޅަކު ތައްޔާރު ކޮށްގެން ކުރަމުންދިޔަ ކަންކަން .އަފަރާސީމް ގެ ގާތިލު ހުމާމު އެބަބުނޭ އފަރާސީމް މަރަން އެދުނުމީހުން އޭނަގާތު ބުނިކަމަށް އޭނަމަރަނީ ނަސީދުއާދެކޮޅަށް އަފްރާސީމް ދެއްކި ވާހަކަތަކުގެ ސަބަބުންކަމަށް. އެ ވީޑިޔޯ ނޫންނަމަވެސް ނަސިދާ ދެކޮޅަށް އަފްރާސީމް ވާހަކަދައްކާފަ ހުރި ގިނަ ވީޑިޔޯތަކެއް ޔޫޓިއުބުގަ އެބަހުރި އަދި ހުމާމް ގެ ހަށިގަޑުން އަފްރާސީމްގެ ލޭއާއި ޑިއެންއޭ ވެސް ފުލުހުން ހޯދާފަ ވަނިކޮށް އަދި ހުމާމް އިއުތިރާފްވެފާ ވަނިކޮށް ހުމާމަކީ އަނިޔާލިބޭ މައުސޫމް މީހެއްކަމަށް ދައްކަން އދ ވޯކިންގްރޫޕަށް ހުށަހަޅައިގެނ1ގެންދިޔަގެންދިއުމާ އަފްރާސީމް އަވަހާރަކުހަން އުސްފަސްގަނޑުގާ ލިޔެ ބަހައްޓާފަ ހުރިކަމަށް މިހާރު މަރުކޮމިސަނުގާ އިންނަވާ ބޭފުޅަކު ސީނެން އެމް ނޫހުގެ ލިއުއްވި ހަބަރެއްގާވެސް އޮތް ވީމާ މަރުކޮމިސަނުން ބަޔަކު ސަލާމަތް ކުރަން ރާވައިގެން އުޅެނީކަމަށް ސައްކުކުރެވޭ ވަރު ނުވޭބާ؟\nޑިސެމްބަރު 8, 2019 17:25\nނޮވެންބަރު 1 ގަ ބުނި "މި ހަފްތާ" އަދި ނާދޭ. އައީމަ ރިޕޯޓް އާންމު ކުރާނެ.\nޑިސެމްބަރު 8, 2019 17:59\nރައުދާގެ މަރުގައި ރީދުލާއި ގުޅުމެއްވާނަމަ މަރުކޮމިޝަނުން ނިންމާނީ ރައުދާ އަމިއްލަޔަށް މަރުވިކަމަށެވެ. ޢެހެންކަމުން ރައުދާ އަމިއްލަޔަށް މަރުވި ސަބަބު މަރުކޮމިޝަނުން ބުނެދޭންޖެހޭނެއެވެ. ހަމަޔަޤީނުންވެސް ރައުދާއަކީ އުންމީދު ތަކަކާއެކު ކުރިޔަށް ދިއުމަށް މަސަތްކަތް ކުރަމުންދިޔަކުއްޖެކެވެ. ފޮނިއުންމީދުތަކެއް އޮވެއެއުންމީދުތައް ހާސިލްކުރަން މަސަތްކަތް ކުރާ ކުއްޖަަކުއަމިއްލަޔައްމަރެއްނުވާނެއެވެ. ﷲ ރައުދާގެބައްޕައަށް ކެތްތެރިކަންދެއްވައި ރައުދާގެ މަރުގެ ސިއްރުވެރިޔާ ހޯދޭނެމަގެއް ﷲ މެދުވެރި ކުރަށްވާށި އާމީން\nޑިސެމްބަރު 8, 2019 19:16\nޢާތިފޫ. ސޫދައް އެއްޗިސް ނުގޮވާ. ކަލޭ ވެސް ވޯޓު އެޅީ ސަދޫމު ކޯޓު ބައިގަަޑަށް. ޔާމިން ކަމުނުގޮސް ގެން . ދެން ވެސް ވިސްނާތީ 2023 ގަ ވޯޓު ނުދޭން ...\nޑިސެމްބަރު 8, 2019 20:33\nނިކް ތިބޭފުޅާގެ ދަރިޔެއް ނޫނީ އާއިލީ ބޭފުޅެއް އެގޮތަށް ދަންޖެހި މަރުވެފައި ހުއްޓާފެނުމުންއަދިޝައްކުވާ ނިޝާން ތަކެއް ފެންނަން ހުރިޔަސް އަޅާނުލައި އަމިލަޔަށް ދަންޖެހުނު ކަމަށްނިން މާނީތޯ ތިފަދަ އިންސާނުންނަށް ﷲ ހެޔޮވިސްނުން ދެއްވައި ތެދުމަގު ދައްކަވާށި އާމިން\nޑިސެމްބަރު 8, 2019 21:37\nމަރު ކޮމިޝަނުން ހަދާފައި އެވަނީ ރޯމަރުގޯސް ތަހުގީގެއް. އަދި މަރުގޯސް ރިޕޯޓެއް.\nއޮކްޓޯބަރ 13, 2020 09:50\nރައުދާ ބޮޑުވަމުން އައީ ހަމަ އެކަނި އޭނަގެ މަންމަ ގުލާނު ކޮއްގެން އޭނަ ފުރާ ފުރިހަމަވެ ހެޔޮވިސްނޭ ވަރު ވުމުން އާތިފް ނުބައި ނުލަފާ މަކަރުވެރިކަން ހިތައްއަރާ އަމިއްލަ އައް މަރުވީ ދެން މަރުވީމަ ދަރިންދެކެ މާލޯބިވާކަމައް ހެދޭނެ ކަމެއްނެތް


އަފްޣާނިސްތާނުގައި ޠާލިބާނުން ކުރަމުންދާ އަނިޔާ ހުއްޓުމަށް އުރްދުޣާން ގޮވާލައްވައިފި | Sandhaanu\nއަފްޣާނިސްތާނުގައި ޠާލިބާނުން ކުރަމުންދާ އަނިޔާ ހުއްޓުމަށް އުރްދުޣާން ގޮވާލައްވައިފި\nއިސްތަންބޫލްގައި ނޫސްވެރިންނާ ބައްދަލުކުރައްވައި ތުރުކީވިލާތުގެ ރައީސް، ރަޖެބް ޠައްޔިބް އުރްދުޣާން ވަނީ ޠާލިބާނުން އަފްޣާނިސްތާނުގައި ހިންގަމުންދާ އަމަލުތަކަކީ އެއް މުސްލިމަކު އަނެއް މުސްލިމަކާ ދޭތެރޭ އަމަލުކުރަން އެކަށީގެންވާ ގޮތެއް ނޫންކަމުގައި ވިދާޅުވެފައެވެ. އަދި އޭނާ ވަނީ ޠާލިބާނުންނަށް އެމީހުންގެ މުސްލިމް އަޚުން ކަމުގައިވާ އަފްޣާނިސްތާނުގެ ރައްޔިތުންގެ ބިންތައް ދޫކޮށްލުމަށް ގޮވާލައްވާފައެވެ.\nއުރްދުޣާން ވިދާޅުވެފައިވާ ގޮތުގައި ތުރުކީވިލާތުން މިހާރު ދަނީ ޠާލިބާނުންނާ އެކު ސުލްހައިގެ މަޝްވަރާތައް ކުރުމަށް ތައްޔާރުވަމުންނެވެ. މި ވާހަކަތަކުގެ ތެރޭގައި އެ ޖަމާއަތުން ކާބުލް އެއާރޕޯޓް ހިންގުމުގެ ހުއްދަ އަންކާރާއަށް ދިނުމާބެހޭ ވާހަކަތައް އަނެއްކާވެސް ދެކެވޭނެކަމަށް އުރުދުޣާން ވަނީ ހާމަކުރައްވާފައެވެ. މީގެ ކުރިން ޠާލިބާން ޖަމާއަތުން ވަނީ އެކަމަށް އިންކާރުކޮށްފައެވެ.\nއުރްދުޣާން ގެ ވާހަކަފުޅު ނިންމަވާލައްވަމުން އޭނާ ވަނީ މުސްލިމުންގެ މެދުގައި އެއްބައިވަންތަކަމާއި ސުލްހަވެރިކަން ގާއިމު ކުރުމުގެ މުހިންމުކަމަށް އަލިއަޅުވާލައްވައި ވާހަކަފުޅުދައްކަވާފައެވެ.


Sarukaarun fonuvi bill thah huree MDP ge amaazakah noon: Nasheed | Mihaaru\nސަރުކާރުން ފޮނުވީ އަންޒަމާނު ކަރަޔަށް ވައި އެރި ޒަމާނު ބިލުތައް، އެއީ އެމްޑީޕީގެ އަމާޒެއް ނޫން: ނަޝީދު\nރައްޔިތުންގެ މަޖިލީހުގެ ރައީސް މުހައްމަދު ނަޝީދު މަޖިލީހުގެ ރިޔާސަތުގައި. -- ފޮޓޯ: މަޖިލިސް\n19 ފެބުރުއަރީ 2020 - 11:57\nސަރުކާރުން ރައްޔިތުންގެ ރައްޔިތުންގެ މަޖިލީހަށް ފޮނުވި ބިލުތައް ހުރީ ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ މެނިފެސްޓޯގައިވާ އަމާޒުތަކާ އެއްގޮތަކަށް ނޫން ކަމަށާއި އެއީ އަންޒަމާނު ކަރަޔަށް ވައި އެރި ޒަމާނުގެ އެއްޗެހި ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގެ އެޖެންޑާ އިއްވެވުމަށް ފަހު ނަޝީދު ވިދާޅުވީ މިހާތަނަށް ފޮނުވާފައި އޮތް 56 ބިލަކީ ބޭރުގެ ޕްރެޝާ ބޮޑުވުމުން ސަރުކާރުތަކުން "ބަހަނާ ދެއްކުމުގެ ގޮތުުން" ކޮށްފައި ހުރި މަސައްކަތްތަކެއް ކަމަށެވެ. އެ ބިލްތަކަކީ ފުރިހަމަ މަސައްކަތްތަކެއް ނޫން ކަމަށާއި އެއީ ހަމަ އެކަނި ސުރުހީތަކެއް ކަމަށް ވެސް އެ މަނިކުފާނު ވިދާޅުވި އެވެ.\n"މިއަދު ދިވެހިން އެދެނީ އެ ބަހަނާތަކެއް ނޫން. އެކަން ކުރުމަށް. އެހެންވީމާ ހުށަހަޅުއްވާފައި، ސަރުކާރުން ހުށަހަޅުއްވާފައިވާ ބިލްތަކަކީ އެއްވެސް ހާލެއްގައި ދިވެހި ރައްޔިތުންގެ ޑިމޮކްރެޓިކް ޕާޓީގެ މެނިފެސްޓޯގެ އަމާޒުތައް ސީދާ ގޮތުގައި ފާހަގަވާ ބިލުތަކެއް ނޫން،" ނަޝީދު ވިދާޅުވި އެވެ.\nBill thah draft koh hedhumakee majileehuge massakatheh: Nasheed\nސަރުކާރުން ފޮނުވި ބިލްތަކަށް ވަރަށް ބޮޑަށް ފާޑުވިދާޅުވަމުން ނަޝީދު ވަނީ އެއީ ގާތްގަނޑަކަށް 1980ގެ އަހަރުތަކުން ސުރެ އެކި ވުޒާރާތަކުގައި ހުރި ބިލްތަކެއް ކަމަށާއި އެހެންވީމާ އެ ބިލްތަކާ މެދު މިއަދުގެ ޒުވާން ރައްޔިތުން ފާޑުކިޔާނެ ކަަން އެނގިވަޑައިގަންނަވާ ކަމަށް ވިދާޅުވެފަ އެވެ.\n"އަޅުގަނޑު އެކަން ބަލައިވެސް ގަންނަން. އެހެން ނަމަވެސް އެހުރިހާ ރައްޔިތުންނަށް ވެސް އަޅުގަަނޑު ސާފުކޮށްދޭން ބޭނުންވާ ކަމަކީ، މި ބިލްތަކަކީ އަންޒަމާނުކަރަޔަށް ވައި އެރި އިރުގެ ތަކެތިކަމަށް،" އެމަނިކުފާނު ވިދާޅުވި އެވެ.\nސަރުކާރުން ބިލްތައް ރަނގަޅަށް އެކުލަވައި ނުލެވޭނެ ސަބަބެއް ކަމަށް ނަޝީދު ވިދާޅުވީ އެކަމުގެ ވަސީލަތްތައް ނެތުން ކަމަށެވެ. ބިލްތަކަށް ބޭނުންވާ މަޝްވަރާ ހޯދައި މީހުންނާ ވާހަކަ ދައްކަން ބޭނުންވާ ވަސީލަތްތައް ހުރީ ވެސް މަޖިލީހުގައި ކަމަށް ނަޝީދު ވިދާޅުވި އެވެ. އެހެން އެކަން އޮއްވައި މަޖިލީހުން ކުރާ މަސައްކަތް (ސަރުކާރުން) ނަކަލު ކުރަން އުޅުމަކީ މާބޮޑު ބޭނުންތެރިކަމެއް ނޫން ކަމަށް ވެސް އެ މަނިކުފާނު ވިދާޅުވި އެވެ.\n"ބިލަކާ ގުޅޭ ގޮތުން މަޝްވަރާކުރުމަށް އޮންނަ މަޖިލީހަކީ މިއީ. ގާނުނު ހެދުމުގެ އެންމެހާ ކަންކަން ކުރާން އޮންނަ މަޖިލީހަކީ މިއީ. މިތަނުގައި ހޯލްތައް ވެސް ހުރީ. މިތަނުގައި މައިކްތައް ވެސް ހުރީ. މިތަނުގައި އިންތިޒާމެއް ވެސް ހަމަޖެހިފައި އޮތީ، ރާއްޖޭގެ އެކިއެކި ތަންތަނުން މީހުން ގެނެސްގެން ހިޔާލު ހޯދައި މަޝްވަރާކޮށް ހެދުމަށް. ރާއްޖޭގެ އެހެން ތަނެއްގައެއް މި އިންތިޒާމްތަކެއް ނުހުންނާނެ،" ނަޝީދު ވިދާޅުވި އެވެ.\nގާނޫނުތަކުގެ ދެލި ކޮޕީ ނުވަތަ ބިލްތައް ހެދުމަކީ މަޖިލީހުން ކުރަން ޖެހޭ ކަމެއް ކަމަށް ރައީސް ނަޝީދު މިދިޔަ އަަހަރުވެސް ވިދާޅުވި އެވެ. މަޖިލީހުގެ ކޮމިޓީތަކުން ބިލްތައް ޑްރާފްޓް ކުރަން އެ މަނިކުފާނު އޭރު މެމްބަރުންނަށް ލަފާ ވެސް ދެއްވި އެވެ. އަދި އެފަދަ ބައެއް މަސައްކަތްތައް އޭރު ކޮމިޓީތަކުން ފަށަން ވެސް ފެށި އެވެ. އެކަމަކު ފަހުން އެކަން ކުރިއަކަށް ނުދެ އެވެ.\nރައީސް މުހައްމަދު ނަޝީދު ދިވެހި ސަރުކާރު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް އެމްޑީޕީ\n64 ކޮމެންޓް, 178 ރިއެކްޝަންސް\nކަމެއްކުރަން ދަންނަ މީހެކޭނެތީ ތިތާ.އެނގޭނީ ބާޒާރުމަތީ ބަހުރުވައިން ހަޅޭލެެެެެެެެވުމާއި މީހުންގެ މަސްްްްްްކާން.\nހަހަހަހާ ރީތިބަހުން އިބޫއަށް މަލާމާތްކޮށްލީނު\nދިވެހި ރައްޔިތުން އަތުން ރައްޔިތުކަން ނެގޭނެ ޤާނޫނެއް ހަދަންވީ. މީނަ ދިވެހި ޤައު މުން ބޭރުކުރަން!\nއަންޒަމާނޭ ކިޔާނެ ކަމެއްނެއް ކަލޭދެކެ މިހާރުމިހާރު މީހުން ފޫހިވާން ފަށާފި މައުމޫނައް ވުރެކަލޭގެ ހާލަތު ދޢްވާނެ މިހާރު ކޮޅުމަތި ފެންނަން ފަށާފި\nއަންޒަމާނެއް އެހެންޒަމާނެއް ކިޔާނެކަމެއް ނެތް ދެން އޮންނަ ރިޔާސީ އިންތިހާބަކުން ﷲ އިރާދަ ކުރެއްވިއްޔާ އެކަން ފެންނާނެ! ލައްކަ ކެއް ކޮށްފިން އެއްޗެއް ނުބުނެ ވޭތޯ. އެކަމު މަނިކުފާނު ތިހީކުރާހާ ތާއީދެއްް މިހާރަކު ނެތް އިނގޭތޯ.. ހޯހޯ\nއިންތިޚާބެއް ބޭއްވިއްޔާތާ! ހުރިހާ ކަމެއް ބަދަލު ކުރެވޭނެ ބާރުއޮތީ ދީފަ. ދެން ލަލަލާ!\nއަންޒަމާނުކަރަޔަށް ވައިއަރާފައި ވަނިކޮށް. ވެރިކަން ތިޔައޮތީ މުށުތެރެއަށް ވަދެފައި. މިވައި ފައިބައިގެންދާއިރު ދައުލަތުގެ މުދަލަށްވާގޮތަކާއި ރައްޔިތުންތިބޭނެގޮތުގެ ރަސައްވަރު މިހާރުވެސް ކުރެވިއްޖެ. ފަންހޮޅިއެއްގެ ތެރެއިންވެސް އާންމުރައްޔިތަކަށް ލުޔެއްލިބޭނެމަގެއް އޮތީވިއްޔާވެސް ފިއްތަމުންގެންދަނީ. ރައްޔިތުންނަކީ ޓާކޫރުންގެ އަޅުންނަށްހަދާނެ. ރައްޔިތުންނަށް ދެއްކިދަޅަތައް ވައިފޭބީމާ އެދަނީވަޅުވަންނަމުން. ޤައުމުގެ ވެރިޔަކީކާކުކަންވެސް ނޭނގޭވަރުވެއްޖެ\nމި ސަރުކާރަކަ ރާއްޖެ ތަރައްގީއެއް ނުކުރެވޭނެ.\nލިޔުމެއް ލިޔާއިރު ސުރުހީ އާއި ގުޅުންހުރި މަޢޫލޫޟާތުތައް ހިމަނުއްވެވީމަ ނޫންތޯ ކިޔުންތެރިންނަށް އެނގޭނީ. ބިލްތަކުގެ ވާޙަކަ ލިޔެލިނަމަ ވަރަށް ފުރިހަމަވާނެކަން ޔަގީން. ސިވިލްސާރވަންޓުންގެ ބިލް އެއްހެދި 210 ގައި. އިސްލާހެއްވެސް ގެނައި 2014ގައި. އަސްލު ބުނަންއޮތީ ޕެންޝަން ހައްޣުވާ މީހުންނަށް އެފައިސާ ދޫނުކުރާގޮތަށާއި، މުސާރަޢާއި އިނާޔަތޭކިޔާފަ އޮނިގަނޑެއްވެސް ހެއްދެވިކަން. އެކަންކަން ކުރެއްވެވީ އެއްވެސް ވިސްނުމެއް ދިރާސާއެއްވެސް ނުކުރައްވަވާ.\nފުރތަމަ ގާނޫނެއް ހަދަން ޖެހެނި މަޖްލިސް ރައީސް އަށެވެ. އޭނަ ގާނޫނާ ހިލާފައް މާގިނަ އިރު މާ ގިނަ ވާހަކަ މަޖްލިސް ރައީސް ގެ ގޮނޑީގަ އިނދެގެން ދައްކާތީ އެވެ. ބަހުސް ގަ ބައިވެރި ވާތީ އެވެ.\nބުނަބަލަ ތަންކޮޅެއް ރީއްޗަށް ބާރުތައް ތިމަންނަ ނޫން މީހަކަށް ލިބިފައި އޮވެގެން ނުވާނޭ.


ARC | Mihaaru\nމާލޭގެ ގެސްޓު ހައުސްއެއްގައި އުމުރުން 11 އަހަރުގެ އަންހެން ކުއްޖަކު ރޭޕްކުރުމާ ގުޅިގެން، ޓޫރިޒަމާއި ދަތުރުފަތުރުކުރުމުގެ ދާއިރާ އިން ހަރުކަށި ފިޔަވަޅުތައް އެޅުމަށް، ކުޑަކުދިންގެ ހައްގުގައި މަސައްކަތް ކުރާ އާކުން މިއަދު ގޮވާލައިފި އެވެ.\nއާއިލާތަކަށް ކާބޯތަކެތި ފޯރުކޮށްދިނުމުގައި "ކެއާސް"\nކޮވިޑް-19 ގެ ސަބަބުން ހާލުގައި ޖެހިފައި ތިބި އާއިލާތަކަށް، ފެމިލީ ލީގަލް ކްލިނިކް އަދި އެޑްވޮކޭޓިން ރައިޓްސް އޮފް ޗިލްޑްރަން (އާކް) ޖަމިއްޔާ ގުޅިގެން ކާބޯތަކެތި ފޯރުކޮށްދިނުމުގެ ޕްރޮގްރާމެއް ފަށައިފި އެވެ.\nބީއެމްއެލުން އާކަށް 60،000ރ. ދީފި\nކުޑަކުދިންގެ ހައްގުގައި މަސައްކަތް ކުރާ އަމިއްލަ ޖަމިއްޔާ، އެޑްވަކޭޓިން ދަ ރައިޓްސް އޮފް ޗިލްޑްރެން (އާކް) އަށް ބޭންކް އޮފް މޯލްޑިވްސް (ބީއެމްއެލް) އިން 60،000ރ. އިއްޔެ ހަދިޔާ ކޮށްފި އެވެ.\nނުކުޅެދުންތެރިކަން ހުންނަ ކުދިންނަށް ކޭމްޕެއް ބާއްވައިފި\nނުކުޅެދުންތެރިކަން ހުންނަ ކުދިންނަށް ސްޕީޗް އެންޑް ހިއަރިން ކޭމްޕެއް ލ. އަތޮޅުގައި ބާއްވައިފި އެވެ.\nއާކުގެ ވީޑިއޯއެއް ދުނިޔޭގެ ފެންވަރުގައި ހިމެނިއްޖެ\nކުޑަކުދިން ހޭލުންތެރިކުރަން އެޑްވޮކޭޓިން ރައިޓްސް އޮފް ޗިލްޑްރަން (އާކް) އިން ތައްޔާރުކުރި ވީޑިއޯއެއް ދުނިޔޭގެ ފެންވަރުގައި ހިމެނިއްޖެ އެވެ.\nAugust 04, 2016 12\nއުސްގެކޮޅު ތަރައްގީކޮށް ހިންގަން އާކާ ހަވާލުކޮށްފި


Kuriekey ehgothah Lanka in Dhivehinnah on arrival visa libeyne\nކުރިއެކޭ އެއްގޮތަށް ލަންކާއިން ދިވެހިންނަށް އޮންއެރައިވަލް ވިސާ ލިބޭނެ\nކުރިއެކޭ އެއްގޮތަށް ލަންކާއިން ދިވެހިންނަށް އޮންއެރައިވަލް ވިސާ ލިބޭނެކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nމިނިސްޓަރު ޝާހިދު މިރޭ ކުރި ޓުވީޓެއްގައި ވިދާޅުވެފައިވަނީ، ދިވެހި ސަރުކާރާއި ލަންކާގެ ސަރުކާރާއި ދެމެދު ވެވުނު ވިސާ އެގްރީމަންޓްގެ ދަށުން ކުރިއެކޭ އެއްފަދައިން ލަންކާއަށް ދަތުރުކުރާ ދިވެހިންނަށް އޮން އެރައިވަލް ވިސާ ލިބިގެންދާނެކަމަށެވެ.\nMaldivians will continue to get on arrival tourist visa to Sri Lanka as per the Agreement on Visa facilitation signed between the Government of Maldives and Government Sri Lanka. 🇲🇻🇱🇰\n— Abdulla Shahid (@abdulla_shahid) March 11, 2020\nފޮރިން މިނިސްޓަރު ޝާހިދު މިހެން ވިދާޅުވީ ކޮރޯނާވައިރަހާ ގުޅިގެން ސްރީލަންކާ އިން އޮން އެރައިވަލް ވިސާ ދިނުން މެދުކަނޑާލުމާއި ގުޅިގެން ނެވެ.\nމިކަމާއި ގުޅިގެން ފޮރިން މިނިސްޓްރީން ބުނީ ލަންކާއިން ދިވެހިންނަށް އޮންއެރައިވަލް ވިސާ ލިބުނުކަމުގައި ވިޔަސް، އެ ގައުމުގެ ސަރުކާރުން ދޭ އިރުޝާދުތަކާ އެއްގޮތަށް އަމަލު ކުރުމަށާއި އެ ގައުމުގައި ހުންނަ ރާއްޖޭގެ އެމްބަސީގައި ރަޖިސްޓްރީވުމަށް އިލްތިމާސް ކުރާ ކަމަށެވެ.\nދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 ރޯގާއާ ހެދި ލަންކާ އިން މިއަދު ވަނީ އޮން އެރައިވަލް ވިސާ ދޫކުރުން މުއްދަތެއް ނެތް ގޮތަށް މެދުކަނޑާލައިފަ އެވެ. ލަންކާގެ އިތުރުން ތައިލެންޑުން ވެސް މިއަދު ވަނީ ބައެއް ގައުމުތަކުގެ ރައްޔިތުންނަށް އޮން އެރައިވަލް ވިސާ ދޫކުރުން މެދުކަނޑާލައިފަ އެވެ. އެކަމަކު އޭގެ ތެރޭގައި ރާއްޖެއެއް ނުހިމެނެ އެވެ.


ހއ. ދިއްދޫގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙުކޮށްދެއްވައިފި – މިނިސްޓްރީ އޮފް އެންވަޔަރަންމަންޓް ހއ. ދިއްދޫގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙުކޮށްދެއްވައިފި – މިނިސްޓްރީ އޮފް އެންވަޔަރަންމަންޓް\nހއ. ދިއްދޫގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙުކޮށްދެއްވައިފި\n18 ޖުލައި 2018 ކޯސްޓަލް ޕްރޮޓެކްޝަން, އެންވަޔަރަންމަންޓް ޙިއްސާކުރެއްވުމަށް\nހއ. ދިއްދޫގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން މިއަދު ފާހަގަކޮށްފިއެވެ. މި މަޝްރޫޢުގެ ނިމުން ފާހަގަކުރުމަށްޓަކައި ބޭއްވި ކުލަގަދަ ރަސްމިއްޔާތު ޝަރަފުވެރިކޮށްދެއްވީ ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމެވެ. ހއ. ދިއްދޫއަކީ ވެސް ޒަމާނުންސުރެ ރަށް ގިރުމުގެ މައްސަލަ ކުރިމަތިވެފަވާ ރަށެކެވެ. އާއްމު ރައްޔިތުންގެ ރައްކާތެރިކަމާ، ރަށުގެ ތިމާވެއްޓަށް މީގެ ސަބަބުން ލިބޭ ގެއްލުން ފާހަގަކޮށް، މިކަމަށް ފުރިހަމަ ހައްލެއް ހޯދުމަށް މިސަރުކާރުގެ ފަރާތުންވަނީ އިސްކަން ދީފައެވެ. އަދި 2016 ވަނަ އަހަރުގެ ދައުލަތުގެ ބަޖެޓުގައި ހިމަނައި، ދިއްދޫގެ ގިރާ ސަރަހައްދު ހިމާޔަތްކުރުމުގެ މަޝްރޫއުވަނީ ފަށާފައެވެ.\nމި މަޝްރޫޢުއަށް ޖުމްލަ 16,981,390.80 ދިވެހި ރުފިޔާ (ސޯޅަ ހާސް،ނުވަ ސަތޭކަ އަށްޑިހަ އެއް ރުފިޔާ، ތިންސަތޭކަ ނުވަދިހަ ރުފިޔާ އަށްޑިހަ ލާރި) ވަނީ ސަރުކާރުގެ ބަޖެޓުން ޚަރަދުކޮށްފައެވެ. މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގް ކޮންޕެނީ (އެމްޓީސީސީ) އާއި ޙަވާލުކޮށްގެން ކުރިއަށް ގެންދިޔަ މި މަޝްރޫޢުގެ ކޮންޓްރެކްޓްގައި ސޮއިކޮށްފައިވަނީ 12 މެއި 2016 ގައެވެ. އަދި 29 ޖޫން 2017 ގައި މި މަޝްރޫޢުގެ ޢަމަލީ މަސައްކަތް ވަނީ ނިންމާފައެވެ.\nމި މަޝްރޫޢުގެ ދަށުން، ދިއްދޫގެ ގިރާ ސަރަޙައްދަށް ,30011 ކޮޑިމީޓަރަށް ވެލިއަޅައި، ރަށުގެ 450 މީޓަރުގެ ގިރާ ސަރަޙައްދު ވަނީ ބޮޑު ހިލަ ޖަހައިގެން ހިމާޔަތްކޮށްފައެވެ.\nދިއްދޫގެ ގޮނޑުދޮށް ހިމާޔަތްކުރުމަށް ބޭނުންކޮށްފަވާ ނިޒާމަކީ ރާއްޖޭގެ ޙާލަތަށް ބަލާ، ދިރާސާކޮށް، އެންމެ އެކަށޭނޭ ނިޒާމެވެ. މި މަޝްރޫޢުގެ ސަބަބުން ކުރިއަށް އޮތް މުސްތަޤުބަލުގައި ރަށުގެ ތަރައްޤީއަށް ނުހަނު ފައިދާ ކުރާނެއެވެ. މި މަޝްރޫޢުއަކީ މޫސުމަށް އަންނަ ބަދަލުތަކުން މިރަށާއި މިރަށުގެ ރައްޔިތުން ރައްކާތެރިކުރުމަށް އެޅޭ ނުހަނު މުހިއްމު ފިޔަވަޅެކެވެ.


17 Aharu Kujjege Kulli Maru: Manmma Bappaa Ahanang Maafu Kurey - Vaguthu\n17 އަހަރު ކުއްޖެެއްގެ ކުއްލި މަރު: މަންމާ ބައްޕާ އަހަންނަށް މައާފް ކުރޭ\n1 އަހަރު ކުރިން ( ޖުލައި 5, 2019 )\nއިންޑިއާގެ ދިއްލީއަށް ނިސްބަތްވާ އުމުރުން 17 އަހަރުގެ ފިރިހެން ކުއްޖަކު އަމިއްލައަށް މަރުވި މައްސަލައެއް އިންޑިއާ ފުލުހުން ބަލަން ފަށައިފިއެވެ.\nއެ ކުއްޖާ އަމިއްލައަށް މަރުވެފައި ވަނީ އޭނާގެ ގޭގައި ސީލިންގ ފަންކާގައި ދަންޖެހިގެންނެވެ.\nވަސަންތް ވިހާރް ނަމަކަށް ކިޔާ ގްރޭޑް 11 ގައި ކިޔަވަމުންދިޔަ އެ ކުއްޖާ އަމިއްލައަށް މަރުވީ ސީދާ ކޮން ސަބަބަކާއި ހެދި ޔަގީން ނުވާއިރު، އެ ކުއްޖާ މަރުވުމުގެ ކުރިން ލިޔެފައިވާ ސޫސައިޑް ނޯޓުގައި އޭނާއަށް މައާފް ކުރުމަށް އެދިފައެވެ. އެހެން ނަމަވެސް އެ ނޯޓުގައި ސަބަބު ބަޔާންކޮށްފައެއް ނުވެއެވެ.\nމިދިޔަ ބުދަ ދުވަހު މި ހާދިސާ ހިނގިއިރު ފުލުހުން ވަނީ މި ކުއްޖާ ހޮސްޕިޓަަލަށްވެސް ގެންދިޔަ ކަން މީޑިއާތަކަށް ކަށަވަރުކޮށްދީފައެވެ. އަދި މިހާރު އެ ކުއްޖާގެ ހަށިގަނޑު ފުލުހުން ވަނީ އާއިލާ އާ ހަވާލުކޮށްފައެވެ. ފުލުހުން އެ ކުއްޖާގެ ހަށިގަނޑު އާއިލާއާ ހަވާލުކޮށްފައި ވަނީ އޮޓޮޕްސީއަށް ފަހުއެވެ.\n"މަންމާ ބައްޕަ އަހަންނަށް މައާފް ކުރޭ".އޭނާ ލިޔުނު ނޯޓުގައި ވެއެވެ. ފުލުހުން އިތުރަށް ހޯދި ހޯދުންތަކުން އެނގުނުގޮތުގައި، އެ ކުއްޖާއާ ބައްޕައާ ދެ މީހުން ވަނީ ޒުވާބުކޮށްފައެވެ. ވިހާރް އާއި ބައްޕައާ ދެ މީހުން ޒުވާބުކޮށްފައި ވަނީ ވިހާރް ހެޑް ފޯނެއް އޯޑަރު ދިން މަައްސަލާގައެވެ. ނަމަވެސް އެކަން އެއްވެސް ފަރާތަކުން ކަށަވަރުކޮށް ނުދެއެެވެ.\nޖުލައި 5, 2019 21:05\nތިޔަށޭ އަސްލު ކިޔަނީ އަމިއްލަ ނަފްސު ހަލާކުގެ ތެރެއަށް އެއްލާލުން..... އެކަމު ވެސްޓާރން މީޑިއާ ބުނާ ކޮންމެ އެއްޗެއް ބުނާ އުސޫލުން ކާފަރުންނާއި ހަނގުރާމަ ކުރަންގޮސް މަރުވާ މުސްލިމް މީހާއާއި ދިމާލަށް އެންމެ ބާރަށް ގޮވާނީ އަމިއްލައަށް މަރުވީއޭ....


Firumaaladheyshey, Episode 70\nގިޔާދާގެ ރުޅިގަނޑު މައިތިރިވީ އަތުޖެނުހައި އެއްޗެއް ގޭތެރެއަށް ފުނޑުކޮށްލިފަހުންނެވެ. ގެއަށް އައުން މަދުވެފައިވާ ނަވީންގެ އިންތިޒާރުގައި ގިޔާދާ އިންނަތާ ދެގަޑީރަށްވުރެން ގިނަވެއްޖެއެވެ.\nއިޝާނަމާދުން ފޭއްބީއްސުރެން މާޔާ އުޅެނީ އަވަދިނެތިއެވެ. އޮފީހުން އައީއްސުރެން ބަދިގޭގައެވެ. އަވަސްއަރުވައިލައިގެން އުޅޭވަރުން އީތަން ޝަކުވާވެސް ކޮށްފިއެވެ. ޖަވާބު ވަރަށް ލޯތްބެވެ.\n"މައިދައިތަ ކައިރިއަށް ދިޔައީމައި ބަދިގެއިން ބޭރުނުކުރާނެވަރަށް ކައްކަން ދަސްކުރަނީ.. މުރާލިވާންވެސް ދަސްކުރަންޖެހޭނެއްނުން" ހިނިއައިސްފައި މާޔާބުނެލައެވެ.\n"މުރާލިކަން ތަޖުރިބާކޮށްފީމޭ! ކައްކާ އެއްޗެހި އެހައި މީރު.. ކޮންމެ އެއްޗެއް ތައްޔާރުކުރިޔަސް، އެހައި ފުރިހަމަ.. ކެއްކުމުގެ ރަހަތަކާއިމެދުގައި ޝައްކެއްވެސް ނުކުރަން.. ކުރިއަށް އޮތް ދިހަމިނެޓް ތެރޭގައި ކައްކާ ނުނިންމައިފިނަމަ، ހިފަހައްޓާފައި އައްސާނީ.. އެވަރު ނުކުރަނީސް، އަހަރެންގެ ހިއްސުތައް މައިތިރިކޮށްދޭން އާދެބަލަ.. ބަނޑުހައިވެގެންވެސް ބުނެފިން، މިރެއަކު ކާންދޭން އުޅޭހެންވެސް ހިއެއްނުވޭ.. އެކަމަކު ކައިވެންޏަކަށް ކައްކާވަރަށް ބަދިގެ ހަލަބޮލިކޮށްފީމެއްނުން.." އީތަންގެ ޝަކުވާތައް ގިނަވަނީއެވެ.\nމާޔާގެ މަސައްކަތްތައް ނުނިންމައިގެން އީތަން ކުދިކިޔަނީއެވެ. މިސްކިތައްގޮސްފައި އެނބުރި އައިއިރުވެސް ސާފުކޮށް ނުނިމެއެވެ. ގޭތެރޭގެ ފާރުތައްވެސް، އިލޮށިފައްޗަކުން މާޔާ ފޮޅައިފިއެވެ.\nހަތްގަޑި ސާޅީސްފަހެއްވީއިރު މާޔާގެ މަސައްކަތްތައް ނިންމާލައިފިއެވެ. މަންމައަށް ކާންދިނުންވެސް މިރޭ ހަވާލުކުރީ ދްރޫހީއާއެވެ.\n"ހާދަވަރެއް ތިކުރަނީ؟ ހާދަހައި ބައިވަރު ތައްޓެއް؟ ބަޔަކު އަންނަނީތަ މިރޭ؟" އީތަންގެ ސުވާލުތަކުގެ ރާގު ތަންކޮޅެއް ދިގެވެ.\n"ހޫމް.. އަންނަނީ.. މިހާރު އޮންދަވޭ! ވަރަށް އަވަހަށް އެބައަންނަން" މާޔާ ދުވެފައި އެދިޔައީ ފެންވަރާލާށެވެ.\n"ނޫން، ނޫން.. އަހަރެން ނޫން އެހެން މީހަކަށް ތިވަރުކޮށްދޭކަށް ނުވާނެނުން.. މިހިތަކަށް ކެތެއްނުވާނެ.. ޔޫއަރ އޮންލީ މައިން" ތުން ދަމާލާފައި އީތަން ބުނެލިއެވެ. ޖަވާބެއްވެސް ނުދީ މާޔާ ދިޔައީ ހެމުންނެވެ.\nއީތަންއަށް ހުރެވުނީ ބުނާނެ އެއްޗެއް ނޭގިފައެވެ. މާޔާގެ ހަރަކާތްތައްވަނީ އަވަސްކޮށްލާފައެވެ. ނިކަން ފުރިހަމައަށް ކާންހަދައިފިއެވެ. މޭޒުމަތީގައި އެތައް ވައްތަރެއް އެބަހުއްޓެވެ. އީތަންއަށް ނުވިސްނުނީ، މާޔާ ދައުވަތު ދީގެން އުޅެނީ ކޮންބަޔަކަށް ކަމެވެ. އަދި އެބައެއްގެ ވާހަކަ އީތަންއަށް ސިއްރުކުރަނީ، ނުވަތަ އެބައެއްގެ ވާހަކަ ނުބުނެއޮތީ ކީއްވެތޯ އީތަން ސުވާލު އުފައްދަނީއެވެ.\n"މަންމާ! މިރޭ ކޮންބަޔަކު އަންނާތީތަ، މާޔާ އެވަރުކޮށްލައިގެން އެއުޅެނީ.. މުޅި ގެ ސާފުކޮށް، ތަރުތީބުކޮށް، ބަދިގެވެސް ބަލާލަބަލަ.. ! ބުނާނެ އެއްޗެއްވެސް މަށަކަށްނޭގެ.. މަންމަ ގާތުގައި ބުނިތަ؟" ވަރަށް ޝައުގުވެރިކަމާއެކު އީތަން ސުވާލުކޮށްލިއެވެ. ހަމައެވަގުތު އީތަންއަށް އިވުނީ މާޔާގެ ހިނިތުންވުމުގެ އަޑެވެ. ބޭރުން ދޮރު ހުޅުވިއެވެ. ކޮންމެވެސް ބަޔަކު އަތުވެއްޖެއެވެ.\nއީތަންއަށް އެންމެ އުނދަގޫވީ ފިރިހެން އަޑެއް އިވުނީތީއެވެ. ހިތހަމަ ނުޖެހުނެވެ. މޯޅިވެފައިވާ މޫނަކާއިއެކު ހައްވާފުޅުގެ ކޮޓަރީން އީތަން ނިކުތެވެ. ކުރިމަތީން ފެނުނީ ގަބޫލުކުރެވޭ ވަރަށް ވުރެން ތަފާތު މަންޒަރެކެވެ.\nގޭގެ ކޮޓަރިތައް ޑިޒައިންކުރާ ބޭފުޅާއާއެކު އެލީއާއި ޔާދު ބައްދަލުކޮށް، ބޭނުންވާ ކަންކަން ބުނެފިއެވެ. ހުށަހެޅުނު ޝަރުތުތަކުގެ މައްޗަށް ބިނާކޮށްފައި ތިރީސްދުވަހުގެ ތެރޭގައި ކުރެހުން ހުށަހަޅާނެކަމަށް ޔަޒީދު ޔަގީންކަން ދީފިއެވެ.\n"އަހަރެން ހީކުރިވަރަށް ވުރެންވެސް ތަނަވަސްކޮށް އެޕާޓްމެންޓްތައް އެމީހުން އެ ޑިޒައިންކޮށްލަނީ.. ވަރަށް ހިތްހަމަޖެހޭ.. އެންމެ ހިތްގައިމީ އާންޔާގެ ލައިބްރަރީ.. ވަރަށް ރީތި ދޯ، އެއް ފްލޯރްއިން އަނެއް ފްލޯރއަށް ސިޑިއަކުން ދެވޭގޮތަށް އެތަން ހެދީމައި ވަރަށް ތަފާތުވާނެ އިނގޭ" އެލީ އެންމެ ގަޔާވި ކަންކަން އޭނާ ފާހަގަކޮށް ޔާދުއާއި މަޝްވަރާކުރިއެވެ.\n"އެއީ އީތަންގެ ޚިޔާލު! އީތަން ބޭނުންވީ އާންޔާއަށް ފުރިހަމަ އެޕާޓްމެންޓެއް ހަދަން.. ދެ ފްލޯރއެއްކޮށްލާފައި އެއޮތީ އެހެންވެ، އެއްބުރިން އަނެއްބުރިއަށް ދެވޭނީ އެތެރޭގައި އިންނަ ސިޑިއަކުން.. އެއީ އާންޔާއަށް ތައްޔާރުކުރާ ވަރަށް ޚާއްސަ، ވަރަށް ފުރިހަމަ ލައިބްރަރީއެއް،، އެދަރިފުޅު ކިތަންމެ ބޮޑިވިޔަސް، އިންޝާﷲ އެތަނާއިމެދުގައި ފޫހިކަމެއް ނުއުފެދޭނެހައި ފުރިހަމަކޮށް އެތަން ހަދަން މި ވިސްނަނީ" ހިތްހަމަޖެހިގެން އަނބިމީހާއާއި ވާހަކަދައްކާލުމަކީ ޔާދުއަށް ލިބޭ ވަރަށް ބޮޑު ހިތްހަމަޖެހުމެކެވެ.\nގޭގެ މަސައްކަތް ވަރަށް ހަލުވިކޮށް ކުރިއަށްދެއެވެ. މަސައްކަތައް ދަތިނުވާނެގޮތަށް ހުރިހައި އެއްޗެއް ހޯދައި މަސައްކަތްތެރީނަން ފަސޭހަކޮށްދިނުމަށް، އީތަންވަނީ ވަކި ސްޕަވައިޒަރެއް ހޯދާފައެވެ.\nމަންމައާއި ބައްޕަ، މާޔާގެ ގެއިން، އެވަގުތު ފެނިދާނެކަމަށް އީތަން ހަމައެއްގޮތަކަކަށްވެސް ހީނުކުރެއެވެ. މަންމަގެ ބުރަކަށީގައި ފިރުމާލަމުން ބައްޕަ ހިނިތުންވެލީ އީތަންއަށެވެ.\n"މިގޭގައި..؟ މަންމައާއި ބައްޕަ؟" ގަބޫލުނުކުރެވޭ ގޮތަކަށް އީތަން ސުވާލުކޮށްލިއެވެ. މަންޒަރުބަލަން ހެވިފައި ހުރީ މާޔާއެވެ.\nކިތަންމެ ވަގުތުނެތި ފެންވަރާލައިގެން ނިކުތްކަމުގައިވިޔަސް، ގަދަ ނޫކުލައިގެ ޖީސްއަކާއި ކަޅު ޓޮޕްކޮޅެއްގައި މާޔާ ފެންނަނީ ވަރަށް ފުރިހަމަކޮށެވެ. އިސްތަށިގަނޑު އޮމާންކޮށްލާފައި ބޮލުގައި ޖަހާލާފައިވާ ހުޅީގެ ސަބަބުން، މާޔާގެ ރީތި ކަޅިރަވަ މިރޭ މާ ފުރިހަމައެވެ. އީތަންއަށް މާޔާގެ މޫނުން ނަޒަރު ދުރުކޮށްނުލެވުނެވެ.\n"ދަރިފުޅާ! ބައްޕަމެން އެބަތިބިން.." އިންމަ ބުނެލިއެވެ. އީތަން ރަކިވިއެވެ. މާޔާގެ އަތުގައި އޮތް މާ ބޮނޑިއާއި ޕާރުސަލްގެ ޚާއްޞަކަން އީތަންއަށް އިހުސާސްކުރެވެން ވަގުތުކޮޅެއް ނެގިއެވެ.\n"ތިޔޯ؟ ކޮބައި އީތަންއަށް؟ އީތަން ސުވާލުކޮށްލިއެވެ.\nހިތުގައި ހިނގަމުންދިޔަ އޮއެވަރު މައިތިރިކުރަން އީތަންގެ ސިކުނޑިބޭނުންކުރިއެވެ. ހަގީގަތުގައިވެސް މާޔާގެ އަތުގައި ހުރި ހަދިޔާތައް އީތަންއަށް ފާހަގަކުރެވެން ވަގުތު ނަގައިފިއެވެ. އީތަންއަށް ހަދިޔާއެއް ނެތް ކަމަށް މާޔާ ބުނުމުން، އެންމެން އެކުގައި ހީނލިއަޑު ގޭތެރޭ އުފާވެރިކޮށްލިއެވެ. ދްރޫހީއާއެކު ހައްވާފުޅުވެސް ކޮޓަރިން ނިކުތެވެ. އީތަންއަށް ނޭގި މަންމައާއި ބައްޕަ އެގެއަށް އައުމުން އީތަން ޝަކުވާކުރިއެވެ. ކާގެއާއި އަރައި ހަމަނުވެވެނީސް ހައްވާފުޅުވެސް އެދެމަފިރީންނަށް މަރުހަބާކިޔައިފިއެވެ. އީތަންގެ ބައްޕައާއި ދިމާވި ފުރަތަމަ ފަހަރުކަމަށްވާތީ ހައްވާފުޅު އުފާކޮށް މަރުހަބާކިޔެވެ.\nއެކިމީސްމީހުންގެ އަތުން ނެގި ފައިސާއިން ނަވީންގެ ހުވަފެން ހަގީގަތަކަށް ހަދައިފިއެވެ. ނިގަންބޯގައި ބޮޑު މޯލްއެއް ހުޅުވައިފިއެވެ. ތިންބުރީގެ ފިހާރައަކީ ކިތަން މީހުންއަތުން ނަވީން ނެގި ފައިސާކަމެއް ޚުދު އޭނާއަށްވެސް އެނގޭނީ އެހުރިހައި ތަފްސީލެއް ލިޔެކިޔުމަކުން ބެލެހެއްޓިނަމައެވެ. ގިޔާދާއަށްވެސް ޚަބަރެއް ކޮށްލުމެއްނެތި، މޯލް ހުޅުވުމުގެ ހުރިހައި ތައްޔާރިއެއް ވެ ނިންމައިފިއެވެ. މިއަދު ނަވީން ގެއަށް އެވަނީ ވަރަށް ހަމަޖެހިލައިގެންނެވެ. ތުބުންފުމެ، މިއުޒިކާއި އެއްވަރަށް އިނގިލީގައި ތަޅުދަނޑި އަނބުރަމުން އަނެއް އަތް ޖީންސްގެ ޖީބުގައި ފޮރުވާފައި އެއޮތީ ނިކަން ފޮނި ގޮތަކަށެވެ. ގޭޓުން ވަދެގެން ނަވީން އެއަންނަނީ ވަރަށް ފަޚްރުވެރިކަމާއެކުއެވެ. އޭނާ ގަބޫލުކުރަނީ މިއަދު އޭނާއަކީ ވަރަށް ފުދުންތެރި މުއްސަންޖެއްގެ ގޮތުގައެވެ. ނަވީންއަށް އުނދަގޫކަމެއްދިމާވީ، ބޭރު ބޮކި ނުދިއްލާ ހުރުމުންނެވެ. ނަމަވެސް ފޯނު ނުދިއްލާވެސް، ތަޅުހުޅުވާލެވޭހައި އަލިކަމެއް އެވަގުތު އެބަހުއްޓެވެ.\nދޮރުހުޅުވައިލުމާއެކު، ގޭތެރޭގައި ނަވީންގެ ހަރަކާތެއްގެ އަޑު ނޫނީ ނުއިވެއެވެ. ކުރިއަށްނެގި ފިޔަވަޅު ފަހަތައް އެޅުނީ، ގޭތެރޭގެ އަނދިރިކަމުގެ ސަބަބުން ބިރުވެރިކަން ހިތައް ވަނީތީއެވެ. ނަމަވެސް އެކަމަށް ފަރުވާލެއް ނުބަހައްޓައި ނަވީން ދިޔައީކުރިއަށެވެ. ފޯނު ދިއްލައިލުމުން މަންޒަރު ސާފުވެއެވެ. ހީވާހީވުމަށް، ނަވީންއަށް މިވަގުތު ރަގަޅީވެސް އެގޭތެރެއިން އެއްވެސް މީހެއްގެ އިޝާރާތެއް ނުވިއްޔާއެވެ. ނެގިފިޔަވަޅާއެކު، ކުއްލިޔަކަށް ބުރައިގެންދިޔައީ ފުނޑުފުނޑުވެފައިވާ ތަށިތަކުގެ އެތިކޮޅުތަކެވެ. ތަޅުންގަނޑަށް ބަލައިލެވުނީ، ދެވަނަ ފަހަރައްވެސް އެކަން ތަކުރާރުވީތީއެވެ. ނަވީންގެ ދެމުބަ ގޮއްޖަހައިލުމާއެކު ދަތްކުނޑިވިކައިލިއެވެ. ވަށައިގެން ބަލައިލިއެވެ. ގޭތެރޭގައި ހަނގުރާމައެއް ކޮށްފައިވާފަދައެވެ. ތެޅިފައިވާ ބިއްލޫރިތަކާއި މުށިތަކުގެމަތީން ހިނގާފައި ނަވީން ދިޔައީ ކޮޓަރިތަކާއި ދިމާއަށެވެ. ފުރަތަމަ ހުޅުވީ ސަވާނާގެ ކޮޓަރިއެވެ. އެތަނަށް މީހަކު ވަދެފައި ނެތްކަން އެނގެނީ އެނދުގައި އަޅާފައި އޮތް ބެޑްޝީޓަށް ރުލެއްވެސް އަރާފައި ނެތުމުންނެވެ. ސަވާނާ ނާންނަކަން ޔަގީންވީއެވެ. ލެއްޕި ދޮރުގެ އަޑު، އެގޭތެރޭގައި ނީވޭނެ ހިސާބެއް ނުވާނެއެވެ. އަމިއްލަ ކޮޓަރީގެ ތަޅުގައި ހިފާލާފައި ވިސްނާލަން ވަގުތުކޮޅެއް ނަވީން ބޭނުންވިއެވެ. އެތެރެއަށް ވަންނާނީތޯ ނުވަތަ ނޫންތޯ ނިންމަން ޖެހުނީއެވެ.\n"މަންމަ އެންމެ އުފާވަނީ މާޔާގެ މާތް އަޚްލާގުގެ ސަބަބުން.. މާޝާﷲ ޔޫ އާރ ސޯ ބިއުޓިފުލް! ތިވަރުގެ ޕްރިންސެސް އެއް މި ދުނިޔެއިން ދެން ނުލިބޭނެ.." ރާނިޔާގެ ހިނިތުންވުން ވަރަށް އުޖާލާއެވެ. މާޔާގެ އިސްޖަހައިލުން އީތަންއަށް ވަރަށް ކަމުދިޔައެވެ. އާއިލީ ވާހަކައިގައި އެތައް ވަގުތެއް ފާއިތުވީއެވެ. ތަޢުރީފުގެ ސަބަބުން މާޔާގެ ކޯތާފަތް މަޑުފިޔާތޮށިކުލައަކުން ބަބުޅާލައެވެ.\n"މާޔާ މަންމަގެ އޮޕަރޭޝަން ކުރުމަށް ހަދަންޖެހޭ ޓެސްޓްތައް ހަދަން ފުރަންވީ.. ވީ އެންމެ އަވަހަކަށް ޓިކެޓް ނަގަންވީ.. ފުރާނީ އެންމެން އެއްދުވަހަކު.. މަންމައާއި ބައްޕައާއި، މާޔާގެ މަންމަ ފުރާނީ ސިންގަޕޫރަށް.. އީތަންއާއި މާޔާ ފުރާނީ ޕެރިސްއަށް.. ދަތުރު އަވަސްކޮށް، ލަސްކުރުމުގެ ހުރިހައި އިޚްތިޔާރެއް އޮތީ ބައްޕަގެ އަންހެން ދަރިފުޅުގެ އަތްމަތީގައި" އިންމަގެ ނިންމުމުގެ ސަބަބުން ހިނިތުންވުން ފެނުނީ ރާނިޔާގެ މޫނުމަތީންނެވެ. ދެންފެނުނީ ހައިރާންކަމާއި ސުވާލުތަކުން ފުރިފައިފި، މޫނުތަކެވެ.\nކޮޓަރީގެ ދޮރުހުޅުވާލާފައި ނަވީން އަލިކޮށްލިއެވެ. އެތަނުގެތެރެއިން ދުވާ ވަސް، ނަވީންއަށް ކަމަކު ނުދިޔައެވެ. އަނދިރިކަމުގެ ތެރެއިން އަލިކުރަމުން ދިޔައީ ދޮރުމަތީގައި ހުރެގެންނެވެ. ވަށައިގެން އަލިކުރަމުންގޮސް، އެއްދިމައަކަށް ދެވަނަ ފަހަރަށް އަމާޒުކޮށްލެވުނެވެ. ކޮޓަރީގައި އެއްކަނެއްގައި ބިއްޖެހިފައި އިން ގިޔާދާ ފެނުމުން ނަވީންގެ ފޫހިކަން އިތުރުވިއެވެ. ނަފުރަތާއި ނުރުހުމުގެ ބެލުންތަކުން ގިޔާދާއާއިދިމާއަށް ނަވީން ބަލަމުންދިޔައެވެ. ތޫފާނެއް އައިސްފައި އޮތްތަނެކޭ ކޮޓަރިއެކޭ ތަފާތެއް ނެތެވެ. ތަރުތީބުން އެތަނުގައި އޮތްއެއްޗަކީ ހަމައެކަނި ގޮދަޑިއޭ ބުނެވިދާނެއެވެ. ލަފާކުރެވެނީ ގޮދަޑި ބަރުކަމުން ގިޔާދާއަށް ފަސޭހައިން ހޫރުވައި ނުލެވުނީކަމަށެވެ. ގުޅަވެގެން ކަކުލުގައި ދެއަތުން ބައްދައިގެން އިންއިރު، އިސްތަށިގަނޑު އޮތީ ހޭވި، ގޮއްޖެހިފައެވެ.\n"ކޮންފަދަކަމެއް މިއީ؟" ހަރުކަށި އަޑަކުން ނަވީން ސުވާލުކޮށްލިއެވެ.\nއަޑުއިވޭކަމަށްވެސް ގިޔާދާ ނުހެދިއެވެ. ކޮޓަރީގެ އެކިދިމަދިމާއަށް ނަވީން އަދިވެސް ބަލަނީއެވެ. ގިޔާދާގެ ކުރިމައްޗަށް ހުއްޓުނުއިރު ނަވީންގެ ދެޖީބަށް އަތްޖަހައިލައިފިއެވެ. އެއްޗެކޭބުނަން އުޅޭހެންވެސް ހީވިއެވެ. ނަމަވެސް ދެންފެނުނީ ރަހުމެއްނެތް އަމަލެކެވެ. ހިއްލައިލި ފައިން ނަވީން އެ ކޮށްޓާލީ ގިޔާދާގެ ގައިގައެވެ. އަނގަޔަކުން ނުބުނެއެވެ. ދެވަނަ ފަހަރަށް ތަންކޮޅެއް ބާރަށް ފައިން އަޅާއި ކޮށްޕާލިއެވެ. އެވަރުންވެސް ގިޔާދާ ގުޑުވާނުލިއެވެ.\nބޯޅައެއްގައި ފައިންޖަހައި ފަދައިން ގިޔާދާގެ ގައިގައި ނަވީން ފައިންޖެހިއެވެ. ބާރަށެވެ. ވަރަށް ބާރަށެވެ. އިވުނު ރުއިމުގެ އަޑަކީ ހިތެއްގައި ރަހުމެއްހުރި ކޮންމެ އިންސާނަކަށް އަސަރުކުރާނެ ހިތްދަތި ރުއިމެކެވެ. އެތައް އިރަކު ހިފަހައްޓައިގެން އިން ރުއިމުގެ އަޑު ފަޅައިގެން ދިޔައެވެ. ނަމަވެސް ނަވީންގެ ހިތައް ރަޙުމަތް ނުވަނެވެ. ދެދުވަސްވަންދެން ފެންނުވަރާ އިނުމުން ގިޔާދާގެ ގައިން ނުބައި ވަސްވެސް ދުވައެވެ. ނުކައި ނުބޮއެ އިނުމުން ހަށިގަނޑުވަނީ ލޮޑުވެފައެވެ. ރޮއެރޮއެ ދެލޯވަނީ ދުޅަވެފައެވެ. ގިޔާދާގެ ސިފަގެއްލި، ފެންނުވަރާ މަގުމަތީގައި ސަލާމްޖަހަންއުޅޭ މީހެކޭ އެއްފަދަކުރެވިދާނެއެވެ.\n"ތިއީ ކަލޭގެ އަސްލަކީ! އަހަންނަށް ކަލޭދެކެ ލޯބިނުވެވުނު ސަބަބަކީވެސް ތިއީ.." ހިތްދަތިވެ، ދުނިޔެމަތީން ފޫހިވެފައިވާ އިންސާނަކާއި މުޚާޠަބުކޮށްގެން ނުވާނެ މޭރުމަކުން ނަވީން ގިޔާދާއާއި މުޚާޠަބުކުރިއެވެ. ހިތާމައިގެ މައްޗަށް އިންތިހާ ވޭނެވެ. ފައިންޖެހުމާއެކު ގިޔާދާ ވިއްސައިގެން ދިޔަގޮތަށް، ތެދުވާނެ ހިތްވަރެއް ނުލިބުނެވެ. ތަޅުންމަތީ އޮތީ އޮހޮރެމުންދިޔަ ކަރުނައިގެ ތެރޭގައެވެ. އަތެއް ފަޔެއްވެސް ގިޔާދާ ގުޑުވާނުލައެވެ. ނަވީންއަށް ކުރެވުނު އަނިޔާއެއް ކުރިއެވެ. ތެޅިފައިވާ އެތިކޮޅުތައް ގިޔާދާގެ ހަށިގަނޑު ޒަޚަމުކުރަމުންދިޔަކަން ނަވީންއަށް ނޭގޭކަމަށްވަންޏާއި އެއީ ހޭބުއްދިނުވާ އިންސާނަކީއެވެ. އަޑުއަހާނެ ކަންފަތެއްނެތި، ފެންނާނެ ލޮލެއްނެތި، އަނބިމީހާއަށް ނަވީން އަނިޔާކުރަނީއެވެ. ބަސްމޮށޭނެ އާރެއްބާރެއްނެތް ނިކަމެތި އަންހެނަކު އެހީއަތްއެދި އަތްދިއްކޮލުމަށް ނުކުޅެދިފައިވިޔަސް، ކަރުނައިން ދެލޯ ފުރި އެސްފިޔަތައް ތެމެމުންދިޔައެވެ. ހިމޭންކަމުގެ ކަރުނައިގެ އަޑު އިންސާނެއްގެ ކަންފަތާއި ހަމައަށް ވާސިލްނުވިޔަސް، ވިންދެއް ހުރި ކޮންމެ ހިތަކަށް އެހިތާމައިގެ އަޑު އިވޭނެއެވެ.\nމިވާހަކަ ލިޔުން ހުއްޓާލީތަ. މިވާހަކައަށް ވާގޮތެއް އަންގާލަދީބަަލަ މިނޫހުން\nހާދަ ލަހުންނޭ ވާހަކަ އަޕްވަނީ\nވަރަށް ފޫހިވޭ ވާހަކަ އަޕްވަނީ ފިނިހަކަ ސްޕީޑްގަ..............................ދިސް އިޒް ޓޫމަޗް އިޒަންޓް؟\nނަވީންމީ ކޮންކަހަލަ މީހެއްތަ؟؟ މީނަ ސައިޒް ކުރަންއެބަޖެހޭ ފުނަމާ..\nމިބައިވެސް ވަރަށް ރީތި. އެކަމަކު ހާދަލަހުންނޭ ވާހަކަ ގެނެސްދެވެނީ. އެއީ އެންމެ ފޫހިވާކަމަކީ. ވަރަށްރީތި މިބައިވެސް


Amazon inn gaiy battery eh govi massala ehggai dhauvaakoffi | Mihaaru\nއެމެޒޯނުން ގަތް ބެޓެރިއެއް ގޮވި މައްސަލައެއްގައި ދައުވާކޮށްފި\n29 އެޕްރީލް 2020 - 08:36\nމީޑިއާތަކުން ބުނިގޮތުގައި ދުނިޔޭގެ އެންމެ މުއްސަނދި މީހާ ޖެފް ބެޒޯސް އެމެޒޯނަށް ދައުވާކުރަނީ އެމެރިކާގެ މިނެސޯޓާގެ ކޮޓަންވުޑަށް ނިސްބަތްވާ ޑޭން މޭޔާޒެވެ. އޭނާގެ ފަރާތުން މި މައްސަލާގައި ދައުވާކުރަނީ ގަރާޖް އިންޝުއަރަންސްކޮށްފައިވާ ކުންފުނި ފާމް ބިއުރީ ޕްރޮޕަޓީ އެންޑް ކެޝުއަލްޓީ އިންޝުއަރަންސް ކޮމްޕެނީންނެވެ.\nދައުވާގައި ބުނެފައި ވަނީ ޗައިނާގައި އުފެއްދި ބެޓެރި ގަރާޖްތެރޭގައި ރޯވެ، އެތަން އަނދާފައި ވަނީ މިދިޔަ އަހަރުގެ އެޕްރީލް މަހުގެ ތެރޭގައި ކަމަށެވެ. އަދި އެ ބެޓެރި އަކީ "އެމެޒޯން ޗޮއިސް ޕްރޮޑަކްޓެއް" ގެ ގޮތުގައި އިޝްތިހާރުކޮށް ވިއްކި އަދި ޕްރައިމިން ޝިޕިންގެ ދަށުން ޑެލިވަކޮށްދިން އެއްޗަކަށްވާތީ އެއިން ލިބުނު ގެއްލުމުގެ ބަދަލަށް އެމެޒޯނުން ޒިންމާވާން ޖެހޭނެ ކަމަށެވެ.\nދައުވާގައި ބުނެފައި ވަނީ އެ ކުންފުނިން ވިއްކި ފެންވަރު ދަށް ބެޓެރީގެ ސަބަބުން އެ ގަތް މީހާ އަށް 75،000 ޑޮލަރުގެ ގެއްލުމެއް ލިބިފައިވާ ކަމަށާއި ދައުވާކުރަނީ ވިޔަފާރީގެ މުއާމަލާތެއްގައި އެމެޒޯންގެ އިހުމާލު އޮތް ކަމަށް ގަބޫލުކުރާތީ ކަމަށެވެ.\nމި މައްސަލާގައި އެމެޒޯނުން އަދި އެއްވެސް އެއްޗެއް ނުބުނެ އެވެ. މީގެ ކުރިން ވެސް މިފަދަ މައްސަލަތަކުގައި ކަސްޓަމަރުން އެމެޒޯނަށް ދައުވާތަކެއްކޮށްފައިވެ އެވެ.\nއިތުރު ލިޔުންތައް ޗައިނާ އެމޭޒަން ބެޓެރީ އެމެރިކާ


Sifain aai fuluhun ge khaassa thamreen thakeh mirey fashaifi | Mihaaru\nސިފައިންނާއި ފުލުހުން ތަމްރީނުތަކެއްގައި: ސިފައިންނާއި ފުލުހުންގެ ތަމްރީނުތަކެއް މިރޭ ވަނީ ފަށާފައި -- ފޮޓޯ/ޕޮލިސް\nސިފައިންނާއި ފުލުހުންގެ ޚާއްސަ ތަމްރީނުތަކެއް މިރޭ ފަށައިފި\n21 މެއި 2019 - 22:37 15 comments\nސިފައިންނާއި ފުލުހުން ގުޅިގެން ހިންގާ ޚާއްސަ ތަމްރީނުތަކެއް މިރޭ ފަށައިފި އެވެ.\nފުލުހުން ބުނީ މިރޭ 10:00 ން ފެށިގެން ފުލުހުންނާއި ސިފައިން ގެންދާ ތަމްރީނުތަކެއް ކުރިއަށް ގެންދާނެ ކަމަށާއި މާލެ އާއި އަތޮޅުތަކުގައި ހަރަކާތްތެރިވާ ފުލުހުން ވެސް އެ ތަމްރީނުތަކުގައި ބައިވެރިވާނެ ކަމަށެވެ.\nއެމްއެންޑީއެފުން ބުނީ އެ ތަމްރީނުތަކުގައި ހަތިޔާރާ އެކު އަތޮޅު ތެރެ އާއި މާލޭގައި ސިފައިން ހަރަކާތްތެރިވާނެ ކަމަށެވެ. އަދި ފުލުހުންނާއި ސިފައިން ގުޅިގެން އެއްގަމާއި ކަނޑުގެ އުޅަނދުތައް ވެސް ޗެކް ކުރުމަށް ހަމަޖެހިފައިވާ ކަމަށް އެމްއެންޑީއެފުން ބުންޏެވެ.\nމިއަދުން ފެށިގެން ބުރާސްފަތި ދުވަހާ ހަމައަށް ފުލުހުންނާއި ސިފައިންގެ ތަމްރީނުތަކެއް ބާއްވާއިރު، މިމަހުގެ ކުރީކޮޅު ވެސް ފުލުހުންނާއި ސިފައިން ގުޅިގެން މާލޭގައި ހަތިޔާރާ އެކު ތަމްރީނުތަކެއް ބޭއްވި އެވެ.\nއިތުރު ލިޔުންތައް ޕޮލިސް ޓެރަރިޒަމް އެމްއެންޑީއެފް ޓެރަރިސްޓް ހަމަލާ އެމްއެންޑީއެފް ޓްރެއިނިން ދިވެހި ސިފައިން


BML head office kurimatheegai aa parking zone eh hadhaifi\nބީއެމްއެލް ކުރިމަތީގައި ހެދި ޕާކިން ޒޯން---ފޮޓޯ:މާލޭ ސިޓީ ކައުންސިލާ ޒަމީރް(ޓުވިޓާ)\nބޮޑުތަކުރުފާނު މަގުގައި ހުންނަ ބޭންކް އޮފް މޯލްޑިވްސްގެ ހެޑް އޮފީސް ކުރިމަތީގައި އާ ޕާކިން ޒޯނެއް ހަދައިފި އެވެ.\nސީއެންއެމްއަށް މައުލޫމާތު ދެއްވަމުން މާލޭ ސިޓީ ކަލުންސިލްގެ މާފަންނު އުތުރު ދާއިރާގެ މެންބަރު މުހައްމަދު ފަޒީނު ވިދާޅުވީ އަލަށް ހެދި ޕާކިން ޒޯނު ހުޅުވާފައިވަނީ އިއްޔެ ކަމަށެވެ. އަދި އެ ޕާކިން ޒޯނުގެ ސަބަބުން ޕާކު ކުރުމަށާއި މާލެއިން ފުރާ މީހުންނަށް ފަސޭހަވެގެން ދާނެ ކަމަށްވެސް ވިދާޅުވި އެވެ.\n125 ސައިކަލް ޕާކު ކުރެވޭ އެ ޕާކިން ޒޯނުގެ ބަދަލުގައި މީގެ ކުރިން އެތަން ހަދަން އުޅުނީ ތަފާތުކޮށް ކަމަށް ފަޒީން ވިދާޅުވި އެވެ. އެގޮތުން ދަތުރުވެރިންނަށް ހާއްސަކޮށް އެސަރަހައްދު ހިޔާކޮށް ބެންޗުތަކެއް ބަހައްޓާ އަދި ކުޑަ ފިހާރައެއް ވެސް އެތަނުގައި ހެދުމަށް އޭރު ނިންމި ކަމަށްވެސް ފަޒީން ވިދާޅުވި އެވެ. ނަމަވެސް ހުއްދަ ލިބުން ލަސްވަމުންދާތީ ވަގުތީ ގޮތުން އެސަރައްހަދުގައި ޕާކިން ޒޯނެއް ހެދީ ކަމަށްވެސް ފަޒީން ވިދާޅުވި އެވެ.\n"މި ބަދަލް ނުގެނިވި ގިނަ ދުވަސް ވާތީ ޕާކު ކުރުމަށާއި ފުރާ މީހުންނަށް ފަސޭހަ އަކަށް އެ ބަދަލު ގެނައީ" ފަޒީން ވިދާޅުވި އެވެ.\nIn co operation with @PoliceMv , @MaleCitymv has drawn 125 more cycle parking zones in Boduthakurufaanu Magu infront of Bank of Maldives aiming to avoid unlawful parking at this area.@FaisalNasym pic.twitter.com/nEBpq87Qrk— إنصاف (@AhmedXamyr) December 13, 2019\nމާލޭގައި އެއްގަމު އުޅަނދު ފަހަރު އިތުރަށް ޕާކު ކުރާނެ ޖާގައެއް ނެތް ކަމަށް މާލޭ ސިޓީ ކައުންސިލްގެ މޭޔަރު ޝިފާ މުހައްމަދު ވަނީ ކުރިން ވިދާޅުވެފަ އެވެ.\nޝިފާ ކުރެއްވި ޓްވީޓްގައި ވިދާޅުވެފައި ވަނީ މާލޭގެ ގޯޅިތައް ފުރިފައިވާ ކަމަށާއި، އަދި އެކަމުގައި މާލޭ ސިޓީ ކައުންސިލްގެ ނިންމުން ވަރަށް ސާފު ކަމަށެވެ. އަދި އިތުރަށް ޕާކު ކުރާނެ ޖާގައެއް މާލޭގައި ނެތް ކަމަށް ވެސް ޝިފާ ވިދާޅުވި އެވެ.\nމާލޭ ސިޓީގައި ދުއްވާ އުޅަނދު ފަހަރު އިތުރުވެ ތޮއްޖެހުމުގެ މައްސަލައިގެ ޝަކުވާ ގިނަ ބަޔަކު އަންނަނީ ކުރަމުންނެވެ. އަދި އެ މައްސަލަ އަށް ހައްލު ހޯދުމަށް މާލޭގައި އިތުރު ޕާކިން ޒޯންތައް ހެދުމުގެ މަސައްކަތް ސަރުކާރުން އަންނަނީ ކުރަމުންނެވެ.\nޕާކިން ސިޓީ ކައުންސިލް


Lolun Ves Hashigandah Covid Ge Asaru Kohfaane - Vaguthu\nލޮލުންވެސް ހަށިގަނޑަށް ކޮވިޑްގެ އަސަރުކޮށްފާނެ\n3 ހަފްތާ ކުރިން ( މެއި 10, 2020 )\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ކޮވިޑް-19 ފެތުރެމުންދާތާ ދުވަސްތަކެއް ވަނީ ވެގެން ގޮސްފައެވެ. މިއާއެކު ބައްޔަށް ކުރެވޭނެ ފަރުވާއެއް ނެތި، އަދި ބަލި ކޮންޓްރޯލް ކުރާނެ ވެކްސިނެއް ހޯދިފައި ނެތުމާއެކު މި ބަލީގެ ނުރައްކާ ދުވަހެއް ދުވަހަކަށް އަންނަނީ އިތުރުވަމުންނެވެ.\nކޮވިޑް-19 އަކީ ދުނިޔެއަށް އާ ބައްޔެއް ކަމުން، ބައްޔާއި ގުޅޭ މާގިނަ ކަންކަން ކުރިން ހޯދިފައެއް ނުވެއެވެ. އެހެންކަމުން ސައިންސްވެރިން ދަނީ މި ބަލީގެ ހަޤީޤަތްތައް ދެނެގަތުމަށް ގިނަގުނަ މަސައްކަތްތައް ކުރަމުންނެވެ. ހަމައެހެންމެ ބަލި ފެތުރެން ދިމާވާ ގޮތާއި ބަލީގެ އަލާމާތްތަކުގެ އިތުރުން، ހަށިގަނޑަށް ބަލީގެ އަސަރު ކުރާ ގޮތްތައްވެސް ހޯދުމަށް މަސައްކަތް ކުރެވެމުން ދެއެވެ.\nކޮވިޑް-19 އިން މީހަކު އިންފެކްޓުވުމަށް ދިމާވާ ގިނަ ގޮތްތައް ހުންނައިރު، މި ބަލީގެ އަސަރު ލޮލުންވެސް ހަށިގަނޑަށް ފޯރަފާނެކަން ވަނީ ދެނެގަނެވިފައެވެ. މިގޮތުން ކުރެވުނު ދިރާސާތަކުގެ އަލީގައި ސައިންސްވެރިން ބުނެފައިވާ ގޮތުގައި މި ބައްޔަށް މެދުވެރިކުރާ އިންފެކްޝަނަށް، ލޮލުގެ ޒަރިއްޔާއިންވެސް ހަށިގަނޑުގެ ސެލްތަކާއި ހަމައަށް ހަލުވިކަމާއެކު ވާސިލުވެ، ބަލީގެ ނުރައްކާ ކުރިމަތިކޮށްފާނެއެވެ.\nސައިންސްގެ ހޯދުންތަކުން އެނގޭ ގޮތުގައި، މި ބަލިން އިންފެކްޓުވެފައިވާ މީހަކު، ކެއްސުމާއި ކިނބިއެޅުން ފަދަ ބަލި ފެތުރިދާ ކަމެއް ކޮށްފިނަމަ ބަލި ފަތުރާ ވައިރަސް، މި ބަލި ނުޖެހޭ މީހެއްގެ ލޮލުގެ ކައިރީގައި ނުވަތަ ލޮލުގެ ބޭރުފަށަލައިގައި އަށަގަތުމުގެ ފުރުސަތު އޮންނާނެއެވެ. އެއަށްފަހު މަޑުމަޑުން ލޮލުގެ ތެރެއިން ހަށިގަނޑުގެ ސެލްތަކާއި ހަމައަށްވެސް ވާސިލުވާ ކަމަށް ސައިންސްވެރިން ބުނެއެވެ.\nސައިންސްވެރިން ބުނާގޮތުގައި، ލޮލަށް މި ވައިރަސްގެ އަސަރު ކޮށްފިނަމަ ލޯ ރަށްވުން ފަދަ އަލާމާތްތައް ފެންނާނެއެވެ. އަދި އެނޫންވެސް ބައެއް ކަހަލަ އުނދަގޫތައް މިކަމުގެ ސަބަބުން ދިމާވާނެ ކަމަށާއި، ނަމަވެސް އެ ހާލަތުގައި ގިނަ ފަހަރަށް ވައިރަސް އިން ސަލާމަތްވެވޭނެ ގޮތުގެ ދޮރު ބަންދުވެދާ ކަމަށް އެފަރާތްތަކުން ބުނެއެވެ. ހަމަ އެހެންމެ މިފަދަ ހާލަތެއް މެދުވެރިވެފައިވާ މީހެއްގެ ލޮލުން ފައިބާ ކަރުނައިންވެސް އެހެން މީހަކު އިންފެކްޓުވުމުގެ ފުރުސަތު އޮންނާނެ ކަމަށް ސައިންސްވެރިން ބުނެފައި ވެއެވެ.\nފަސޭހަކަމާއެކު ލޮލުންވެސް ކޮވިޑް-19 ގެ ވައިރަސް ހަށިގަނޑަށް ފޯރާކަން ހާމަވާ މި ހޯދުންތަކާއި ގުޅިގެން ސައިންސްވެރިން ބުނެފައި ވަނީ، ބަލިން ރައްކާތެރިވުމުގެ ގޮތުން އަނގަޔާއި ނޭފަތް ނިވާކުރުމުގެ އިތުރުން ލޮލަށް ބަލީގެ އަސަރު ނުކުރާނެހެން މާސްކެއް އެޅުމަކީ އެންމެ ރަނގަޅު ގޮތް ކަމަށެވެ. ކޮވިޑް-19 ގެ ބަލިމަޑުކަމާއި ގުޅިގެން އެންމެ އިސް ސަފުގައި ހަރަކާތްރިވާ މީހުން ފޭސް ވައިސާ ބޭނުންކުރުން މުޙިންމުވާ ސަބަބަކީ މިއީ ކަމަށްވެސް އެފަރާތްތަކުން ބުނެއެވެ.\nކޮވިޑް-19: ރާއްޖެއިން ފައްސިވާ މީހުންގެ އަދަދު މަދުވީ، މެޝިން ހަލާކުވެފައި ހުރުމުން\nމެއި 10, 2020 21:49\nލޮލުގެ ޖަޒުބާތުން އަސަރުުނުކުރާށޭ ހިތުގެ ވެރިޔާއޭ ޤަތުލްނުކުރާށޭ #ގޯކޮރޯނާގޯކޮވޮޑް\nމެއި 11, 2020 09:08\nދެން ކޯޗެއްތޯ މިވެރިން މިކިޔަނީ މަހަމަ ކޮސް\nވެއްޖެ؛ މޫނުބުގާ އަޅައިގެން ނިކުމެ ގައުމުގެ ހައްގުގައި މަސައްކައްކުރަމާ ހިންގާ މިބުނާގޮތުން


ޔޫކްރެއިނަށް ދަތުރުކުރާ ދިވެހިންގެ ސަމާލުކަމަށް - MFA\nޔޫކްރެއިނަށް ދަތުރުކުރާ ދިވެހިންގެ ސަމާލުކަމަށް\nމުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، ޔޫކްރެއިންގެ ސަރުކާރުން ވަނީ 16 މާރިޗު 2020 ން ފެށިގެން3އޭޕްރިލް 2020 އާ ހަމައަށް، ބިދޭސީންނަށާއި "ސްޓޭޓްލަސް ޕާސަންސް" އެ ޤައުމަށް އެތެރެވުން ވަގުތީގޮތުން މަނާކޮށްފައެވެ. އެހެންނަމަވެސް، ޔޫކްރެއިނަށް އެތެރެވުމުގައި ތިރީގައި ދަންނަވާފައިވާ ފަރާތްތައް އިސްތިސްނާވެއެވެ.\n1. ޔޫކްރެއިންގެ ދާއިމީ އަދި ވަގުތީ ރަށްވެހިން\n2. ޔޫކްރެއިންގެ ރައްޔިތަކާ އިނދެގެން އުޅޭ ފަރާތްތަކާއި އަދި ޔޫކްރެއިންގެ ރައްޔިތުންގެ ދަރިން\n3. ޔޫކްރެއިނަށް ކަނޑައަޅާފައި ހުންނަ ޑިޕްލޮމެޓިކް އަދި ކޮންސިއުލަރ މިޝަންތަކަށް ނިސްބަތްވާ ފަރާތްތަކާއި އެފަރާތްތަކުގެ އާއިލާ\nމަތީގައި ދަންނަވާފައިވާ ފަރާތްތައް ފިޔަވާ އެހެން ފަރާތްތައް ޔޫކްރެއިނަށް އެތެރެވެވޭނީ އެ ޤައުމުގެ މިނިސްޓްރީ އޮފް ފޮރިން އެފެއާޒްގެ ޚާއްސަ ހުއްދައަކާއެކުގައެވެ. ވީމާ، ޔޫކްރެއިނަށް ދަތުރުކުރަން ގަސްދުކުރާ ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nމީގެ އިތުރުން، މި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް އިލްތިމާސްކުރަމެވެ. އަދި ޔޫކްރެއިންގައި މި ވަގުތު ދިރިއުޅެމުންދާ ދިވެހި ރައްޔިތުން އެޤައުމުގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށްވެސް އިލްތިމާސްކުރަމެވެ.


Palestine ge minivankamah kuraa masaiykathah Raajje in abadhuves thaaeedhu kuraanan: Raees | Mihaaru\nފަލަސްތީނުން ރާއްޖެ އަށް ކަނޑައެޅީ ސަފީރު ވަލީދު އޭއެމް އަބޫއަލީ، ސަފީރުކަމުގެ ފަތްކޮޅު ރައީސް އިބްރާހިމް މުހައްމަދު ސޯލިހަށް (ކ) އަރުއްވަނީ. -- ފޮޓޯ: ރައީސް އޮފީސް\nފަލަސްތީނުގެ މިނިވަންކަމަށް ކުރާ މަސައްކަތަށް ރާއްޖެއިން އަބަދުވެސް ތާއީދު ކުރާނަން: ރައީސް\n14 އެޕްރީލް 2019 - 20:433comments\nފަލަސްތީނުގެ މިނިވަންކަމަށް ކުރާ މަސައްކަތުގައި ރާއްޖެ އިން އަބަދު ވެސް ތާއީދުކުރާނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ ފަލަސްތީނުން ރާއްޖެ ކަނޑައެޅި އާ ސަފީރު، ވަލީދު އޭއެމް އަބޫއަލީގެ ސަފީރުކަމުގެ ފަތްކޮޅު އެރުވުމަށް ބޭއްވި ބައްދަލުވުމުގައި ވާހަކަފުޅުދައްކަވަމުންނެވެ.\nރައީސް އޮފީހުގައި ބޭއްވި ބައްދަލުވުމުގައި އެމަނިކުފާނު ވިދާޅުވީ އެ ގައުމުގެ މިނިވަންކަމަށް ކުރާ މަސައްކަތުގެ ތާއީދު ދެމި އޮންނާނެ ކަމަށެވެ. އަދި ފަލަސްތީނަކީ ދިވެހިންގެ ހިތްތަކުގައި ހާއްސަ މަގާމެއް ދީފައިވާ ގައުމެއްކަން ރައީސް ފާހަގަކުރެއްވި އެވެ.\nސަފީރުގެ ވާހަކައިގައި ފަލަސްތީނުގެ ރައީސް މަހްމޫދު އައްބާސްގެ ހެޔޮއެދުންތައް ރައީސަށް ރައްދުކުރެއްވި އެވެ. އަދި ރާއްޖޭގައި ފަލަސްތީނުގެ ރައްޔިތުން ތަމްސީލުކުރުމުގެ ފުރުސަތު ލިބިވަޑައިގަތުމުން އެކަމާ އުފާ ކުރައްވާކަމަށް ވިދާޅުވި އެވެ.\nއޭނާ ވިދާޅުވީ ރާއްޖެ އާއި ފަލަސްތީނާ ދެމެދު އޮންނަ އެކުވެރިކަމުގެ ގުޅުން އެގޮތުގައި ދެމެހެއްޓުމަށް މަސައްކަތް ކުރައްވާނެ ކަމަށެވެ.\nފަލަސްތީނުގެ މައްސަލައިގައި ޔަމަނުން 2017 ވަނަ އަހަރުގެ އދ.ގެ އާންމު މަޖިލީހަށް ހުށަހަޅި ގަރާރެއް ރާއްޖެ އިން ކޯ-ސްޕޮންސާކޮށްފައިވެ އެވެ.\nއިޒްރޭލުން ފަލަސްތީނުގެ ބިންތައް ފޭރިގަނެ އިރުމަތީ ގުދުސް އަޅުވެތިކުރީ 1967 ވަނަ އަހަރުގެ ހަނގުރާމައިގަ އެވެ. އެ ބިން އަޅުވެތި ކުރުމަށް ފަހު އިޒްރޭލުން ދައުވާ ކުރަމުން ދަނީ މުޅި ގުދުސަކީ އިޒްރޭލުގެ ވެރިރަށަށް ހަދާށެވެ.\nއިތުރު ލިޔުންތައް ފަލަސްތީން ރައީސް އިބްރާހިމް މުހައްމަދު ސޯލިހް ޑިޕްލޮމެޓިކް ގުޅުން


އަހަރެންގެ ހަޔާތުގައި ރާޝިދުގެ ނަން ލިޔެފައިވާ ކޮންމެ ފޮޅުވަތަކުން އެ ނަން ފުހެލައިފީމެވެ. އެއީ އަހަރެން ދުށް ރީތި ހުވަފެނެކެވެ. ކުޅަދާނަ ޝާއިރަކު ލިޔެފައިވާ އަސަރުގަދަ ޅެމެކެވެ. އަހަރުމެން ބައްދަލެއް ނުވެއެވެ. ރާޝިދަކީ ހަގީގަތެއް ނޫނެވެ. އެއީ އަހަންނަށް ކިޔުނު ލޯބީގެ ހިޔާލީ ވާހަކައެކެވެ. އެ ވާހަކަ ނިމުނީއެވެ. ކޮންމެ ވާހަކައެއްގެ ނިމުން އުފާވެރި ނުވާނެކަން ކަށަވަރުކޮށްދެމުންނެވެ.\nޖެހިގެންއައި ދުވަހެވެ. އިރުއަރާތަން ބެލުމަކީ އާންމުކޮށް އަހަރެން ކުރާކަމެއް ނޫނެވެ. އެކަމަކު އަހަންނަށް އިނދެވުނީ އެ ތަނުގައެވެ. ދޮންވެލިގަނޑުމަތީގައި އެކަނިމާއެކަނި އިށީނދެލައިގެންނެވެ. ހިކިދިޔައިގައި ހަނާއެޅި ގާތަކާއި މުރަކަތައް ވަކިވުމުގެ ސަލާންކުރަމުން ލޮނުގަނޑުގެ ފަސްބައިގައި ފޮރުވެމުންދިޔައެވެ. ރިޔަލުގައި ވައިއަޅަވަމުން ދަތުރުކުރި ދޯނިތަކާއި، ފިޔަގަނޑުގައި ވައިއަޅުވަމުން އުދުހުނު ދޫނިތައް އޭގެ މިސްރާބަށް ބަދަލުނުގެނެސް ދަތުރުކުރިއެވެ. މަންޒިލު އަތުލުމުގެ އުންމީދުގައެވެ. ހުއްޓިފައިއިނީ އަހަންނެވެ. އަތުގައި އޮތް ހޯލިކޮޅުން ވެލިގަނޑުގައި ރޮނގުތަކެއް ކުރެހުނެވެ. ޔަގީނުން ވެސް އަހަރެންގެ އަމިއްލަ އިހުތިޔާރަކު ނޫނެވެ. ރަނގަޅަށް ވިސްނައިލިއިރު އަހަންނަށް ލިޔެވިފައިވަނީ ރ އެވެ. ރާޝިދުގެ ފެށޭ އަކުރެވެ. އެކި ގޮތްގޮތަށް އެކި ބޮޑުމިނުގައެވެ. ކިތަންމެ ބޭނުންވިޔަސް ރާޝިދުގެ ނަމާ ދުރަށްދިޔުމަށް އަހަންނަށް ނުކުޅެދިއްޖެއެވެ. އަހަރެންގެ ހިއްސުތައް އެ ނަމަށް ފަރިތަވެއްޖެއެވެ. އަވަސް ގޮތަކަށް އަހަރެން ރަށުން ނުފުރައިފި ނަމަ ބޮޑު އަގެއް އަދާކުރަންޖެހޭނެކަން އަހަންނަށް ވިސްނުނެވެ.\nމެންދުރަށް ތައްޔާރުކޮށްފައިހުރީ ބަނބުކޭލު ބަތާއި ރިހާކުރުދިޔައެވެ. ތެއްލި މަހާއި، ލޮނުމިރުހާއި، ތެއްލި ފިޔައެވެ. ނެތީ ލުނބޯފިޔާމިރުހެވެ. އެކަމަކު މީރު ކެއުމެއް ފެނުމުން ރާޝިދު މަތިން ހަނދާންނެތޭނެ ނަމަ އެ ފަހަރު ހަނދާންނެތުނީހެވެ. މޭޒުކައިރީގައި އިށީންއިރު ވެސް އަހަރެންގެ ހިތުގެ ކޮންމެ ވިންދަކާއެކު ރާޝިދު ރާޝިދު ގޮވަމުންދިޔައެވެ. ވަރަށް އުނދަގޫވިއެވެ. ބައްޕައަށް ބަތް މޮޑެދިނުމުން ބައްޕަ ކާން ބޭނުންވީ އަމިއްލަޔަށެވެ. ސަމުސަލެއް ލައިފައި ދިނުމުން މާ ބޮޑު އުނދަގުލަކާ ނުލައި ބައްޕައަށް ކެވެއެވެ. އެހާ ވެސް ބައްޕަގެ ހާލަތު ރަނގަޅުވެއްޖެއެވެ.\n"އަދި ކިހާ ދުވަހަކު އަހަރުމެން މި ކޮޅުގަ ތިބޭނެ؟" އަހަރެން އެހީމެވެ.\n"ދަރިފުޅު ފޫހި.. ވަނީ ދޯ؟" ބައްޕަ ބުންޏެވެ. "ދެން ދާންވީކަންނޭނގެ. މާލެ ދިޔަސް ރާޝިދު ވެސް ހުންނާނެއްނު!"\nރާޝިދު ރަށުގައި އެބަހުރި ހެއްޔެވެ؟ އަހަރެން ހިތަށްއެރިއެވެ. ބައްޕަ ގާތަށް ރާޝިދު ނާންނަނީ ކީއްވެގެން ހެއްޔެވެ؟ ނޫނީ ރާޝިދު ގެއްލިގެންއުޅޭކަން ބައްޕައަށް ނޭނގެނީ ހެއްޔެވެ؟ ޖަވާބު ނުލިބޭ އެތަކެއް ސުވާލެއް ހުރި ނަމަވެސް އެއްވެސް ސުވާލެއް އަހަރެން ނާހަމެވެ.\n"އޭނައަކަށް މާ ގިނަ ދުވަހަކު މާލެއަކު ނުހުރެވޭނެއްނު ބައްޕާ!" އަހަރެން ބުނީމެވެ. "މި ކޮޅުގަ އަންހެނުން ބަހައްޓާފަ އޭނަ ކިހިނެއް މާލޭގަ އުޅޭނީ؟ އެހެން މީހަކު ގެންދަންވީނު."\nއެ ދަނޑިވަޅަށް ކަތީބު އައެވެ. ވަގުތުން އަހަރުމެންގެ ވާހަކަ މެދުކެނޑުނެވެ. ކަތީބު ގޮނޑިއެއް ދަމައިލައިފައި ކާން އިށީނެވެ.\n"އުފާވެރި ދުވަހެެއް،" ވަރަށް ހިނިއައިސްފައި ކަތީބު ބުންޏެވެ. "ދެން ހީވަނީ ކައިރި މުސްތަގުބަލެއްގަ ރަށަށް ޖަނަރޭޓަރެއް ލިބިދާނެހެން. ރޭގަނޑު ބާރަޖަހަންދެން ކަރަންޓު ލިބުނަސް ކީއް. އޭރުން އިރާދަކުރެއްވިއްޔާ މިގޭގަ ވެސް ފަންކާ ހުންނާނެ. ދެ ބަފައިން ކޮން އޮލަ ވާހަކައެއް ތި ދައްކަނީ؟"\nބައްޕަ ބަލައިލީ އަހަންނަށެވެ. އަހަރެން އެ ވާހަކަދައްކާކަށް ބޭނުމެއް ނުވިއެވެ.\n"މީނަ މި ކިޔަނީ ރާޝިދު ނޫން އެހެން މީހަކު ގޮވައިގެންނޭ ދާނީ،" ޖަވާބުގައި ބައްޕަ ބުންޏެވެ. "އޭނަ މީހަކާ އިނދެގެންތަ އުޅެނީ؟ މަ ނުވެސް ދެނަހުރިން އޭނަގެ އަންބެއް ހުންނަކަމެއް."\n"މަ ވެސް އަޑުއެހިތާ މިހިރީ!" ހީނގެންފައި ކަތީބު ބުންޏެވެ. "މި ރަށުގަ އަހަންނަށް ނޭނގި ތި ކަހަލަ ކަންކަމެއް ނުކުރެވޭނެ. ކާކު ދެއްކި ވާހަކައެއް ތީ؟ އަފީފާ ނުލިބުނީމަ ރާޝިދު އެ ހުންނަނީ ހުސްހަށިބަޔަށް. ރަށު ކުދިން ވެސް މިހާރު ރާޝިދު ވަށައި މުގޯލިއެޅުން ހުއްޓާލައިފި."\nއަހަރެންނަށް ލިބުނު ހައިރާންކަން މޫނުމަތިން ފާޅުވިޔަނުދޭން އިސްޖަހައިލީމެވެ. ހިތަށްއެރިއެވެ. ހަފީޒާ އެހެން ބުނީ ކީއްވެގެން ހެއްޔެވެ؟ ރާޝިދު ކޮބައި ހެއްޔެވެ؟ އަފީފާއަކީ ކާކު ހެއްޔެވެ؟ އެއީ ކިހިނެއް ހިނގި ހާދިސާއެއް ހެއްޔެވެ؟ ބައްޕަ ނެތް ނަމަ ކަތީބާ އެ ސުވާލުކުރީމުހެވެ.\n"މިހާރު ކައިނިމިއްޖެ ދޯ؟" ގެއަށް ވަންނަމުން ހަފީޒާ ބުންޏެވެ. "މަ އަދި މިއައީ ކަނބުލޮދައިތަގޭ ގަހުން ގިތެޔޮމިރުހެއް ހިފައިގެން. ބަދިގޭގަ ހުންނާނެ ލުނބޯފިޔާ ތައްޓަކަށްއަޅައި ތައްޔާރުކޮށްފަ."\nކަނބުލޮދައިތަގޭ ގިތެޔޮމިރުސްގަހަކީ އެހެން އަތޮޅެއްގެ މުޑުވަކެކެވެ. މުޅި ރަށަށް މަޝްހޫރު މިރުހެކެވެ. މިރުސް ކޮށައި ތައްޓަކަށް އަޅައިގެން ގެނެސް ބެހެއްޓުމުން މުޅި ތަނަށް މިރުސް ވަސް ފެތުރިގެންދިޔައެވެ.\n"ރާޝިދު ނެތީމައޭ މަ އެކި ދިމަދިމާއަށް ދާން މި ޖެހެނީ،" ހަފީޒާ ބުންޏެވެ. "އަދިވެސް އޭނަ ނުފެނޭތަ؟ ސަންގުފުމެންވީނު."\n"އޭނަ ގޮސް ހުރެދާނެ ފަޅުރަށެއްގަ ވެސް،" ކަތީބު ހަމަޖެހިލައިފައި ބުންޏެވެ. "މަހަށްދާނެ. ގާނަގަން ދާނެ. ވެލިނަގަން ދާނެ. ދަރުފަޅައިދޭން ދާނެ. ފަޅުރަށަކަށް ރުއްއަރައިލަދޭން ވެސް ހިނގައިދާނެ. މި އުޑުދަށަކު ނޯންނާނެ އޭނަ ނުދަންނަ ނުކުރާ މަސައްކަތެއް. އެއީވާ ފިސާރި ފިރިހެނެއް. ހަނދާންވޭތަ ކުރީ ފަހަރަކު ވެސް ސަންގުފުމެގެން ރައްޔިތުން ނެރިގެން ވީގޮތް؟"\nހަފީޒާ ހޭންފެށިއެވެ. އޭގެ ތަފުސީލަކަށް ނުދެއެވެ.\n"ރުކެއްގެ ކުރީގަ ނިދާފައޮތީ،" ހަފީޒާ ބުންޏެވެ. "ބިރެއް ވެސް ނުގަނޭ. ނަސީބެއް ނުވެއްޓުނުކަން. ތެޔޮނާށި ކާޅު ގެންދިޔަފަހުން ރާޝިދަށް ވަރަށް ބޮޑެތި ބަދަލުތައް އަތުވެއްޖެ! އަންހެންކުއްޖަކާ ދިމާއަށް ބަލައިވެސް ނުލަނީއޭ. މީހަކު އަޅެ ހައިރާނެއް ނުވާނެތަ؟ ހުސްހަށިބަޔަށް ހުރެ މަރުވާނީހޭ އެހީމަ ވެސް ބުނި އެއްޗެއް އެނގޭތަ؟ ލޯތްބަށް ވުރެ ރާޝިދު ބިރުގަންނަ އެއްޗެއް ނޯވެޔޯ."\nއެންމެން ހީނގަތެވެ. އަހަރެން ފިޔަވައެވެ. އަހަންނަކީ ވެސް ލޯބި ދެކެ ބިރުގަންނަ މީހުންގެ ތެރެއިން އެކަކެވެ. ދެވަނަ މީހަކަށް ފެނުނީ ރާޝިދެވެ. އެއީ ރަނގަޅުކަމެއް ހެއްޔެވެ؟ އަހަންނާ ދޭތެރޭގައި ރާޝިދު ދެކެނީ ކިހިނެއް ހެއްޔެވެ؟ އެ ސުވާލުގެ ޖަވާބު ދެވޭނީ ރާޝިދަށެވެ. އޭނަ ވީތަން އެނގެނީ ކާކަށް ހެއްޔެވެ؟ އެ ނުތަނަވަސްކަން ހިތުގައި އޮތެވެ. އެކަމަކު އުފާ ވެސް ވިއެވެ. ރާޝިދާ ބެހޭގޮތުން ހަފީޒާ ކުރީ ލާނެތް ސަމާސާއެއްކަން ވިސްނުމުންނެވެ. ހަގީގަތުގައި ރާޝިދުގެ އަންބެއް ނުހުރެއެވެ.\nހަވީރުވީއިރު ވެސް ރާޝިދެއް ނުދެކެމެވެ. ރާޝިދު ވީތަނެއް ނޭނގި ސައުވީސް ގަޑިއިރު ހަމަވާން ކައިރިވެފައިވާއިރު އަހަރެން ހުރީ ކޮންމެކޮންމެ ޚަބަރަކަށް ތައްޔާރުވެގެނެއް ނޫނެވެ. ހަވީރު ފަހެއްޖަހަނިކޮށް ސަންގުފުމޭ އަޑުން ރަށުތެރެ ގުގުމައިލިއެވެ. ހިތް ބުންޏެވެ. އެ އަޑަކާއި ރާޝިދާ ގުޅުމެއް ނެތެވެ. ދޯންޏެއް އެހެލަން ވެސް ސަންގުފުމެފާނެއެވެ. ވަގުތަކީ އަހަރެން އެކަނި ގޭގައި އުޅުނު ވަގުތެވެ. ބައްޕަ ދިޔައީ ކަތީބާ އެއްކޮށެވެ. ކުދިން ގޮވައިގެން ހަފީޒާ ދިޔައީ ބަށިކުޅޭ ތަނަށެވެ. އެ މީހުންނާ ބައިވެރިވުމަށް ޓަކައި ނަލަހެދިގެން އަހަރެން ކޮޓަރިން ނުކުތީމެވެ. އެއިރު ފެންޑާގައި މުހުސިން ހުއްޓެވެ. މުހުސިނަކީ ތާރަ ގުރޫޕުގެ މީހެކެވެ. އަހަރެން ފެނުމާއެކު ދުވެފައި ކަހަލަ ގޮތަކަށް މުހުސިން އައެވެ.\n"ކަތީބު ނޫޅުއްވާ ދެއްތޯ؟" ހާސްވެފައި މުހުސިން ބުންޏެވެ. "ރާޝިދު އެބައޮތް އާނުގަނޑާ ދިމާއަށް ލައްގާފަ."\nދޭންވީ ޚަބަރު ދީފައި މުހުސިން ދުއްވައިގަތެވެ. ފިނިވެފައި އަހަންނަށް ހުރެވުނީއެވެ. ހިތަށްއެރިއެވެ. އެ ތަނަށް އަހަރެން ދާންވީ ހެއްޔެވެ؟ ރާޝިދު ފެނުމުން އަހަރެންގެ ދެ ފައިގައި ކޮޅަށް ހުންނާނެހާ ވަރު ހުންނާނެބާއެވެ؟ ކޮންމެ ގޮތެއް ވިޔަސް ހެޔޮކަމަށް އަހަރެން ދުއްވައިގަތީމެވެ. ލޯބީގެ ހުޅުކޮޅު މަރަށް ތެޅިގަތް ކަހަލައެވެ. އަހަރެން ދުވެފައި ގޮސް ގޯތިތެރެއަށް ނުކުމެފައި ދޮރާއްޓާ އަރާހަމަވެފައި ހުއްޓެވުނެވެ. ފަސްއެނބުރި ބަލައިލީމެވެ. ފާރުގައި ލެނގިލައިގެން ރާޝިދު ބަލަހައްޓައިގެން ހުއްޓެވެ.\n"މިހިރީ އަހަރެން!" އެހެން ބުނެފައި ދެން ރާޝިދު ބުނީ އަހަރެން ހައިރާންކޮށްލި އެއްޗެކެވެ. "މިހާރު ޔަގީންވެއްޖެ!"\nއުފަލުން އަހަންނަށް ރޮވުނެވެ. ކަރުނަ ހިފާއްޓާކަށް އަހަރެން މަސައްކަތެއް ނުވެސް ކުރަމެވެ. ރާޝިދުގެ ބޭނުން ފުދިއްޖެއެވެ. ޝައްކު ޔަގީނަށް ބަދަލުކުރެވިއްޖެއެވެ. ރޮމުންރޮމުން އަހަރެންނަށް ހިނިތުންވެވުނެވެ. ހިނިތުންވުމަކީ ކުށެއް ނަމަ އެ ކުށް އަހަރެން ކުރީމެވެ. ރާޝިދު ވެސް ހިނިތުންވެލިއެވެ. އަހަރެންގެ ހިތަށް ހީވީ މާތަކެއް އޮހިގަތްހެންނެވެ. ލޮލުން ކަރުނަ ފުހެލައިފައި އަހަރެން ނުކުމެގެންދިޔައީއެވެ. އަހަރެންގެ ދެ ފައި ބިމަކު ނުޖެހެއެވެ. ފެނުނު ކޮންމެ ގަހެއްގައި މާއަޅައިބަރާވެފައިވާ ކަހަލައެވެ. ކޮކާތަކާއި ދޫނިތައް އަހަރެން ގޮވައިގެން ގަސްވަށައިގެން އެނބުރެނީއެވެ. ހުއްޓުމެއް ވަރުބަލިވުމެއް ނެތެވެ. ދޯނި ވެސް ދަތުރުކުރަމުންދިޔައީ އެ ފަދަ ގޮތަކަށެވެ. ކަންކަށީގައި ބޮސްދޭ ރާޅަށް ހަނާއަޅަމުން ހަނގާކުރަމުންނެވެ. އެ ދޯނީގައި ރާޝިދު އިނެވެ. ހުންގާނުހިފީ އޭނައެވެ. ގެންދިޔަ ކޮންމެ ދިމާއަކަށް ދާން ރުހިގެން، އެދިގެން، ފުދިގެން އަހަރެން އިނީމެވެ. ހަޔާތުގެ އެ ދަތުރު ނިމޭނީ ކިހިނެއްކަމެއް އޭރަކު އަހަންނަކަށް ނޭނގެއެވެ. އެނގޭކަމަކީ، މާލެއަށް އެނބުރިއައީ މާލެއިން ފުރި އަހަރެން ނޫންކަމެވެ.\nގެއަށް އައިއިރު އަހްސަން ގެއަކު ނެތެވެ. އުޅޭނެކަމަކަށް އަހަރެން އުންމީދެއް ނުވެސް ކުރަމެވެ. ފޮށިތަކާއި ހަދިޔާތައް ގެއަށް ވެއްދިއިރު، އެއްވެސް އެއްޗެއްގައި އަހަރެން ހިފިޔަކަނުދެއެވެ. ރާޝިދު ހުންނަނީ އެ ކަމަށް ތައްޔާރުވެގެންނެވެ. ލޮލަށް ވެއްޓުނު ކުނިކޮޅެކޭ އަހަންނެކޭ އެއްގޮތެވެ. އަހަރެން މީ އޭނަގެ ކާކު ހެއްޔެވެ؟ އަހަންނަކީ ދުރުހިލޭ މީހަކު އެހާ ލޯބިވާން އެކަށޭނަ މީހެއް ހެއްޔެވެ؟ އެ ފަދަ ލޯތްބެއް އަހަންނަށް ހައްގު ހެއްޔެވެ؟ އެ ސުވާލުތަކަށް ރާޝިދު ޖަވާބުދިން ގޮތުން އަހަންނަކީ ވެސް އިންސާނެއްކަން އިހުސާސްކުރެވުނެވެ. އެ އުފާ ފޮރުވަން އަހަރެން ނުކުޅުދެނުވެ. ސާމާނުތައް ތަންތަނުގައި ހަމަޖެއްސުމަށްފަހު އަހަރުމެން ދިޔައީ ސައިބޯށެވެ. މަންމަ ހުރީ ވަރަށް ގަދަޔަށް ސައި ތައްޔާރުކޮށްފައެވެ. ރާޝިދު ވެސް ސައިގައި ބައިވެރިވިއެވެ. އޭނަ އިނީ އަހަރެންގެ ކުރިމަތީގައެވެ. ސައިބޯންތިބިއިރު ދޭތެރެއަކުން އަހަންނާ ދިމާއަށް ރާޝިދު ބަލައިލައެވެ. ނުބަލާކަމަށް ހެދިގެން އަހަރެން އިނަސް އެ މަންޒަރު އަހަންނަށް ފެނެއެވެ. ވަރަށް ހެވޭ ވެސްމެއެވެ. ރާޝިދާ ދިމާއަށް އަހަރެން ބަލައިލަނީ ރާޝިދު ނުބަލާކަން ގައިމުކޮށްފައެވެ. މި މަންޒަރު ބަލަން އަހްސަން ދުރުގައި ހުރިކަމެއް އަހަރެން ނުދެނަހުރީމެވެ.\nދެކޭހިތްވޭ ނިކަން ބިންމާ އިބްރާހީމް ވަހީދު ދިގު ވާހަކަ\n15 ކޮމެންޓް, 53 ރިއެކްޝަންސް\nމި އަހުސަން ދެން ކޯއްޗެއް ބަލާކަށް ހިތު ހުރިހާ ގޮތަކަށް އުޅެފައި.. ޔޫ ޑޯންޓް ޑިސޭރވް ހަރ.. ވިސްނެންޏާ ދޫކޮށްލާ އެ މަންޖެ\nހާދަ ރީއްޗޭ ރާޝިދު ޔަގީންކުރި ތަންކޮޅު..\nއިބުރާހިމާ ހާދަ ކުރޭ\nއަހްސަން ދެން ކޮން ބެލުމެއް ބަލާކަށްތަ؟ މިހާރު ދެން ވާނެ ގޮތެއް ބަލާހިތުން ކެތްމަދުވެފައި\nމިޔަދު ވާހަކަ ކިޔާނެ ކުއްޖެއްވެސް ނެތީތަ؟؟ ވާހަކަ ވަރަށް ރީތި.\nދާންވީ ރުކެއްގެ ކުެރީގަ ނިދަން.\nޥަރަށް ރީތި މިބައިވެސް. ޢެހާކިޔާހިތުން ހުއްޓާ މާއަވަހީ ނިމިނުލެއް. ޙުރިހާ ކުދިންނައްވެސް އީދުމުބާރަކް.\nފޮޓޯ ގަ ތިޔޮށް ގޮލަޔެށް ދޯ. ޙާދަ ހިށްގައިމޭ\nއެއީ ވާހަކައިގަ އުޅޭ އަހަރެން ކަމަށް ހީކޮށްލާފަ ވާހަކަ ސިފަކޮށްލާ. ނަފްސު ކޮންޓްރޯލް ކުރާތި.\nއެގޮލާ ފެނިފަ ރީތިކަމުން މިވާހަކަ ކިޔަން ފެށީވެސް


Mikankan thakuraaru kuraa nama buney dhen nuvaaney very sorry ey ingey! – Iru\nމިކަންކަން ތަކުރާރު ކުރާ ނަމަ ބުނޭ ދެން ނުވާނޭ ވެރީ ސޮރީއޭ އިނގޭ!\nދިރިއުޅުމުގައި އަންނަ ހާލަތުގެ ސަބަބުން ގޮތް ނިންމަން ނޭނގި ހުންނަންޖެހޭ އެތަށް ހާލަތެއް ކުރިމަތިވެއެވެ. މިއީ ގުޅުން ކަނޑާލަންވީ ވަގުތުކަމެއް ނޫނީ އަލުން އައު ފެށުމަކުންފަށާ ކުރިއަށް ދާންވީ ވަގުތުކަމެއް ނޭނގި ހަނދާނެ ގޮތް ހުސްވެއެވެ. އެހެން ނަމަވެސް ދިރިއުޅުމައިގެން އިތުރަށް ކުރިއަށް ނުދެވޭނެ ހާލަތްތަށް އަންނާނެކަން އަބަދުވެސް ޤަބޫލުކުރަންވާނެއެވެ. އަދި ހަމަ އެފަދައިން އެކުގައި ކުރިއަށް ދިއުމަށް އިތުރު ފުރުސަތެއް ލިބެންޖެހޭނެ ހާލަތްވެސް އަންނާނެއެވެ.\nސިގިރޭޓު ބުއިން ހުއްޓާލާނަމެ ބުނެ ދޮގު ހެދުން\nދޮގަކީ ދިރިއުޅުން ބިނާވެފައި އޮންނަ އިތުބާރު ގެއްލުވާލާ އެއްޗެކެވެ. އެހެން ނަމަވެސް ސިގިރެޓް ނޫނި ދުންފަތުގެ އިސްތިއމާލުކުރުމަށް ބެނުންކުރެވޭ ތަކެއްޗަކީ ވަރަށް ފަސޭހައިން އެޑިޓްވެ އެއާ ދުރަށް ދިއުމަށް މަސަކަތް ކުރިޔަސް ދުރުވާން އުދަނގޫ އެއްޗެކެވެ. މިހާލަތުގައި ބަލަންވާނީ އެމީހަކާ ގުޅުން ކަޑާލުމަށްވުރެ ބޮޑަށް އެހީވެވޭތޯއެވެ. އެހެން ނަމަވެސް އެއީ އެހެން ކަންކަމުގައި ތެދުވެރިވެ އެކަމުން ސަލާމަތްވުމަށް އެކިގޮތްގޮތުން މަސައްކަތްކުރާކަން ތިމާއަށް ޔަޤީންވާނަމައެވެ.\nބޮޑެތި ކަންކަމުގައި ދޮގުހެދުން\nގުޅުމަށް އެތަށް ދުވަހެއްވާހިސާބުން ދިރިއުޅުމާއި ގުޅިފައިވާ ކަމެއްގައި ބައިވެރިޔާ ދޮގުހަދާކަން ނޫނި އޮޅުވާލާ ސިއްރުކުރާކަން އެގުމުން އަވަހަށް ވާހަކަ ދައްކާ އެވަރު ކަމެއް ކުރި ބޭނުން އޮޅުން ފިލުވަންވާނެއެވެ. އަދި އެކަމުން ތިމާއަށް އަސަރު ކުރި ގޮތާއި އެހެންމީހުންގެ ކުރިމަތީގައި ތިމާގެ އަގުވެއްޓުނުވަރު ހާމަކޮއްދީ އެކަން އެހެން ތަކުރާރު ނުކުރަން ބުނަންވާނެއެވެ. އަދި ގެއްލުނު އިތުބާރު އަލުން ހޯދުމަށް މަސައްކަތްކުރުމަށްވެސް ބުނަންވާނެއެވެ. އެހެން ނަމަވެސް ގިނަ ކަންކަމުގައި ތިމާ ސުވާލުކުރމުން ހަދަނީ ދޮގުކަން އިޙުސާސްވެ ނޫނީ ސާބިތުވާނަމަ އެއީ ދިރިއުޅުން ކުރިއަށް ނުގެންދެވޭނެ ކަމުގެ އަލާމާތެކެވެ.\nމިއީ ގިނަފަހަރަށް ގުޅުމުގައި ފުލުސްސުޓޮޕް އެންމެ ގިނައިން ޖަހާ އެއް މައްސަލައެވެ. އަސްލު މިހެން ދިމާވަނީ ބައިވެރިޔާ އެހެން މީހަކާ ގުޅުން ބާއްވާކަން ފަޅާއަރާވަގުތު ގޮތް ނިންމާތީއެވެ. ފަހަރުގައި އެކަން ހިގާފާނެ އެހެން ސަބަބެއްވެސް އޮވެދާނެއެވެ. މިހާލަތުގައިވެސް އެކި އެކި ގޮތްގޮތުން ވިސްނާ ހަމަޖެހިގެން ގޮތް ނިންމުން ރަގަނޅެވެ. އަދި ބައިވެރިޔާ އާއި ވާހަކަ ދައްކާ އެހެން ހެދީ ކީއްވެތޯ ސުވާލުކޮށް އެކަމާ ބައިވެރިޔާ ދެރަވާ ވަރާއި ލަނދުގަންނަ ވަރު ދެނެގަތުމަށްފަހު ނޫނި ކައިވެނި ރޫޅާ ނުލާށެވެ. އެހެން ނަމަވެސް ކޮންމެ ސަބަބަކާހެދި ނަމަވެސް ތަކުރާރު ވުމަކީ ބަލައިގަނެވޭނެ ކަމެއް ނޫނެވެ.\nދިރިއުޅުމުގެ ބޮޑެތި ނިންމުންތަށް ބައިވެރިޔާގެ މަޝްވަރާއެއްނެތި ނިންމުން\nމިސާލަކަށް އެހެން ޤައުމަކަށް ނޫނީ އެހެން ގެއަކަށް ބަދަލުވުން އަގުބޮޑެތި މުދާ ގަތުން ވަޒީފާއިން ވަކިވުން ފަދަ ކަންކަމުގައި ބައިވެރިޔާގެ މަޝްވަރާ ނުހޯދުމަކީ މަދުން ނަމަވެސް ވާކަމެކވެ.އެހެން ނަމަވެސް ދިރިއުޅުމުގެ މިފަދަ ބޮޑެތި ނިންމުންތަށް ނިންމަން ވާނި ދެމަފިރިންގެ ފުރިހަމަ އެއބާރުލުން ލިބިގެނެވެ. މިފަދަ ކަންކަން ދިމާވާނަމަ ބައިވެރިޔާއަށް އިޙުސާސްކުރެވޭނީ ދިރިއުޅުމުގައި ބާކީވެ ބޭކާރު މީހެއް ފަދައިންނެވެ. ވާހަކަ ދެއްކުމުންވެސް މިފަދަ ކަންތަކުގެ ސަބަބުން ތިމާއަށް އަސަރުކުރާކަން އަދި ހިއްސާކުރުމުގެ ބޭނުމެއް ނެތްކަމަށް ފިރިމީހާއަށް ހީވާނަމަ އެބައިވެރިޔާ އަކީ ތިމާއާއި އެކު ދިރިއުޅުމަށް އެންމެ އެކަށީގެންވާ މީހާއެއް ނޫނެވެ.\nއަމިއްލަ އެދުން އިސްވުން\nކޮންމެ ކަމެއްގައިވެސް ކޮންމެ ހާލަތެއްގައިވެސް ތިމާއާއި ތިމާގެ ކަންކަން އިސްކުރާނަމަ އަނެކާގެ އަގެއް ދިރިއުޅުމުގައި ނެތްފަދަ އިޙުސާސެއް ކުރެވޭނެއެވެ. އެއް ފަރާތުން ލިބޭ ހުރިހާ ވަގުތަކާއި އެއްޗަކާއި ފައިސާއެއްވެސް އަނެކާ އާއި އޭނާގެ ދިރިއުޅުމުގެ އުފާތަކާއި ގުޅިފައި ހުރި ކަންކަމަށް ހެދަކުރަމުން ދާއިރު އަނެކާ ލިބޭ ވަތުތަށްވެސް އަމިއްލަ ހިތްހަމަޖެހުމާއި ތިމާގެ ރަޙުމަތްތެރިންނާއެކު ޙެދަކުރުމާއި ފައިސާއިން ބޮޑުބައެއްވެސް އާއިލާ އާއި ބައިވެރިޔާގެ އުފާތަކަށްވުރެ ތިމާގެ ހިތްހަމަޖެހުމަށް ހެދަކުރާނަމަ މިއީ ހައްލުކުރަންޖެހޭ މައްސަލައެކެވެ. އަދި އެއީ ގޯހެއްކަމަށް ބައިވެރިޔާއަށް ޤަބޫލުނުކުރެވޭނަމަ ނޫނީ ނުވިސްނޭނަމަ އެފަދަ ދިރިއުޅުމެއް އުޅުމަކީ އަޑު ގޮވާނެކަމަށް އެއް އަތްތެޅުމެވެ.


ސިޔާސީ ޕާޓީތައް އުފެއްދުމާއި، ހިންގުމާއި، ޕާޓީތަކުގެ މަސްޢޫލިއްޔަތުތަކަކީ ކޮބައިކަމާއި، ޕާޓީތަކުން ކޮށްގެން ނުވާނޭ ކަންކަމާއި، ޕާޓީއެއްގެ މެންބަރަކަށް ވެވޭ ގޮތާއި، މެމްބަރުކަމުން ވަކިވެވޭ ގޮތާއި، ޕާޓީތަކުން އިންތިޚާބުގައި ވާދަކުރެވޭ ގޮތްތަކާއި، އަދި މިނޫންވެސް، ސިޔާސީ ޕާޓީތައް ހިންގުމާ ބެހޭ އެންމެހައި ކަންކަން ބަޔާންކޮށްފައިވަނީ، ޤާނޫނު ނަންބަރު 2013/4 “ސިޔާސީ ޕާޓީއާ ބެހޭ ޤާނޫނު” ގައެވެ. ގުޅިފައިވާ ސިޔާސީ ޕާޓީތައް ހިންގަމުން މިގެންދަނީސްވެ ދެންނެވި ޤާނޫނުގައި ބަޔާންވެގެންވާ ގޮތުގެ މަތީންނެވެ.\nސިޔާސީ ޕާޓީތައް ރެގިއުލޭޓްކޮށް މޮނިޓަރ ކުރުމަށް މަޝްވަރާ ކުރުމަށް ބޭނުންވާކަމަށް ބުނެ އިލެކްޝަންސް ކޮމިޝަނުން ވަނީ ގުޅިފައިވާ ސިޔާސީ ޕާޓީތަކަށް ސިޓީ ފޮނުވާފައެވެ. އެހެންނަމަވެސް، ސިޔާސީ ޕާޓީތަކަކީ، ޤާނޫނުގައިވާ ގޮތުގެ މަތީން އަމިއްލަ ނަމުގައި ދައުވާ ކުރުމާއި ދައުވާ ލިބިގަތުމާއި، ޕާޓީއަށް ފައިސާއާއި އުފުލޭ މުދަލާއި ނުއުފުލޭ މުދާ ހޯދުމާއި ލިބިގަތުމާއި، ޕާޓީގެ ފައިސާ އާއި މުދަލުން ޤާނޫނު ހުއްދަކުރާ ގޮތުގެ މަތީން މުޢާމަލާތު ކުރުމާއި، މިކަންކަމުގެ ޙައްޤު ލިބިގެންވާ ވަކި ޤާނޫނީ ޝަޚްޞުތަކެކެވެ. އެހެންކަމުން، ސިޔާސީ ޕާޓީތައް ރެގިއުލޭޓް ކުރާނީ ޤާނޫނުންކަން ވަރަށް ސާފުކޮށް އެނގެއެވެ. އަދި އިލެކްޝަންސް ކޮމިޝަނަކީ ސިޔާސީ ޕާޓީތަކުގެ ބެލެނިވެރީންކަމަށް ދައްކުވައިގެން އިދިކޮޅު ސިޔާސީ ޕާޓީތަކުގެ މައްޗަށް އެކޮމިޝަނުން ޤާނޫނާ ޚިލާފަށް އެތައް ކަމެއް ކުރަމުން އަންނަކަން މިފުރުޞަތުގައި ފާހަގަކުރަމެވެ.\nއަދި، އިލެކްޝަންސް ކޮމިޝަނުން ސިޔާސީ ޕާޓީތަކާ ބައްދަލުކުރުމަށް ބޭނުންވަނީ ޕާޓީތައް ރެގިއުލޭޓްކޮށް މޮނިޓަރ ކުރުމާ ގުޅޭ ގޮތުން މަޝްވަރާ ކުރުމަށް ކަމަށް އެކޮމިޝަނުން ފޮނުވާފައިވާ ސިޓީތަކުގައި ލިޔެފައިވީ ނަމަވެސް، އެކޮމިޝަނުގެ ބޭފުޅުން މީޑިޔާގައި ދައްކަވާ ވާހަކަފުޅުތަކުގައި، އެބައްދަލުވުންތަކަކީ މިއަހަރު އޮންނަ ރިޔާސީ އިންތިޚާބުގެ ކަންކަމާ ގުޅޭ ގޮތުން މަޢުލޫމާތު ދިނުމަށް ބާއްވާ ބައްދަލުވުންތަކެއް ކަމަށް ވިދާޅުވަމުން ގެންދަވާތީ އެ ކޮމިޝަނުން ދައުވަތު ދެއްވާފައިވާ ބައްދަލުވުންތަކުގެ ޙަޤީޤީ މަޤްޞަދު ސާފެއް ނުވެއެވެ.\nމީގެ އިތުރުން، ސިޔާސީ ޕާޓީގެ ޤާނޫނުގައި ޕާޓީތަކުން އިލެކްޝަންސް ކޮމިޝަނަށް ހުށަހަޅަންޖެހޭނޭ މަޢުލޫމާތު ކަމުގައި ބަޔާންކޮށްފައިވާ މަޢުލޫމާތު ޕާޓީތަކުން ހުށަހަޅާފައިވަނިކޮށްވެސް، ޕާޓީތަކުގެ މެންބަރުންނާ ގުޅޭ ހަމައެކަނި އެޕާޓީއެއްގެ ބޭނުމަށް އެއްކޮށްފައި ހުންނަ މުހިއްމު މައުލޫމާތު ހޯދުމަށް އިލެކްޝަންސް ކޮމިޝަނުން މަސައްކަތްކުރާކަން ފާހަގަކުރަމެވެ. އަޅުގަނޑުމެން ޤަބޫލުކުރާ ގޮތުގައި، އެކޮމިޝަނުން އެފަދަ ކޮންފިޑެންޝަލް މަޢުލޫމާތު ޕާޓީތަކުން ހޯދުމުގެ ހީލާތްތެރި މަޤްޞަދަކީ، އެމައުލޫމާތު ޢަބްދުﷲ ޔާމީނަށް ފޯރުކޮށްދީގެން ކުރިއަށް އޮތް ރިޔާސީ އިންތިޚާބު ޢަބްދުﷲ ޔާމީނަށް ކާމިޔާބުކޮށްދިނުމަށް އެކޮމިޝަނުން ވާގިވެރިވެދިނުމެވެ.\nމީގެ އިތުރުން، ސިޔާސީ ޕާޓީތަކަށް ދައުލަތުގެ ބަޖެޓުން ދޭ ފައިސާގެ އެހީ، ދައުލަތުގެ ބަޖެޓު ނިސްބަތްވާ އަހަރުގެ ފުރަތަމަ3މަސް ދުވަހުގެ ތެރޭގައި ސިޔާސީ ޕާޓީތަކާ ޙަވާލުކޮށް ނިންމަންވާނެކަމަށް ސިޔާސީ ޕާޓީގެ ޤާނޫނުގައި ސާފުކޮށް ބަޔާންކޮށްފައިވީއިރު، އެ މުއްދަތު ނިމިފައިވާ އިރު އަދިވެސް ސިޔާސީ ޕާޓީތަކަށް އެފައިސާ ޙަވާލުކޮށްފައި ނުވާކަން ފާހަގަކުރަމެވެެ. ހަމަމިއާއެކު ސިޔާސީ ޕާޓީތަކުގެ ހިންގުމަށާއި ޙަރަކާތްތަކަށް ސަރުކާރުން ކެނޑިނޭޅި ހުރަސްއަޅަމުން ގެންދާއިރު، ހަމަހަަމަކަމާއެކު ހުރިހާ ސިޔާސީ ޕާޓީތަކަށް ފުރުޞަތު ހޯދައިދުނިމަށް ކޮމިޝަނުން މަސައްކަތް ނުކުރެއެވެ.\nވީމާ، ސިޔާސީ ޕާޓީތަކާ ގުޅޭ ގޮތުން އިލެކްޝަންސް ކޮމިޝަނުގެ ދައުރު ސިޔާސީ ޕާޓީގެ ޤާނޫނުގައި ބަޔާންކޮށްފައިވާއިރު، އެޤާނޫނާ އެއްގޮތަށް އިލެކްޝަންސް ކޮމިޝަނުން ޢަމަލު ކުރުމަށާއި އަދި އެޤާނޫނުން އިލެކްޝަންސް ކޮމިޝަނާ ޙަވާލުކޮށްފައިވާ މަސްޢޫލިއްޔަތުގެ ބޭރުން ސިޔާސީ ޕާޓީތަކުން ނާޖާއިޒު ފައިދާ ނަގަން އިލެކްޝަންސް ކޮމިޝަނުން ކުރާ މަސައްކަތް ހުއްޓާލައި، ޕާޓީތަކަށް ޤާނޫނުއަސާސީއާ ޤާނޫނުން ލިބިދީފައިވާ ޙައްޤުތައް ބޭނުން ކުރުމުގައި އިލެކްޝަންސް ކޮމިޝަނުން ޕާޓީތަކަށް ހުރަސް ނޭޅުމަށް ހަރު އަޑުން ގޮވާލަމެވެ.


Series: Quran kiyavaa meehaa dhenegathun muhimmu massalathah\nމި ލިޔުމަކީ ކީރިތި ޤުރުއާން ކިޔަވާމީހާ ދެނެގަތުން މުހިއްމު މައްސަލަތައް ސިލްސިލާގައި ހިމެނޭ6ލިޔުމުގެތެރެއިން2ވަނަ ލިޔުމެވެ.\nހަދަސްވެރިޔާ މުސްޙަފުގައި ބީހުމުގެ ޙުކުމް\nހަދަސްވެރިޔާ މުސްޙަފުގައި ބީހުން ހުއްދަވެގެންނުވެއެވެ.\nނަބިއްޔާ ﷺ ޙަދީޘް ކުރައްވާފައިވެއެވެ: ((لا يَمَسُّ القُرآنَ إلَّا طاهِرٌ ))\nމާނައީ: ޠާހިރު މީހަކު މެނުވީ ޤުރުއާނުގައި ނުބީހޭހުއްޓެވެ.\nޝައިޙުލް އިސްލާމް އިބްނު ތައިމިއްޔާ رَحِمَهُ الله ވިދާޅުވެފަވެއެވެ: ހަތަރު މަޒުހަބުގެ އިމާމުންގެ އަރިހުގައި ޠަހާރަތުގެ ޙާލަތުގައި މެނުވީ މުސްޙަފުގައި ބީހުން ހުއްދަވެގެން ނުވެއެވެ. އެއީ ރަސޫލުﷲ ﷺ ޢަމްރު ބުން ޙަޒަމް رَضِيَ اللَّهُ عَنْهُ އަށް ފޮނުއްވި ސިޓީފުޅުގައި ލިޔުއްވި ފަދައިންނެވެ. ((أَن لَا يَمَسُّ القُرآنَ إلَّا طاهِرٌ )). މާނައީ: ޠާހިރު މީހަކު މެނުވީ ޤުރުއާނުގައި ނުބީހޭ ހުށިކަމެވެ.\nއިމާމް އަޙްމަދު رَحِمَهُ الله ވިދާޅުވެފަވެއެވެ: ނަބިއްޔާ ﷺ އެ ފަދައިން ލިޔުއްވިކަމާމެދު ޝައްކެއްނެތެވެ.\nއަދި އެއީ ސަލްމާނުލް ފާރިސީ رَضِيَ اللَّهُ عَنْهُ އާއި ، ޢަބްދުﷲ ބުން ޢުމަރު رَضِيَ اللَّهُ عَنْهُمَا އަދި އެނޫން ޞަހާބީ ބޭކަލުންގެ ވެސް ރައުޔެވެ. ޞަހާބީންގެ ތެރޭގައި އެ ރައުޔާ ޙިލާފުވެވަޑައިގަންނަވާ ބޭފުޅަކު ހުންނެވިކަމެއް އެދެބޭފުޅުންނަށް އެނގިގެން ނުވެއެވެ.\nއަލްޙާފިޡު އިބްނު ރަޖަބް رَحِمَهُ الله ވިދާޅުވެފަވެއެވެ: މި މައްސާލާގެ އަސްލަކީ ޙަދަސްވެރިޔާ މުސްޙަފްގައި ބީހުން މަނާވެގެންވުމެވެ. އެއީ ބޮޑު ހަދަސްވެރިޔެއް (އެބަހީ:ހިނައިގަތުން ވާޖިބުވެގެންވާ މީހެއް)، ނުވަތަ ކުޑަ ޙަދަޘްވެރިޔެއް (އެބަހީ: ވުޟޫކުރުން ވާޖިބުވެގެންވާ މީހެއް) ކަމުގައިވިޔަސް މެއެވެ. މިއީ ޖުމްހޫރު ޢިލްމުވެރިންގެ ރައުޔެވެ.\nއެފަދައިން ޢަލީ ބިން އަބީ ތާލިބް رَضِيَ اللَّهُ عَنْهُ އާއީ، ސައުދު، އިބްނު ޢުމަރު رَضِيَ اللَّهُ عَنْهُ އާއި، އަދި ސަލްމާނުލް ފާރިސީ رَضِيَ اللَّهُ عَنْهُ ގެ ކިބައިން ރިވާވެގެންވެއެވެ. (އެބަހީ އެބޭކަލުންގެ ރައުޔަކީވެސް މިއެވެ.) ޞަހާބީންގެ ތެރޭގައި އެ ރައުޔާ ޙިލާފުވެވަޑައިގަންނަވާ ބޭފުޅަކު ހުންނެވިކަމެއް އެބޭފުޅުންނަށް އެނގިގެން ނުވެއެވެ.\n رواه الدارقطني وصححه الشيخ الألباني\n مجموع الفتاوى (21/266 و 270)\n فتح الباري لابن رجب (1/356)


ޕީއެންސީގެ ރައީސް މާދަން ކޯޓަށް ހާޒިރު ކުރަނީ! - DhiDaily\nޕީއެންސީގެ ރައީސް މާދަން ކޯޓަށް ހާޒިރު ކުރަނީ!\nއިދިކޮޅު ކޯލިޝަނުގައި ހިމެނޭ ޕިއެންސީގެ ރައީސް އަދި މިހާރު އިދިކޮޅު ކޯލިޝަން ހިންގެވުމާއި ވަގުތީ ގޮތުން ހަވާލުވެވަޑައިން ހުންނެވި، އަބްދުއްރަހީމް އަބްދުﷲ (އަދުރޭ) މާދަން ކުރިމިނަލް ކޯޓަށް ހާޒިރު ވުމަށް އަންގައިފިއެވެ.\nއެމަނިކުފާނުގެ މައްޗަށް ދައުވާ އުފުލާފައިވަނީ ކްރިމިނަލް ކޯޓުގައި ކުރީގެ ރައީސް އަބްދުﷲ ޔާމީންގެ މައްޗަށް ހުކުމް ކުރަން އޮތް ދުވަހު، އެ ސަރަހައްދުގައި ހަޑިހުތުރި ބަހުން ވާހަކަ ދައްކައިގެންނެވެ. އަދުރޭގެ މައްޗަށް ދައުވާކުރުމަށް ކުރިމިނަލް ކޯޓަށް ހުށައަޅައިފައިވަނީ މިދިޔަ އަހަރުގެ އޮކްޓޯބަރު މަހުގެ 26 ވަނަ ދުވަހުއެވެ.\nޕްރޮސިކިއުޓަރ ޖެނަރަލްގެ އޮފީހުން އަބްދުއްރަހީމްގެ މައްޗަށް ދައުވާކުރަނީ ގާނޫނުލް އުގޫބާތުގެ 615 ވަނަ މާއްދާގެ3ވަނަ ނަންބަރުގެ ދަށުންނެވެ. އެމާއްދާގައި ވަނީ އާންމު މަސްލަހަތައް ގެއްލުން ހުރި އަމަލުކުރުމުގެ ކުށްތަކެވެ. އެގޮތުން އެމާއްދާގެ ތިންވަނަ ނަންބަރުގައި ބުނެފައި ވަނީ ހަޑިހުތުރު އެއްޗެހި ކިޔުމާއި ހަޑިހުތުރު ބަސް ބޭނުން ކުރުމާއި ހަޑިހުތުރު އަމަލުތައްކުރުރުމުގެ ކުށެވެ. އެއީ ޖުނަހްގެ4ވަނަ ދަރަޖައިގެ ކުށެކެވެ. މިކުށުގެ އެންމެ ބޮޑު އަދަބަކީ ތިން މަހަށް ޖަލަށް ލުމެވެ.\nއަދުރޭ މާދަން ކުރިމިނަލް ކޯޓަށް ހާޒިރުވާން އަމުރު ކޮށްފައިވަނީ، ހެނދުނު 11:00 އަށެވެ. މާދަމާގެ އަޑުއެހުމަކީ، ޝަރީއަތް ފެށުމުގެ ކުރިން ދެފަރާތުން ހުށައަޅާ ކަންކަމުގެ މައްޗަށް ވާހަކަ ދެއްކުމަށް ބާއްވާ އިބްތިދާއީ އަޑުއެހުމެކެވެ.


Tiktok huttaalan Amazon ah engunee olhumakun | Mihaaru\nލައިފްސްޓައިލް / އެމޭޒަން\nޓިކްޓޮކް ހުއްޓާލަން އެމެޒޯންގެ މުވައްޒަފުންނަށް އެންގުނީ "އޮޅުމަކުން"\nއެމެރިކާ އިން ޗައިނާގެ ޓިކްޓިކް މަނާކޮށްފާނެކަމުގެ އިޝާރާތެއް ދީފައި ވަނިކޮށް، އެ ގައުމުގެ މަޝްހޫރު އޮންލައިން ވިޔަފާރި ކުންފުނި އެމެޒޯންގް މުވައްޒަފުން ޓިކްޓޮކް ބޭނުންކުރުން ހުއްޓައިލަން އަންގައި ފޮނުވި އިންޓާނަލް މެމޯއަކާ ގުޅިގެން ފާޑުކިޔުންތަކެއް އަމާޒުވެއްޖެ އެވެ.\nއެކަމަކު "ސަލާމަތީ ސަބަބުތަކަށްޓަކައި" މޮބައިލް ފޯނުން ޓިކްޓޮކް ރިމޫވްކުރުމަށް އަންގައި އީމެއިލަކުން އެންގުނީ "އެރާއަކުން" ކަމަށް އެމެޒޯން އިން ވަނީ ބުނެފަ އެވެ.\nމިކަމާ ގުޅިގެން ފާޑުކިޔުންތައް އަމާޒުވާން ފެށުމުން އެމެޒޯންގެ ތަރުޖަމާނު ވިދާޅުވީ ޓިކްޓޮކާ ދޭތެރޭ އެމެޒޯނުން ގެންގުޅޭ އުސޫލަށް އެއްވެސް ބަދަލެއް ނުގެންނަ ކަމަށާއި މުވައްފުން ފޯނުން ޓިކްޓޮކް ބޭނުންކުރުން ހުއްޓައިލަން އެންގުނީ އޮޅުމެއްގެ ތެރެއިން ކަމަށެވެ.\nއެ އީމެއިލްގައިވާ ގޮތުން މުވައްޒަފުން ޓިކްޓޮކް ބޭނުންނުކުރަން އެންގީ އެ އެޕް ބޭނުންކުރާ ނަމަ ފޯނުގެ ޒަރީރާ އިން އެމެޒޯންގެ މެއިލްތަކަށް އެކްސެސްވެވި، އޭގެ ޑޭޓާތައް ޓިކްޓޮކުން ނަހަމަ ގޮތުގައި ބޭނުންކޮށްފާނެކަމުގެ ބިރު އޮތުމާ ގުޅިގެންނެވެ. އަދި އޭގައި ބުނީ ފޯނުން އެޕް ބޭނުން ކުރުން ހުއްޓައިލި ނަމަވެސް، ކުންފުނީގެ ލެޕްޓޮޕްތަކުން ޓިކްޓޮކަށް އެކްސެސްވުމުގައި ހުރަހެއް ނޯންނާނެ ކަމަށެވެ.\nއެމެޒޯންގެ ވެރިޔާ ޖެފް ބެޒޯސް.\nބައިޓްޑާންސުން ހިންގާ ޓިކްޓޮކުން ބުނީ އެމެޒޯން ބިރުން އުޅެން ޖެހޭ ސަބަބެއް ސާފުނުވާ ކަމަށެވެ. އެކަމަކު ޑޭޓާ ނަހަމަ ގޮތުގައި ބޭނުންކޮށްފާނެކަމާ ދޭތެރޭ ޝައްކުކުރާ ނަމަ އެކަމާ ބެހޭ ގޮތުން މަޝްވަރާކޮށް، ކަންބޮޑުވުންތަކަށް ހައްލު ހޯދައިދޭން އޮތީ ތައްޔާރަށް ކަމަށް ޓިކްޓޮކްގެ ތަރުޖަމާނު ވިދާޅުވި އެވެ.\nޓިކްޓޮކްގެ ސީއީއޯގެ މަގާމާއި ބައިޓްޑާންސްގެ ސީއޯއޯގެ މަގާމާ މިދިޔަ މަހުން ފެށިގެން ހަވާލުވެފައި ވަނީ އެމެރިކާ މީހެކެވެ. އެއީ ކުރިން ޑިޒްނީގައި މަސައްކަތްކުރި ކެވިން މޭޔާ އެވެ.\nޓިކްޓޮކަކީ އެމެރިކާގެ ގައުމީ ސަލާމަތަށް ނުރައްކާވެދާނެ އެއްޗެއް ކަމަށް ބެލެވޭތީ އެ އެޕް މަނާކޮށްފާނެކަމުގެ އިޝާރާތެއް އެމެރިކާގެ ހާރިޖީ ވަޒީރު މައިކް ޕޮމްޕިއޯ މިދިޔަ ހަފުތާގައި ދެއްވާފައިވެ އެވެ. މަސްރަހު ދިސާރާކުރާ ފަރާތްތަކުން ލަފާކުރާ ގޮތުގައި ނޮވެމްބަރު މަހު ބާއްވާ ރިޔާސީ އިންތިހާ ކައިރިކޮށްފައި، އެމެރިކާ އިން ޓިކްޓޮކް މަނާކޮށްފާނެ އެވެ. އެ ގައުމުން ތުހުމަތުކުރާ ގޮތުގައި އެ އެޕްގެ ޒަރީރާ އިން ޗައިނާ އިންތިހާބަށް ނުފޫޒު ފޯރުވައިފާނެ އެވެ.\nTiktok America gai manaakohfaane kamuge ishaaraatheh\nއެމެރިކާގައި ޓިކްޓޮކް ބޭނުންކުރާ މީހުންގެ އަދަދު 165 މިލިއަނަށް އަރަ އެވެ. އޭގެ ތެރޭގައި ގިނައީ 16-24 އަހަރާ ދެމެދުގެ ޒުވާނުންނެވެ.\nސޯޝަލް ނެޓްވޯކްސް ޗައިނާ އެމޭޒަން ސޯޝަލް މީޑިއާ އެމެރިކާ


Gaanoon Asaasee Islaah Kuran Ulhenee Gavaidhaai Hilaafah - Idhikolhu - Vaguthu\nޤާނޫނު އަސާސީ އިސްލާހް ކުރަން އުޅެނީ ރައްޔިތުންގެ މަޖިލީހުގެ ޤަވައިދާއި ހިލާފަށް ކަމަށް އިދިކޮޅު ޕީޕީއެމް އާއި ޕްރޮގްރެސިވް ޕާޓީން ބުނެފިއެވެ.\nޕްރޮގްރެސިވް ކޯލިޝަނުން ނެރުނު ބަޔާނެއްގައި ބުނީ ކޮވިޑް-19 ގެ ސަބަބުން ޤައުމަށް ދިމާވެފައިވާ ސިއްޙީ ކާރިސާއާއި ގުޅިގެން ފަސްކުރެވިފައިވާ ލޯކަލް ކައުންސިލްތަކުގެ އިންތިޚާބު ފަސްކުރުމުން ދިމާވެދާނެ ދުސްތޫރީ މައްސަލަ ޙައްލު ކުރުމުގައި ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއާއި، ކަމާގުޅޭ ގޮތުން ސުޕްރީމް ކޯޓުން ދީފައިވާ އިސްތިޝްރީ ލަފާގެ ރޫޙާއި، އަދި ރައްޔިތުންގެ މަޖިލީހުގެ ޤަވާއިދާއި ޚިލާފަށް، ރައްޔިތުންގެ މަޖިލީހުގެ ރައީސް އާއި މަޖިލީހުގައި އޮތް އެމްޑީޕީގެ މެޖޯރިޓީގެ ނުފޫޒާއި ބާރުގެ ބޭނުންކޮށްގެން ޤާނޫނުއަސާސީ އިސްލާޙު ކުރުމަށް ކުރަމުން ގެންދާ މަސައްކަތަށް ޕްރޮގްރެސިވް ކޯލިޝަނުން ތާއިދު ނުކުރާ ކަމަށެވެ.\n"ރައްޔިތުންގެ މަޖިލީހުގެ ޤަވާއިދުގެ 93 ވަނަ މާއްދާއާއި 94 ވަނަ މާއްދާ ބުނާގޮތުން، މަޖިލީހުން އިސްލާޙު ކުރެވޭނީ ނުވަތަ އެއްވެސް އުނި އިތުރެއް ގެނެވޭނީ އެވަގުތަކު މަޖިލީހަށް ހުށަހެޅިފައިވާ ބިލެއް ނުވަތަ އެ ހުށަހެޅިފައިވާ އިސްލާހެއް އެކަންޏެވެ. އިސްލާހަށް ހުށަހެޅިފައި ނުވާ މާއްދާއެއް ނުވަތަ އަކުރެއް އިސްލާޙު ކުރުމަކީ، ނުވަތަ ހުށަހެޅިފައި ނުވާ މާއްދާއަކަށް ބަދަލެއް ގެނައުމަކީ ކުރެވޭނެ ކަމެއް ނޫނެވެ." ބަޔާނުގައި ބުނެފައި ވެއެވެ.\nބަޔާނުގައި އިތުރަށް ބުނެފައި ވަނީ ސުޕްރީމް ކޯޓުގެ އިސްތިޝްރީ ލަފާގައިވެސް، މިހާރު މަޖިލީހަށް ހުށަހެޅިފައިވާ އިސްލާޙުން، ކުރިމަތިވެފައިވާ ދުސްތޫރީ މައްސަލައަށް ހައްލު ނުލިބޭނެ ކަމަށާއި، އަދި އެކަން ޙައްލު ކުރެވޭނީ ޤާނޫނުއަސާސީގެ އެހެން މާއްދާއެއް އިސްލާޙުކޮށްގެން ނުވަތަ އަކުރެއް އިތުރުކޮށްގެން ކަން ވަރަށް ސާފު ބަހުން ބަޔާންކޮށްފައި ވާކަމަށެވެ.\nބަޔާނުގައި ބުނީ ސުޕްރީމް ކޯޓުގެ އިސްތިޝްރީ ލަފައަށް ބިނާކޮށް، މަޖިލީހަށް އައު ބިލެއް ހުށަހަޅައިގެން ކުރިއަށް ދެވިދާނެކަމަށް ޕްރޮގްރެސިވް ކޯލިޝަނަށް ޤަބޫލު ކުރެވޭ ކަމަށެވެ.\nހަމައެއާއެކު، ޤާނޫނުއަސާސީ އިސްލާހުކުރުމާއެކު، ކައުންސިލްތަކުގެ އިންތިޚާބު ބޭއްވެންދެން މިހާރު ތިބި ކައުންސިރުންގެ ދައުރު ދެމިގެންދާއިރު، ކައުންސިލްތަކުގެ އިހުތިސާސް ކަނޑައެޅުމަށް އަލަށް އެކުލަވާލާ ބިލްގައިވެސް ކަންބޮޑުވާ ކަންތައްތައް ހުރިކަން ބަޔާނުގައި ވަނީ ފާހަގަ ކޮށްފައެވެ.\n"އެ ބިލް ބައްޓަންވެފައިވާ ގޮތުން ރައްޔިތުންގެ ބާރު އެއްކޮށް ކެނޑިގެންގޮސް، ޤާނޫނުއަސާސީއާއި ލާމަރުކަޒީ ޤާނޫނުން ކައުންސިލްތަކަށް ދީފައިވާ ބާރުތައް ވަރަށް ބޮޑަށް ހަނިވެގެން ދާނެކަން ވެސް ފާހަގަކުރަމެވެ." ބަޔާނުގައި ބުނެފައި ވެއެވެ.\nކައުންސިލް އިންތިޚާބު ފަސްކުރުމުގެ ސަބަބުން ދިމާވެދާނެ ދުސްތޫރީ މައްސަލަ ޙައްލު ކުރުމަށް އެކަށީގެންވާ ވަގުތު ލިބި، އެކަން ނުކޮށް ލަސްކޮށްފައިވަނީ މިސަރުކާރާއި ރައްޔިތުންގެ މަޖިލީހުގައި ތިބި ވެރިކަން ކުރާ ޕާޓީގެ މެންބަރުންނާއި ރިޔާސަތުން ކަމަށް އިދިކޮޅު ކޯލިޝަނުން ބުންޏެވެ.\nޤާނޫނުއަސާސީއަށް އިސްލާހެއް ގެނައުމުގައި ފާސްކުރާ ބިލެއްގައި، އެ ގެންނާންވީ އިސްލާޙަކާއި އެ އިސްލާޙަކާ ގުޅިގެން ކުރާންޖެހޭ ކަންތައް ފިޔަވައި އިތުރު އެހެން އެއްވެސް ކަމެއް ހިމަނައިގެން ނުވާނެ ކަމަށް ޤާނޫނުއަސާސީގެ 266 ވަނަ މާއްދާގައި ބަޔާންކޮށްފައިވީނަމަވެސް، ސުޕްރީމް ކޯޓުގެ އިސްތިޝްރީ ލަފައާއި ޤާނޫނުއަސާސީގެ 266 ވަނަ މާއްދާގައި ބުނާ ގޮތާއި ޚިލާފަށް ރައްޔިތުންގެ މަޖިލީހަށް ހުށަނޭޅޭނެ އަދި ޤާނޫނުއަސާސީއަށް ބަދަލު ނުގެނެވޭނެ، ކަމާއި ގުޅުން ނެތް ބިލެއް މަޖިލީހަށް ހުށަހަޅައިގެން ވަގުތު ބޭކާރު ކުރަމުން ގެންދާކަންވެސް ފާހަގަ ކުރާކަމަށް ބަޔާނުގައި ވެއެވެ.